
Petra 


I. 

JLlverken  Verden  eller  du 
Skal  rigtig  faae  at  vide, 
Hvad  mit  Hjerte  før  og  nu 
Har  lidt  og  maa  lide ; 
Men  hver  veemodsfulde  Klang. 
Som  røber  min  Smerte, 
Og  hver  en  Sorgens  Sang, 
Som  fødes  af  mit  Hjerte, 
Hvert  Billed  og  hvert  Blad, 
Hvert  Suk  og  hver  Tanke, 
Som  jeg  sorgfuld  eller  glad 
Paa  min  Vandring  kan  sanke, 
Skal  dig  evig  høre  til, 
Som  jeg  selv  er  dit  Eie, 
Til  mig  Døden  føre  vil 
Fra  Smertens  Torne-Leie  ; 
Til  i  Evighedens  Glands, 
Som  alle  Længsler  stiller, 
Er  opløst  den  Dissonans, 
Som  her  os  grumt  adskiller  ! 
Ak,  jeg  husker  nok  dengang, 
Chr.  Winther:   Til  Een. 

Da  jeg  sad  i  dit  Kammer, 

Og  læste  dig  min  Sang. 

Fuld  af  Elskovs  Fryd  og  Jammer 

Mens  dit  Øies  dybe  Blaae 

I  Taareduggen  svømmed, 

Og  Smerten  bitter  laae 

Om  din  Læbe  og  drømmed  : 

Og  for  mit  Øre  lød 

Ubeskriveligt  din  Stemme, 

Saa  vennehuld  og  blød, 

At  jeg  aldrig  det  kan  glemme  ! 

Da  følte  jeg  den  Magt. 

Som  der  laae  i  din  Smerte, 

Og  opreiste  en  Pagt 

Mellem  mig  og  mit  Hjerte, 

Og  svoer  en  hellig  Eed, 

At  kun  du  skulde  være 

Fra  nu  til  Evighed 

Mit  Hjertes  Hjertenskjære  ; 

Men  at  aldrig  enten  du 

Eller  Verden  skulde  vide, 

Hvad  af  Længsel  før  og  nu 

Jeg  leed  og  maa  lide  ! 

Og  dine  Taarer  blev 

En  Dug  med  Himlens  Kræfter  : 

Alt,  hvad  jeg  sang  og  skrev. 

Var  Blomsterskud  derefter. 

I   din  søde  —  søde  Røst, 

Som  jeg  aldrig  kan  glemme, 

Gjennembævede  mit  Bryst 

Gudens  hellig-stærke  Stemme. 

Og  til  dig  jeg  øm  og  glad 

Mig  klynged  som  en  Ranke, 

Saa  at  alle  mine  Qvad 
Var  som  tænkte  med  din  Tanke. 
O,  modtag  da  i  din  Favn 
Vore  Børn,  jeg  vil  udsende  ; 
Skjondt  de  bære  ei  dit  Navn, 
Vil  du  dem  nok  gjenkjende  ! 
Men  d  i  t  Navn  jeg  nævner  ei, 
Thi  det  er  Helligdommen, 
Hvori,  dybt  indviet,  jeg 
Til  Livets  Lys  er  kommen ; 
Og  jeg  svoer  jo  :    hverken  du 
Eller  Verden  fik  at  vide, 
Ved  Hvem  jeg  før  og  nu 
Har  lidt  og  maa  lide  ! 


II. 


Saa  Havets  Brusen,  den  vældige  Vind 
Og  Braget  af  de  stærke  Strømme 
Kan  ene  sende  Ro  i  dit  Sind  ? 
Og  bortveire  dine  mørke  Drømme  ? 

O,  kunde  jeg  aande  hver  Taage  bort 
Og  gjøre  dig  Dagene  klare  ! 
Men  selv  jeg  skuer  kun  Graat  og  Sort 
Forlængst  lod  mig  Glæden  fare. 

O,  kunde  jeg  dog  ved  Strængens  Guld 
Faae  din  Sorg  i  Toner  begravet ! 
Min  Sang  den  er  kun  af  Jammer  fuld, 
Ei  vild  og  freidig  som  Havet. 


I* 

Hvad  hjalp  da  min  Sang  et  Barn  saa  forgrædt? 
Hvad  hjalp  min  Sang  dit  hulkende  Hjerte? 
Ak,  gjerne  jeg  bar  —  skjøndt  selv  saa  træt  — 
For  dig  hvert  Suk,  hver  Sorg  og  hver  Smerte ! 

III. 

Du  veed  ei,  hvor  jeg  er? 
Ak,  seer  du  mig  dog  ikke? 
Jeg  er  jo  dine  Blikke 
Lyslevende  og  nær  1 
I  disse  gyldne  Sale 
Min  Kjole  vandrer  og  min  Krop, 
Men  Hjertet  —  Hjertet  iler  op 
Hos  dig  sig  at  husvale. 

Jeg  i  d  i  t  Øie,  du  ! 

Mig  speiled  mange  Gange 

Saa  sorrigfuld  og  bange,  — 

Der  sidder  jeg  endnu ; 

Hvis  d  e  r  ei  mere  findes 

Min  Skygge,  tegnet  skarp  og  hin, 

Er  Skylden  ikke  min,  men  din. 

Som  mig  ei  længer  mindes. 

Jeg  sætter,  som  en  Falk, 
Mig  paa  din  Skulder  herlig, 
Da  aabner  du  mig  kjærlig 
Din  Læbes  Rosenkalk ; 
Og  dine  Ord  udstrømme 
Som  Blomsterduft  i  Sommervind, 
De  mildne  huldt  mit  vilde  Sind, 
Pe  elskovsfulde,  ømme  ! 

Naar  du  ved  Havet  staaer 

Heel  tankefuld,  alene, 

Hvor  høit  mod  Strandens  Stene 

Den  stærke  Bølge  slaaer, 

Og  hører  Melodier, 

Som  bringe  dig  i  Smerten  Trøst, 

Da  er  det  jo  mit  Hjertes  Røst, 

Som  aldrig,  aldrig  tier. 

Tidt  i  den  dunkle  Nat, 
O,  du  mit  Hjertes  Eie  ! 
Jeg  har  mig  ved  dit  Leie 
Saa  stille,  henrykt  sat ; 
Med  Aandens  skarpe  Blikke 
Jeg  aabned  mig  til  Hjertet  Vei, 
Der  stod  mit  eget  Contrafei  — 
Ak,  saae  du  mig  da  ikke? 

Mig  Drømmens  milde  Gud, 

Der  staaer  i  Pagt,  Veninde  ! 

Med  ham,  den  lille  blinde, 

Tidt  venligt  sendte  Bud  : 

Og  paa  sin  lyse  Scene, 

Hvor  Dagens  Ørk,  med  Slud  og  Regn, 

Var  vegen  for  en  yndig  Egn, 

Mig  spille  lod  alene. 

Da  strakte  jeg  min  Arm 

Mod  dig,  du  Elskte,  Søde  ! 

Hvor  mine  Ord  blev  bløde ! 

Hvor  Taaren  trilled  varm ! 

Jeg  veed,  paa  Drømme  troer  du  : 

Min  Drøm,  den  er  en  sand  Prophet. 

O,  du  kan  troe,  hvad  du  har  seet, 
At  i  mit  Hjerte  boer  du. 

Men  —  løst  af  Drømmens  Baand, 
Xaar  her,  forladt  og  ene, 
Jeg  aldrig  tør  forene 
M  i  n  med  din  bløde  Haand  : 
Da  gjør  min  Smertes  Klage, 
Den  virkelige,  bittre  Graad 
Mit  Øie  blindt,  min  Kind  saa  vaad, 
Og  kalder  mig  tilbage  ! 


IV. 

Hvis  du,  o  Goethe  !  hendes  Tanker 
Kan  fængsle,  fylde  hendes  Sind  j 
Hvis  du,  naar  hendes  Hjerte  banker, 
Med  Trøst  kan  trænge  dig  derind, 
Og  dræbe  disse  grumme  Gjæster, 
Der  holde  hendes  Smerte  vakt,  — 
Da  priser  jeg,  min  gamle  Mester ! 
Med  Tak  dit  Snilles  ædle  Magt. 

Jeg  veed  ei  selv,  hvor  jeg  mig  drister, 
At  tale  her  med  dig  saa  frit; 
Men  det  er  ei  min  Sorg,  jeg  frister, 
Hiint  Jammersuk  er  ikke  mit! 
Det  er  en  Andens,  er  en  Bedres, 
Som  vandrer  smertefuld  paa  Jord, 
En  Engels,  du  vil  see  at  hædres 
Engang  i  Himlen,   hvor  du  boer. 

Og  faaer  du  hendes  Qval  kun  dæmpet 
Et  flygtigt,  ilende  Secund, 
Har  du  en  Stund  for  hende  kjæmpet, 
Saa  blev  en  Fryd  dig  jo  forundt, 
Som  jeg  med  Livet  kjøbe  vilde  : 
At  klare  hendes  Himmels  Blaae, 
At  lade  hendes  Hjertes  Kilde 
I  rolig,  yndig  Strømning  gaae. 

Men  har  du  saa  dit  Embed  røgtet 
Som  Sangergudens  Erkepræst  ; 
Er  paa  dit  Bud  til  Døden  flygtet 
Fra  hende  hver  en  Mørkets  Gjæst ; 
Maa  du  i  Tanken  gjerne  blunde, 
Hvis  jeg  fra  Hjertet  blot  engang 
Ret  grundigt  dig  fortrænge  kunde, 
Trods  al  din  Storhed  og  din  Sang. 


Jeg  kjørte  i  dunkle  Skove, 
Paa  min  Ven  havde  Søvnen  fat 
Jeg  lod  ham  saa  gjerne  sove 
[  den  tause  Sommernat. 

Fra  Vognens  Vindve  jeg  stirred 
I  Skovens  Hjerte  ind, 
Hvor  Stammer  og  Løvet  dirred 
I  de  rødlige  Lygters  Skin. 

Da  vaagned  saa  mangen  Tanke. 
Mens  Grupperne  foer  mig  forbi, 
Hist  bag  en  busket  Banke 
Løb  der  en  hemmelig  Sti. 

Der  steeg  jeg  ud  og  vanked 
Ned  i  den  stille  Skov; 
Jeg  hørte,  mit  Hjerte  banked. 
Og  Hestenes  fjerne  Hov. 

Mig  syntes,  at  der  var  svundet 
Saa  lang,  saa  bitter  en  Tid, 
Men  at  der  nu  var  oprundet 
En  Himmel  saa  blank  og  blid. 

Jeg  tællede  mine  Sukke  — 
Jeg  tælled  en  Andens  med  — 
Af  vore  Taarer  fremdukke 
Saae  jeg  den  mildeste  Fred. 

Alt  som  jeg  gik  i  Skoven, 
Stjernerne  til  mig  loe, 
De  tindrede  ned  fra  oven 
I  deres  evige  Ro. 

Jeg  standsed  og  lytted  stille 
Til  fjerne  Klokkers  Slag: 
En  drømmende  Skovfugls  Trille 
Spaaede  en  venlig  Dag. 

Til  en  Haugeport  jeg  naaede. 
Let  jeg  derind  mig  svang, 
Under  Træer,  af  Duggen  vaade, 
Gik  jeg  den  lange  Gang. 

Mit  Blod,  saa  sødt  beruset, 
Gjennem  mit  Hjerte  foer ; 
Sagte  jeg  treen  til  Huset 
Og  trak  i  Klokkens  Snor, 

Sig  Døren  aabned  —  jeg  blegned 
Ud  Lampens  Straale  faldt 
Og  et  Skygge-Omrids  tegned 
Af  din  liflige  Gestalt. 

Der  stod  du  længe  Savnede, 
Veemodig,  from  og  huld ! 
Jeg  sank  til  Jord  og  favnede 
Dit  Knæ  saa  andagtsfuld. 

Du  førte  mig  langsomt,  svævende, 
Ved  Haanden  i  Stuen  ind. 
Jeg  saae  en  Perle  bævende 
Liste  sig  paa  din  Kind. 

Da  brast  min  Taares  Kilde, 
Som  end  paa  Templets  Trin 
Et  Offer  den  bringe  vilde 
For  Sorgen  —  for  din  og  min  ! 

Vi  græd,  endskjøndt  vi  vidste. 
At  Alt  jo  var  os  forladt, 
At  dette  var  Dødens  sidste 
Og  Livets  første  Nat. 

Saa  sagte  jeg  dig  fortalte 
Alt,  hvad  jeg  havde  lidt; 
Undseeligt  du  mig  afmalte 
Den  Kamp,  du  havde  stridt  ; 

Mens  henrykt  ved  din  Side 
Jeg  sad  og  saae  med  Lyst, 
Alt,  hvad  du  maatte  lide, 
Det  lettedes  fra  dit  Bryst .; 

Alt  Morgenstjernen  hængte 
Sin  Lampe  i  dæmrende  Luft  : 
Ind  ad  Haugedøren  trængte 
Sig  Natviolernes  Duft,  — 

Da  hørtes  sig  strække  og  vende 
Min  Reise-Kammerat : 
»Min  Herre  !  skal  vi  nu  tænde  ? 
Hold  saa  en  Cigar  parat !« 


VI. 

O,  kunde  jeg  dit  Knæ  dog  favne, 
Med  Tak  det  trykke  til  mit  Bryst, 
Min  Borgen,  du  !  at  jeg  tør  havne 
Engang  paa  Paradisets  Kyst. 

Thi  see,  naar  vi  er  begge  døde, 
Da  skal  et  helligt  Englechor 
Til  Himlen  bære  dig,  du  Søde  ! 
Men  jeg  —  ak,  jeg  staae  udenfor. 

Da  stiller  dig  for  Magtens  Throne 
Med  Jubelsang  den  skjønne  Flok, 
Mens  Evighedens  Rosenkrone 
De  flette  for  din  blonde  Lok. 

Men  du,  med  dine  fromme  Hænder 
Tæt  knugede  foran  dit  Bryst, 
I  kjærlig  Angst  dit  Øie  vender 
Mod  ham,  der  gjemmer  Verdens  Trøst 

Ug  siger,  mens  du  sees  at  knæle 
Og  synke  paa  dit  Ansigt  ned  : 
»Tilgiv !  men  her  jeg  kan  ei  dvæle, 
Hvor  h  a  m  er  ingen  Plads  bered. 

Jeg  skjøtter  ei  din  Himmels  Glæder, 
Naar  evigt  jeg  maa  tænke  paa, 
At  han  i  Mørket  staaer  og  græder, 
Og  ei  min  Trøst  til  ham  kan  naae. 

Hvis  jeg  med  ham  ei  her  tør  dele 
Din  Naade  og  din  Herlighed, 
Saa  tag,  o  Gud!  fra  mig  det  Hele,  — 
Jeg  gaaer  til  ham  og  Smerten  ned  ; 

Og  boer  i  Natten  hist,  den  sorte, 
Hos  ham,  mit  Hjerte  og  min  Sjæl ; 
Jeg  er  ei  her,  naar  han  er  borte, 
Kun  hvor  han  er,  der  er  jeg  heel !« 

—  Mildt  Herren  sender  dig  sit  Øie, 
Men  sidder  længe,  streng  og  stum, 
Og  veier  viseligt  og  nøie 
Din  Uskyld  mod  min  Brødes  Sum; 

Hen  for  hans  Throne  maa  jeg  træde, 
Han  speider  dybt  og  skarpt  mit  Sind, 
Han  seer  dit  søde  Øie  græde 
Og  siger:      »Gak  da  Begge  ind!« 

VII. 

Xaar  jeg  skal  døe,  jeg  mit  Farvel 
Af  Hjertets  indre  Dyb  vil  sende 
Til  hver  en  Urt,  hvert  Kildevæld, 
Hvis  Duft  og  Klang  jeg  lærte  kjende. 

Xaar  jeg  skal  døe,  til  Solens  Lys, 
Dens  Morgenskjær,  dens  Aftenrøde, 
Jeg  kaste  vil  et  Afskedskys 
Med  venlig  Tak  for  hvert  et  Møde. 

Xaar  jeg  skal  døe,  maa  hvert  et  Træ., 
Hver  lille  Busk  en  Hilsen  have, 
Hvor  sødeligt  i  stille  Læ 
Min  Sorg  sig  lod  i  Drøm  begrave. 

Xaar  jeg  skal  døe,  for  Himlens  Blaae, 
For  Havets  vilde,  hvide  Bølge 
Vil  jeg,  mens  Puls  og  Hjerte  slaae, 
Ei  kold  mit  Afskedssuk  fordølge. 

Xaar  jeg  skal  døe,  hver  Nattergal 
En  lille  Afskedssang  jeg  vier, 
For  den  saa  tidt  i  Skovens  Sal 
Mig  fløited  sine  Melodier. 

Ja  hver  Naturens  rige  Skat 
Med  roligt  Sind  jeg  lader  fare, 
\~aar  sig  igjennem  Dødens  Nat 
Den  bedre  Dag  skal  aabenbare. 

Men  skal  jeg  døe,  og  bort  jeg  gaaer, 
Mens  d  u  maa  blive  her  tilbage, 
Vil  jeg,  til  Hjertet  stille  staaer, 
ti  ver  Afskedstanke  reent  forjage. 

Jeg  tænke  vil :    den  ene  Dør 
Oplukker  jeg  til  evig  Glæde,  - — 
Det  varer  ei  saa  længe,  før 
Jeg  seer  d  i  g  fra  den  anden  træde  ! 


VIII. 

Ud  over  Havets  Mark,  den  øde, 
Svæver  en  Fugl  i  vildsom  Flugt ; 
Har  den  ei  bygget  blandt  Roser  røde? 
Har  den  ei  nippet  saa  sød  en  Frugt? 
Ak,  det  kan  den  ret  aldrig  glemme, 
Hjertet  slaaer  i  det  spæde  Bryst; 
Var  den  derhjemme  !  ak,  derhjemme  ! 
Aldrig  forlod  den  sin  kjære  Kyst. 

Ængstelig,  sky  Antelopen  iler 
Let  paa  sin  Fod  over  Ørkens  Sand. 
Aldrig  den  trættes,  aldrig  den  hviler, 
Jaget  af  Tørstens  uslukkede  Brand. 
Nys  den  drak  af  den  levende  Kilde  — 
Ak,  denne  svandt !  —  og  en  evig  Glød 
Tærer  dens  Indre  —  tidligt  og  silde  — 
Driver  ustandset  til  Grav  og  Død. 

Seer  du  den  Strøm,  som  fra  Klippen  skyder? 
Rastløs,  skummende,  stærk  og  A-ild 

Gjennem  Kløft,  gjennem  Spalt  den  bryder, 
Slynger  sig,  snoer  sig,  smidig,  snild  ! 
Hvor  er  dens  Maal ?  —  Der,  dybt  dernede, 
Aabner  sig  huldt  dens  Længsels  Grav, 
Og  med  den  rolige  Flod,  den  brede, 
Dæmpes  dens  Suk  i  det  evige  Hav. 

Falmede  Farver  \  —  min  Pensel  jeg  slipper 
Billeder  svage  —  min  Griffel  er  brudt  — 
Strængene  tie  —  min  Stemme  mig  glipper, 
Taushed  er  alt 


IX. 

Ved  en  Fuglekræmmers  levende, 

Tæt  myldrende  Bod 

Heel  tankefuld  jeg  standsed 

Forleden  Dag  min  Fod. 

Og  saae  paa  de  smaa  Stakler, 

Der  hang  paa  Væg  i  Buur 

Og  drømte  eller  qviddred 

Om  den  vilde,  frie  Natur. 

Der  glimred  nu  en  Stillids. 
Der  hopped  nu  en  Stær. 
To  Turtelduer  sukkede 
Hinanden  saa  nær  ; 
Flist  sang  en  lille  Lærke 
Paa  det  fattige  Grønt 
Sin  ungdommelige  Trille 
Veemodigt,  men  kjønt. 

Saa  floited  der  en  Dompap, 
Mens  Nattergalen  slog, 
Saa  Iriskens  Hvirvel 
Mit  Hjerte  til  sig  drog  ; 
Thi  Guden,  som  mig  naadigt 
Har  lært  en  Cither  slaae, 
Gav  ogsaa,  at  mit  Øre 
Kan  Fugles  Sprog  forstaae. 

Med  Eet  blev  der  saa  stille  — 
En  Drossel  slog  til  Lyd  ; 
Han  sang  om  sine  Skove, 
Om  sin  Friheds  tabte  Fryd, 
Om  røde  Bær,  om  Blomster, 
Om  Solskin  og  om  Skyer, 
Og  fortalte  saa  de  Andre 
Sit  sidste  Eventyr. 

»Jeg  sad  i  Fruens  Bøge 

I  det  liflige  Fyen, 

Mens  Aftenklokken  sendte 

Sin  Hilsen  hid  fra  Byen  ; 

Om  Stammen,  hvor  jeg  gynged, 

Tæt  Vedbenden  krøb, 

Ved  Roden  med  Rislen 

Klart  Møllebækken  løb. 

Da  vandred  ind  i  Lunden 
Med  langsomt  Fjed  en  Mand  : 
Han  standsed  just  og  satte  sig 
Ved  Bækkens  grønne  Rand. 
Jeg  saae  det  nu  saa  tydeligt, 
Han  havde  det  ei  godt  ; 


l6  CHR.    WINTHER:     TIL    EEN. 

Hans  Kinder  vare  blege, 
Hans  Øie  det  var  vaadt. 

Og  frem  han  drog  af  Barmen 
Saa  fiint  et  lille  Blad, 
Det  læste  han  andægtig, 
Ret  som  en  Bøn  han  bad  ; 
Han  trykkede  det  heftigt 
Til  sin  brændende  Mund, 
Og  kasted  sig  i  Græsset, 
Og  græd  af  Hjertensgrund. 

Jeg  vidste,  hvad  ham  smerted. 
Jeg  kjendte  grant  dets  Navn  . 
Saaledes  kan  kun  grædes 
Ved  den  Elskedes  Savn. 
Saa  nærmed  jeg  mig  sagte 
Fra  Qvist  og  til  Qvist, 
Og  sang,  saa  trøst  jeg  kunde, 
Med  Lempe  og  med  List : 

O,  græd  du  kun  din  Taare, 
Mens  den  lindrer  dit  Bryst ! 
O,  send  kun  dine  Sukke 
Til  den  fjerne,  fjerne  Kyst ! 
Men  lyt  dog  til  mit  Varsel, 
Og  tro  dog  paa  min  Trøst : 
Din  Smerte  skal  sig  vende 
Til  den  saligste  Lyst. 

Hvad  aldrig  du  ret  værdig 
Kan  lovprise  ved  din  Sang, 
Hvad  ikke  du  tør  ane, 
Det  venter  dig  engang  ! 

Hvad  Yndigt  og  hvad   Elskeligt 
Et  Hjerte  onske  kan, 
Det  vorde  skal  dit  Eie, 
Du  lyksalige  Mand  !  — 

Da  hæved  han  sit  Øie,  — 

Men  gjennem  Taarens  Daab 

Jeg  syntes  dog,  jeg  skimted 

Et  lille  Glimt  af  Haab j 

Og  glad  og  qvik  jeg  svang  mig 

Over  Land,  over  Sø, 

Thi,   ak  !  min  Længsel  stunded 

Til  Sjællands  rige  0. 

Jeg  floi  til  Dyrehaven,, 

Jeg  floi  til  Gyldenlund, 

Jeg  troede,  der  mig  vented 

Min  høitelskede  Hun. 

Da  fløited  det  —  da  lokked  det  — 

Da  voved  jeg  mig  nær,  — 

Og  saa  blev  jeg  da  fanget, 

Saa  jeg  nu  sidder  her  !« 

Han  taug;   —  men  for  Propheten 

Jeg  Løsepengen  gav, 

Og  aabned  ret  med  Vellyst 

Den  Levendes  Grav. 

Et  Øiebiik  paa  Haanden  mig 

Han  sang  sit :     »Tak  !  Farvel !« 

Og  foer  saa  glad  mod  Himlen 

Som  en  frifunden  Sjæl. 

X. 

Kunde  j  e  g  Roser  male 
Og  fortrylle  deres  Blad, 
Hvor  skulde  de  ei  tale, 
Xaar  ret  jeg  bad  dem  ad  ! 
Hvor  skulde  de  ei  synge 
De  allersødeste  Ord, 
Samlede  tæt  i  Klynge 
Som  et  Englehoved-Chor ! 

Texten  var  Farveglandsen, 
Og  Duften  blev  Musik; 
Kraftigt  igjennem  Sandsen 
Til  Hjertets  Dyb  det  gik. 
Hvad  ei  min  Sang  kan  sige, 
Fik  de  saa  yndigt  sagt  — 
Hymnerne  skulde  stige 
I  paradisisk  Pragt. 

Kunde  jeg  Roser  male, 
Jeg  maled  dem  for  dig  : 
De  skulde  synge  og  tale 
Til  dit  Hjerte  for  mig  ; 
De  skulde,  tæt  i  Klynge, 
Som  et  Englehoved-Chor, 
Dig  evigt  tale  og  synge 
De  allersødeste  Ord  ! 


XI. 

Lad  os  reise,  lad  os  vandre, 
Lad  os  fjernt  i  Verden  gaae  ! 

Lad  os,  enige  med  hverandre, 

Evigt  Stedet  kun  forandre, 

Hvor  vort  Hjertes  Blomst  tør  staae. 

Lad  os  enige  og  glade 
Glemme  Alt,  hvad  vi  har  lidt; 
Alt  det  Mørke  vi  forlade, 
I  det  Lyse  kun  vi  bade 
Vil  vort  Hjerte,  frisk  og  frit. 

Gjennem  Lande,  over  Strømme, 
Under  Himlen  mild  og  varm 
Lokker  os  de  søde,  ømme, 
Ubestemte  Længselsdrømme  - — 
Lad  os  vandre  Arm  i  Arm  ! 

Der  er  Død  i  denne  Stilhed, 
Denne  døsig-sikkre  Ro  ! 
Liv  der  er  i  Fjeldets  Vildhed, 
I  en  sydlig  Aftens  Mildhed, 
Hvor  Cypres  og  Pigne  groe. 

Liv  der  er  i  disse  Haller, 
Hvor  de  store  Mestres  Værk 
Vor  Begeistrings  Suk  fremkalder, 
Og  en  Sæd  i  Tanken  falder, 
Som  gjør  Aanden  riig  og  stærk. 

Liv  der  er  i  disse  Sale 
Under  klare  Lampers  Krands, 
Hvor  de  søde  Nattergale 
Stærke  Lidenskaber  male 
Straalende  ved  Toners  Glands. 

Hist  til  Friheds  Sang  vi  lytte 
I  de  frie  Frankers  Stad  ; 
Og  i  Schweizerbondens  Hytte 
Mødes  vi  med  Gemsens  Skytte 
Og  paa  Stien  følges  ad. 

Borgens  sjunkne  Taarn  vi  gjæster, 
Stige  over  Grav  og  Vold ; 
Præke  os  de  smuldne  Rester 
Ei,  som  alvorsfulde  Præster, 
Om  en  svunden,  kraftig  Old? 

Følge  vi  en  kjæk  Tyroler 
Møisomt  paa  hans  steile  Fjeld? 
Plukke,  mens  han  lystigt  jodler, 
Alperoser  og  Violer, 
Drikke  af  det  klare  Væld  ! 

Paa  Venedigs  Gader  glide 

I   Canalgondolen  vi ; 

See  med  Veemod.  hvor  de  hvide 

Pragtpaladser  langsomt  skride 

Tomt  og  dødt  vort  Blik  forbi. 

Høit  fra  Capitol  du  skue 
Skal  det  store,  stille  Rom  ; 
Tænde  sødt  din  Andagts  Lue 
Under  Buonarotis  Bue 
I  St.  Peters  Helligdom. 

I  den  milde  Aftenrøde 

Ved  Neapels  krumme  Strand 

See  vi,  under  Rankens  bløde 
Gitter  hist  et  Stævnemøde  — 
Unge,  skjønne  —  hun  og  han. 

See,  hvor  sprudler  her  ei  Saften 
Af  det  rige  Druevæld ! 
Tusind  Hjerter  spore  Kraften, 
Lystigt  i  den  klare  Aften 
Dandses  der  en  Tarantell. 

Lad  os  reise  !  lad  os  vandre ! 
Lad  os  fjernt  i  Verden  gaae  ! 
Lad  os,  enige  med  hverandre, 
Evigt  Stedet  kun  forandre, 
Hvor  vor  Elskovsblomst  tør  staae. 

Ud  af  Hjertet  vil  vi  feie 

Alt,  hvad  der  er  Slet  og  Smaat ; 

Samle  paa  vor  Vandrings  Veie 

Os  et  broget,  kostbart  Eie 

Af  hvad  der  er  Stort  og  Godt. 

Og  for  Verdens  store  Sjæle, 
Disse  Glimt  fra  Lysets  Hjem, 
Vil  vi  andagtsfulde  knæle 
Og  i  deres  Kreds  formæle 
Tanken,  som  en  Brud,  med  dem. 

Hade  vil  vi  Alt  det  Træge, 

Kolde,  Visne,  Lave,  Raae  ; 

Men,  hvad  dybt  et  Sind  kan  qvæge, 

Luttre,  styrke  og  bevæge, 

Kaste  vi  vor  Længsel  paa. 

Elske  vil  vi  alt  det  Grønne, 
Alt  hvad  der  er  frit  og  lyst; 
Og  for  alt  det  Ædle,  Skjønne, 
Som  vi  dele,  vil  vi  lønne 
Huldt  hinanden,  Bryst  mod  Bryst. 

O,  saa  kom,  min  Elskerinde  ! 
Kom  og  glem  dit  Hjertes  Qval. 
Vil  du?  —  trofast  skal  du  finde 
Mig  paa  Fjeldets  stolte  Tinde, 
Som  i  stille  Skyggedal. 

Trofast  ?  —  ak,  du  veed  det,  Hulde  ! 

At  mit  Hjerte,  varmt  og  ømt, 

I  sin  Elskovs  rige,  fulde 

Verden  kjender  ei  til  Kulde  — 

Ak,  men  Reisen  —  er  kun  drømt ! 


XII. 

Bøgen  skyder  alt  sit  Blad, 
Lysegrønt  og  sundt  og  saftigt ; 
Lærken  synger,  foraarsglad,  — 
Efter  Natteduggens  Bad 
Dufte  Græs  og  Blomster  kraftigt. 

Føler  du  den  milde  Vaar? 
Elskte !  hører  du  de  Sange, 
Der,  Hig  Stjerneskud,  fremgaaer 
Høit  fra  Himlens  Hvælving,  naar 
Du  betræder  Havens  Gange  ? 

Skimter  du  Violens  Blaae  ? 
Aander  du  dens  friske  Sødme? 
Sees  du  tankefuld  at  gaae, 
Hvor  de  grønne  Linde  staae 
Glimrende  i  Aftnens  Rødme? 

Eller  sidder  du  nu  gjemt 
I  din  stille,  sikkre  Stue? 
Mens  dit  Hjerte,  tungt,  beklemt, 
For  Naturens  Fryd  ei  stemt, 
Maa  ved  hvert  et  Fodtrin  grue? 

Nei !  —  jeg  veed,  du  dvæler  ei 
Svag  i  Sorgens  Fængselskranke, 
Og  din  Sjæl  ei  sygner  —  nei ! 
Kjæk  paa  alt  det  Skjønnes  Vei 
Sender  du  din  stærke  Tanke. 

Derfor  er  det,   Skjønhed  har 
Samlet  huldt  sig  om  din  Vandring  ; 
Derfor  den,  beslægtet,  bar 
Dig  sin  Fakkel  lige  klar 
Under  al  dit  Livs  Forandring  ! 


XIII. 

»Mennesket  har  og  et  Bryst, 
Og  et  Hjerte  kan  han  eie, 
Synge  tør  han  Sorg  og  Lyst 
Paa  sin  snevre  Vandrings  Veie ; 
Men  han  lever  ei  deri, 
Som  vi ! 

See,  hvor  p  a  den  dunkle  Jord 
Tungt  hans  Fod  og  Tanke  hæmmes 
Mens  vor  Flugt  har  intet  Spor  — 
Let  vi  svæve,  synge,  glemmes  ! 
Svæv  og  hæv  dig  kjæk  og  fri, 
Som  vi !« 

Flytter  sig  min  Fod  end  tungt 
Og  mit  Hoved,  naar  det  tænker, 
Er  dog  Hjertet  varmt  og  ungt, 
Og  i  evig  stærke  Lænker 
Føler  jeg  mig  salig  fri, 
Som  1! 


XIV. 

Ved  Veien  paa  en  Steen  jeg  sad,  og  Bryste: 
Sig  hæved  tungt  :    mens  trende  Nattergale 
Forgjæves  søgte  smukt  at  faae  mig  trøstet. 


■  Her  rundt  om  mig  skal  Grenene  sig  lukke, 
Lad  saa  min  Sang  for  Skoven  kun  forraade 
Min  Elskovs  søde,  eensom-stille  Sukke.« 

2. 
»Er  Kjærlighed  ei  Livet  for  Alverden? 
Og  trænger  du,  mit  Hjerte  !  til  Beviser  ? 
Ak  nei,  du  siger  ligefrem  :    det  er  den  !« 

3- 
»0,  Digter  '.  lær  af  os  bag  Bøgens  Kroner 
At  synge  frit  og  klart,  hvad  i  et  Hjerte 
Alene  kan  udtale  sig  i  Toner.« 

»Luk  op  for  Hjertet,  lad  det  Aande  drage 
I  denne  Strøm  af  klare  Melodier, 
Og  lær  med  Mod  din  syge  Tvivl  forjage.« 

5- 

»Er  Elskov  død  for  os  paa  disse  Strande, 
Da  love  vore  sikkre  Prophetier 
Gjenfødelsen  i  andre  skjønne  Lande.« 

6. 
»See  Snogen  hist !  jo,  jo  !  jeg  passer  paa  den, 
Min  Rede  bygger  jeg  saa  høit  fra  Jorden, 
At  ei  dens  Hvislen,  Braad  og  Gift  kan  naae  den. 

7- 
»Hvad  tykkes  dig  om  Sangens  bittre  Sødhed  ? 
Hvad  om  dens  hemmelighedsfulde  Dunkle? 
Ak,  Elskov  lever  just  i  denne  Blødhed  !« 


»Bag  Bladets  lysegrønne,  klare  Rude, 

Tæt  ved  min  lille  Viv  i  bløde  Rede, 

Mit  Hjerte  slaaer  og  glemmer  Alt  derude.« 

9- 
»Hvor  prægtig  skinner  hist  den  grønne  Bille  ! 
Naar  jeg  har  seet  mig  mæt  paa  Farvens  Glimmer, 
Jeg  flyver  til  og  spiser  ham,  den  Lille.« 


»Som  efter  Storm  og  Regn  med  Blade  grønne 
Og  røde  Blomster  Vaarens  Tempel  smykkes, 
Vil  Elskov  efter  Suk  og  Savn  dig  lønne.« 

»Mens  Alt  i  Nattens  Mulm  og  Regnskyl  gyste, 
Var  her  hos  os  saa  lyst,  saa  tyst,  saa  yndigt, 
Thi  klar  og  varm  vor  Brudefakkel  lyste.« 

12. 

»Hvorfor  vil  du  din  tunge  Længsel  nære  ? 
Jeg  elsker  Øjeblikket !  —  Om  min  Smerte 
Jeg  -tænker  let:    det  kan  ei  andet  være  !« 

—  Med  Veemod  jeg  dem  hørte.     Morgenvinde 
De  dunkle  Skyer  bort  fra  Himlen  førte, 
Men  ak,  min  Smerte  vilde  ikke  svinde. 

XV. 

Jeg  gik  mig  i  Skoven  saa  eensom  en  Gang, 

Alle  de  smaa  Fugle  saa  yndeligt  sang, 

De  havde  ei  andet  at  bestille; 

Der  qvad  StilUds,  og  der  qvad  Gjøg, 

Der  slog  høit  i  den  hvislende  Bøg 

En  Irisk  sin  sittrende  Trille. 

Da  tænkte  jeg  paa  hende,  som  er  ikke  her, 
Da  tænkte  jeg  paa  hende,  mit  Hjerte  har  kjær, 
Og  jeg  tænkte,  det  bedste  jeg  kunde ; 
Og  Alting  omkring  mig  det  tænkte  som  jeg, 
Den  gamle  Eeg  og  Granen,   der  brysted*  sig, 
Og  alle  smaa  Fugle  i  Lunde. 

Og  A  1 1  vilde  trøste  mit  længselfulde  Sind ; 

Fortroligt  mig  hvisked  den  letsindige  Vind 

De  luneste  Ting  i  mit  Øre  ; 

Og  Stæren  mig  sagde  saa  meget  —  meget  Smukt, 

Med  Længslen  de  kunde  dog  ikke  faae  Bugt, 
Den  lod,  som  den  ei  kunde  høre. 

Saa  vil  jeg  da  længes  med  alle  Blomster  blaae, 
Saa  vil  jeg  da  sværme  med  alle  Fugle  smaa, 
Og  sukke  med  de  svævende  Vinde; 
Saa  vil  jeg  da  vandre  min  eensomme  Gang, 
Saa  vil  jeg  indvie  hvert  Suk  og  hver  Sang 
Og  min  inderlige  Smerte  til  hende  ! 


XVI. 

Mod!  —  Er  det  ei  et  Tordenbrag, 
Saa'  dybt  sig  Usselhed  maa  bøie  ? 
Det  glimter  som  et  Lynildslag, 
Og  Feighed  blinker  med  sit  Øie. 

Det  skingrer  som  en  klar  Trompet, 

Der  lokker  Skarerne  til  Fanen; 

Det  raaber  højt:    er  du  beredt? 

Og  Kjækhed  fast  gaaer  frem  paa  Banen. 

M  i  g  har  det  nu  en  anden  Klang, 
Som  evigt  for  min  Sands  skal  lyde, 
Den  ingen  Digters  Mestersang 
Formaaer  at  tolke  eller  tyde  ! 


XVII. 

Fuld  af  hede  Sommerdrømme 
Natten  laae  paa  Skov  og  Eng, 
Blødt  jeg  hviled  under  Træet, 
Hvor  mig  Mosset  redte  Seng. 

Skovens  sagte  Suk,  der  hørtes, 
Dybt  mig  gjennem  Sjælen  drog, 
Blandet  med  den  søde  Trille, 
Elskovs  lille  Sanger  slog. 

Der  var  eensomt,  luunt  og  stille, 
Stjernen  flød  paa  Dammens  Vand, 
Der  var  ingen  Fieer  i  Skoven, 
Ingen  uden  jeg  og  han. 

Han  saa  hemmeligt  betroede 
Mig  sin  Elskerindes  Navn, 
Og  i  Toner  han  udstrømmed 
Al  sin  Længsel,  alt  sit  Savn. 

Han  mig  hemmelig  betroede, 
At  han  qvad  sin  Elskovs  Lyst, 
Til  han  sank  fra  Qvist,  med  Hjertet 
Brustet  i  sit  Sangerbryst.  — 

Ogsaa  jeg  maa  mine  Længsler 
Mane,  dæmpe,  om  jeg  kan, 
Og  dit  Navn,   du  milde  Engel ! 
Er  min  stærke  Talisman. 


Jeg  vil  længes,  jeg  vil  synge 
Dig  alene,  nu  som  før, 
Til  min  Sang  med  Hjertet  standser 
Og,  som  Nattergalens,  døer  ! 

XVIII. 

O,  var  du  her  i  denne  By, 

Og  gik  din  Fod  paa  disse  Stene, 

Jeg  kunde  dog  i  Sværmens  Ly 

Hver  Dag  dit  Billed  huldt  fornye,  — 

Men,  ak  !  jeg  sørger  her  alene  '. 

Alene  —  i  den  store  Stad  ! 

Mens  du  i  fjerne,  stille  Bolig 

Dig  føler  let  og  fri  og  glad 

Og  har  vel  glemt  det  gamle  Had  — 

Men  —  ligegyldig,  kold  og  rolig? 

Du  har  vel  glemt  den  bittre  Strid, 
Som  meer  forened  end  adskilte? 
Du  er  vel  lige  from  og  blid? 
Og  mindes  knap  den  lartge  Tid, 
Som  du  paa  mørke  Tanker  spildte? 

Det  blev  m  i  t  Sind  en  Sæd  !  min  Høst 
Med  hvert  et  Pulsslag  sig  fordobler  ; 
Den  endte  Kamp,  den  svundne  Lyst 
Fremlokker  Blomster  af  mit  Bryst, 
Hvor,  som  i  en  Vulkan,  det  bobler. 

Jeg  agter  føie  Verdens  Dom 
Ved  mine  Udbruds  røde  Emmer  : 
Og  spørges  der,  hvorfra  de  kom  ? 
Og  hvem  de  Funker  sværmer  om  ?  — 
Jeg  taus  og  trofast  Svaret  gjemmer. 

XIX. 

Dreng  !  —  du  med  de  brune  Lokker. 

Med  det  sænkte  Øielaag,  — 

Du.  om  hvem  et  Drømmetog 

Broget,  svævende  sig  nokker,  — 

Som  med  sagte  —  sagte  Fjed 

Gjennem  Nattens  Mulm  dig  sniger, 

Dristigt  ind  ad  Vindvet  stiger 

Til  min  Elsktes  Hvilested  : 

O,  jeg  kunde  gjerne  dræbe 

Dig,  hvis  ei  du  var  saa  from  ! 

At  du  til  min  Helligdom, 

Hendes  fine,  rode  Læbe, 

Hendes  lilieskjære  Kind, 

Hendes  Hjerte,  uden  Hinder 

Let  og  lønligt  Veien  finder, 

Og  —  at  hun  dig  lukker  ind !  — 

Ak,  tilgiv !  —  Den  vilde  Tanke 

Maa  dig  ikke  skræmme  bort ! 

Tro  mit  Hjerte  ei  saa  sort ! 

Jeg  min  Sindighed  vil  sanke, 

Byde   Skjebnens  Grumhed  Trods. 

Jeg  vil  tysse  paa  min  Længsel, 

Jeg  vil  holde  fast  i  Fængsel 

Hvert  et  Fiendskab  mellem  os. 

V  i  maa  være  gode  Venner, 

Lille,  kjære,  bløde  Dreng  ! 

Gjerne  selv  til  hendes  Seng 

Jeg  dig  jo  med  Budskab  sender !  — 

Seer  du  Sorgens  vilde  Flok 

Gridsk  om  hendes  Leie  dvæle, 

Jag  dem  bort  —  de  skumle,  fæle  — 

Hun  har  sukket  meer  end  nok  ! 

Kjæk  er  du,  men  de  er  feige  — 

Hvor  d  u  hviler  ved  et  Bryst 

Med  din  milde,  blide  Trøst, 

Flygte  de  ad  tusind  Veie. 

Nærm  dig  sagtelig  og  luk 

Venligt  hendes  Øielaage 

Med  din  underfulde  Taage, 

Med  din  Slummers  svale  Dug. 

Tryk  et  Kys  paa  hendes  Hjerte, 

At  det  ei  for  fast  skal  slaae, 

Da  vil  Drømmens  Engel  gaae 

Let  derind  og  uden  Smerte. 

Snoe  dig  øm  og  vennehuld 

Tæt  om  disse  skjønne  Lemmer, 

Som  en  Sjæl,  en  himmelsk,  gjemmer, 

Liig  en  Ædelsteen  i  Guld. 

Dæk  med  Glemsel  Qval  og  Jammer! 

Og  lad  Sundhed,  stærk  og  mild 

Som  en  Svane,  svømme  til 

Hendes  stille  Hjertekammer, 

At  hun  ret,  naar  hun  skal  pleie 

Ømt  sit  Hjertes  Blomsterskud, 

Kraftig  —  glad  kan  holde  ud 

I  sin  Kamp  paa  Livets  Veie !  — 

Har  du  føiet  s  aa    min  Villie, 

Aander  hun  i  søden  Blund, 

Smiler  hendes  Kind  og  Mund 

Som  en  Rose,  som  en  Lilie 

Med  sit  Purpur,  med  sin  Snee  : 

Saa  afsted  !  —  som  det  sig  sømmer ; 

Thi  —  Alt,  hvad  min  Hulde  drømmer 

Troer  jeg  — ■  maa  du  ikke  see  ! 

3' 

XX. 

Tilgiv  —  tilgiv  !  jeg  kan  ei  andet  ! 

M  i  n  Sjæl  saa  heelt  med  d  i  n  er  blandet. 

D  u  flettet  er  i  mine  Tanker 

Saa  inderligt,  som  Druens  Ranker 

I  Almens  løvbedækte  Grene, 

Saa  fast  som  Havcorallens  Stene 

Til  Klippens  Grund,  som  hine  Rødder, 

Der  lave  staae  ved  Egens  Fødder, 

Men  trængt  saa  dybt  i  Jordens  Hjerte, 

At  op  de  rives  kun  med  Smerte  :    — 

Saa,  hvad  jeg  digter,  hvad  jeg  tænker, 

Sig  ene  til  dit  Billed  lænker,  — 

Saa,  naar  fra  Hjertet  Suk  udstrømmer, 

Er  det,  fordi  kun  dig  det  drømmer  : 

Kun  ved  din  Sol  min  Sommer  grønnes, 

Kun  ved  din  Røst  din  Sanger  lønnes, 

Kun  ved  din  Tanke  kan  jeg  trives, 

Kun  ved  dit  Blik  min  Aand  oplives, 

Som  Blomstens  Kalk  i  Morgenrøden,  — 

Og  uden  dig,  jeg  veed,  til  Døden, 

Til  evig  Qval  jeg  er  forbandet  — 

Tilgiv  —  tilgiv !  jeg  k  a  n  ei  andet ! 


XXI. 

Hvor  Mangen  søger  ei  med  Qval 
Paa  Bjergets  Top,  i  dyben  Dal 
En  sjelden  Blomst  —  paa  Sti  og  Vei  — 
Og  ak,  hans  Øie  finder  ei  ! 

Men  j  e  g,  der  gik  i  Drømme  hen. 
Den  blinde  Lykkes  kaarne  Ven, 
Jeg  naaede  did  paa  flygtig  Fod, 
Hvor  Blomsten  i  sin  Ynde  stod. 


Nu  som  en  Gartner,  trofast,  from 
Tilbeder  jeg  den  Helligdom, 
Hvori  m  i  g  Himlen  har  nedlagt 
Den  hele  Blomsterverdens  Pragt. 

Ved  Solens  Lys,  i  Dagens  Luft 
Den  staaer  mig  fjern,  fast  uden  Duft, 
Med  lukket  Bæger,  sky  og  kold, 
Som  skjult  i  Pandser  og  bag  Skjold. 

Men  —  i  den  bittersøde  Nat 
Den  aabner  huldt  sit  Bæger  brat 
Og  strømmer  i  mit  Hjerte  ned 
Sin  Duft  og  sin  Livsalighed. 

Og  aldrig  stillet,  aldrig  mæt 
Indsuger  Hjertets  Aandedræt 
I  hvert  et  kostbart  Øieblik 
Udødeligheds  Nektardrik. 

Thi  dette  Hverv,  saa  stort,  saa  stolt, 

Blev  Kjærligheden  forbeholdt : 

At  være  Livet,  fast  og  vist, 

En  Midler  mellem  Her  og  Hist. 

XXII. 

Og  var  du  bleg,  som  Nattens  Stjerne, 
Der  paa  det  dunkle  Firmament, 
Hvor  Dagens  Fakkel  er  udbrændt, 
Sig  hæver  langsomt  i  det  Fjerne ; 
Og  var  du  bleg,  som  Snee,  der  kold 
Sig  over  Eng  og  Marker  lægger 
Og  hver  en  livlig  Fan-e  dækker 
Tæt  med  sit  Teppes  hvide  Fold  : 
Saa  var  du  dog  for  mine  Blikke 
Den  Yndigste,  min  Tanke  veed  ! 
Mit  Øie  kan  i  Evighed 
Ei  nogen  sødere  Sødhed  drikke. 

Jeg  lever,  uden  Ro  og  Rast, 
Kun  i  din  Skjønhed,  og  jeg  tænker 
Paa  intet  andet  end  de  Lænker, 
Der  guddomsstærkt  mig  holde  fast. 


XXIII. 

Hensjunken  i  mit  Hjertes  Drøm 
Thi  ak !  det  er  jo  intet  andet !  — 
Jeg  sidder,  som  ved  Havets  Strøm, 
Og  kaster  Blomster  ud  i  Vandet. 

Forsagte  maae  de  flagre  ud 
Og  spredes  for  Alverdens  Vinde  ; 
Thi  Ingen  uden  jeg  og  Gud 
Skal  Gaadens  rette  Løsning  finde. 

Min  Tanke  hæver  sig  med  Magt 
Paa  Hjertets  Vinger,  liig  en  Svane  j 
Men  hun,  som  har  til  Liv  den  vakt, 
Tør  sit  Mirakel  aldrig  ane. 

Som  man  tilbeder  Solens  Glands, 
Som  man,  af  Længsel,  i  det  Fjerne 
Udkaarer  sig  af  Himlens  Krands 
En  enkelt,  kjært  beslægtet  Stjerne ; 

Saaledes  jeg  tilbeder  Een 
Med  al  mit  Hjertes  Ild  og  Styrke; 
"Men  Stjernens  Glimmer,  klar  og  reen, 
Skal  mine  Taager  ei  formørke. 

Som  Sol  og  Luft  i  milde  Vaar 
For  Rosen,  ubevidst,  tør  kjæle, 
Sig  Sangen,  som  fra  Hjertet  gaaer, 
Fordulgt  kun  tør  til  hendes  stjæle. 

Og  jeg  maa  bære  i  mit  Bryst 
Mysteriet,  —  trofast  og  prøvet  — 
Min  Verden,  fuld  af  Qval  og  Lyst, 
Skjøndt  ak !  den  knuger  mig  i  Støvet. 

Som  Kjæmpen  Atlas  maa  jeg  staae : 
Mit  Blik  mod  Jord,  min  Nakke  bøiet, 
Mens  Himlen,  som  jeg  bærer  paa, 
Liig  hans,  ei  straaler  mig  for  Øiet ! 

XXIV. 

O,  lad  ei  svinde 
Timen  unyttet  bort ! 
Nornerne  spinde, 
Tvundet  af  Rødt  og  Sort, 
Livstraaden  altfor  kort,  — 
Lad  den  ei  svinde  ! 

Elskede,  Kjære  ! 

Kom  til  mit  stille  Bryst ; 

Jeg  vil  jo  bære 

Dig  og  din  Sorg  og  Lyst, 

Hviil  i  min  Arm  saa  tyst,  - 

Elskede,  Kjære  ! 

Smykker  den  blanke, 
Levende  Ædelsteen, 
Taaren,  min  ranke, 
Duftende   Rosengreen  ? 
Ak,  hver  din  Taare  re  en 
Blier  mig  en  Tanke. 

Yndigste  Lilie  ! 
Fyldig  og  blid  og  øm ! 
Er  det  din  Villie, 
Seile  vi  Livets  Strøm, 
Drømme  den  samme  Drøm, 
Yndigste  Lilie  ! 

Lad  da  ei  svinde 
Timen  uændset  bort  ; 

Nornerne  spinde, 
Tvundet  af  Rødt  og  Sort. 
Livstraaden  altfor  kort,  — 
O,  min  Veninde  ! 

XXV. 

Jeg  gad  saa  gjerne  være 
Liig  Sommerfuglen  hist, 
Hvis  fine  Vinger  bære 
Den  hid  til  Rosens  Qvist. 

Der  sidder  den  og  gynger 
Saa  lykkelig  og  let ; 
Men  at  den  aldrig  synger, 
Forstaaer  jeg  ikke  ret. 

Thi  havde  jeg  dens  Vinge, 
Og  var  jeg  let  som  den, 
Hvor  skulde  jeg  da  svinge 
Mig  til  min  Rose  hen  ! 

Hvor  skulde  jeg  da  qvæde, 
Beruset  af  dens  Pragt; 
Nu  maa  jeg  eensom  græde, 
Af  Længsel  ødelagt ! 

XXVI. 

Al  den  Veemod  og  Smerte, 
Al  det  Liv  og  den  Lyst, 
Der  klinger  i  dit  Hjerte, 
Gjensvares  fra  mit  Bryst. 

Som  Blomsterstøvet  føres 
Af  Sommerens  milde  Vind, 
At  Elskovstanker  røres 
I  Liliens  Jomfrusind; 

Som  Blomsterstøvet  ulmer, 
Xedsænkt  i  Rosens  Barm, 
At  Knoppen  kraftigt  svulmer 
Og  blusser  rød  og  varm,  — 

Saa  til  mit  Indre  trænge 
Dit  Hjertes  Sange  smukt, 
Og  Klangen  i  mine  Strænge 
Er  kun  din  Stemmes  Frugt ! 

XXVII. 

Jeg  seer  det  grant,  du  favre  Qvinde  ! 
At  aldrig  jeg  har  elsket  før, 
Men  evigt  vandret  kun  i  Blinde  i 
Nu  veed  jeg  vist,  nu  skal  jeg  vinde 
Paa  Jord  min  Himmel,  før  jeg  døer. 

Spørg  ei,  om  jeg  har  glemt  at  klage? 
Om  jeg  har  ingen  Kummer  meer? 
Ak  jo  !  naar  jeg  vil  Sløret  drage 
Fra  Fortids  Mørke,  og  tilbage 
Jeg  paa  min  svundne  Vandring  seer. 

Men  den  skal  ligge  dybt  begravet, 
Som  den  fra  evig  Tid  var  død. 
Nu  er,  som  Stjernen  op  af  Havet, 
Min  Fremtid,  rigt  med  Glands  begavet, 
Af  dine  Taarers  Strøm  jo  fød. 

O,  lad  dit  Blik,  det  hulde,  hvile 
Paa  dette  slette,  skrevne  Blad ! 
Ved  dine  Suk,  ved  dine  Smile 
Vil  der  om  mine  Ord  fremile 
En  frisk  og  frodig  Blomsterrad. 

Mens  Roser  paa  din  Kind  sig  sanker 
Og  Duggen  om  dit  Øies  Blaae, 
Mens  i  d  i  n  Barm  m  i  t  Hjerte  banker, 
Vil  mine  dunkle,  træge  Tanker 
Forklarte,  vingede  fremgaae. 

XXVIII. 

Har  du  sovet  sødt  i  Nat? 

Har  sig  ogsaa  rigtig  ømme, 

Qvægende  og  milde  Drømme 

Om  din  Hovedpude  sat? 

Har  de  smukt  med  deres  Vinger 

Viftet  om  din  varme  Kind  ? 

Sendt  til  Hjertet  Blikke  ind, 

Som  det  Fred  og  Hvile  bringer? 

Har  de  deres  Hænder  lagt 

Venligt  paa  din  kloge  Pandes 

Hvælving?  viist  dig  fjerne  Landes 

Underfulde,  sære  Pragt? 

Har  de  rakt  dig  Glemsels  svale, 

Hjertelettende  Pokal 

Hist  i  Kunstens  rige  Hal, 

Eller  i  de  stille  Dale? 

Har  de  og  med  Sang  og  Klang, 

Med  de  smidig-bløde  Toner 

Fanget,  som  i  snilde  Doner, 

Sorgens  Tanker  dennegang  ? 
Er  min  Rose  vaagnet  bleg? 
Eller  har  din  Slummers  søde 
Trolddom  livnet  dine  bløde 
Kinder  med  sit  friske  Præg? 
Har  det  end  sin  stærke  Lue, 
Dette  Øie,  hvor  nedlagt 
Guden  har  den  hulde  Magt, 
Som  mit  Hjertes  Storm  kan  kue  ? 
D  a  jeg  priser  Drømmens  Gud  ! 
Da  jeg  reiser  ham  et  Alter, 
Synger  ham  en  hellig  Psalter, 
Og  hans  Ære  breder  ud. 
Og  jeg  vil  end  ei  forlange. 
At  han  mig  skal  føre  frem 
I   dit  rige  Drømmehjem,  — 
For  at  plage  dig  med  Sange. 
Xok  du  vist  dig  plage  lod 
Af  d  e  Tanker  —  sønderrevne, 
Af  d  e  Blade  —  slet  beskrevne  — 
Ak.  —  men  med  mit  Hjerteblod  !  — 
Som    »Godmorgen«    jeg  dog  sender 
Dig  eet  lille  Blad  endnu, 
Mens  jeg  ømt  i  Tanken,  du  ! 
Kysser  begge  dine  Hænder. 


XXIX. 

Min  Sjæl  var  viklet  ind  i  Smertens  Traade, 
Og  laae  i  Svøb  af  tusind  stærke  Hamme 
Ved  Sorgens  Barm,  liig  Barnet  hos  sin  Amme. 
Med  lukte  Øine.  end  af  Taarer  vaade. 

Som  Puppen  slumred  den,  en  uløst  Gaade; 
I   Nattens  Mulm,  i  Dagens  lyse  Flamme 
Den  hængte  ubevidst  paa  Livets  Stamme, 
Og  villieløs  sig  selv  ei  kunde  raade. 

Men  Kjærlighedens  Sol  gik  op  af  Havet ! 

Fra  fjerne  Kyst  d  u  måned  hid  dens  Straaler, 
Saa  Dækket  brast,  hvori  den  laae  begravet. 

Nu  flagrer  den,  mens  Tankens  Rum  den  maaler 
Med  sine  Vinger  —  af  en  Gud  begavet  — 
I  evig  Ruus  af  Elskovs  gyldne  Skaaler. 

XXX. 

Der  var  saa  ængsteligt  i  Haven  ! 
Den  Luft  var  som  en  Marmor  graa  : 
Som  Kistens  tunge  Laag  i  Graven 
Den  trykkende  paa  Hjertet  laae. 

Jeg  voved  næppe  ret  at  aande, 
Mit  Bryst  var  voldsomt  sammensnørt  ; 
Og  det  var  kun  med  Oval  og  Vaande, 
Jeg  fik  en  Stavelse  fremført. 

Mig  syntes,  du  var  fremmed  mod  mig, 
Jeg  aned,  at  dit  Hjerte  leed, 
Saa  al  min  Sindighed  forlod  mig,  — 
Og,  hvordan  saa  jeg  var  —  du  veed. 

Da  rakte  mig  din  Haand  den  lille. 
Den  spæde  Rose,  rød  og  rund, 
I  Øiet  glimted  Tanker  milde, 
Og  Veemod  dæmred  om  din  Mund. 

Jeg  tog  den  som  et  Pant  paa  Freden 
At  jeg  endnu  dig  er  lidt  kjær, 
At  du  tilgiver    »Kjedsomheden« , 
Som  du  maa  lide  ved  min  Færd. 

Den  lille  Rose  —  ak !  den  visner ! 
Men  den,  som  blusser  i  mit  Bryst, 
Skal  did,  hvor  ingen  Kulde  isner, 
Mig  følge  til  hiin  fjerne  Kyst. 

Den  lille  Rose  —  ak  !   den  falmer  ! 
Men  den,  som  i  mit  Hjerte  groer, 
Skal  under  Evighedens  Palmer 
Sig  brede  til  en  evig  Flor ! 


XXXI. 

Min  Elskede  !  du  har  mig  sagt : 
»Du  tænke  skal  paa  mig  med  Glæde!« 
Og  ved  din  Vilries  fromme  Magt 
Forbød  du  ogsaa  mig  at  græde. 

Og  om  nu  Taaren,  bitter,  heed, 
End  stundom  Øiets  Rand  vil  bade, 
Jeg  vogter  dog,  at  ikke  ned 
Den  trille  skal  paa  disse  Blade. 

Du  vilde  ane  den  —  som  Gnist 
Det  maatte  falde  paa  dit  Hjerte ;   — 
Men  aldrig  vil  —  det  veed  du  vist  — 
Jeg  lægge  Tønder  til  din  Smerte. 

Med  Vold  jeg  standser  Taarens  Væld  ! 
Men  ak !  saa  længselsfuld  og  bange, 
Jeg  lindre  maa,  beklemt,  min  Sjæl,  — 
Og  sukker  dybt  i  mine  Sange  ! 

XXXII. 

I. 

Skal  jeg  klage !  skal  jeg  sukke  ? 
Skal  jeg  synge  dybt  i  Moll? 
Saae  jeg  ei  min  Rose  lukke 
Sig  i  Vinternatten  kold? 

Sorgens  lumske  Orm  har  lagt  sig 
Atter  paa  dens  fine  Blad ; 
Smertens  hvide  Lagn  har  strakt  sig, 
Hvor  en  Morgenrøde  sad. 

Disse  Øine  var  forgrædte, 
Dette  Blik  var  sorrigmat, 
Disse  Læber  var  saa  trætte 
Og  af  Smilet  reent  forladt. 

O,  jeg  vilde  dog  saa  gjerne 
Gjennem  Kummers  tunge  Sky 
Aabne  dig,  m  i  n  Himmels  Stjerne  ! 
Glimt  af  Trøst  og  Haab  paany. 


Kan  det  trøste  lidt  at  tænke, 
At  eet  Hjerte,  ærligt,  tro, 
Bundet  ved  magnetisk  Lænke, 
Vaager  ved  dit  Hjertes  Bo? 

Kan  det  trøste  lidt  at  vide, 

At  det  lever  kun  for  dit? 

At,  naar  dit  en  Kamp  maa  stride, 

Er  der  ingen  Fred  i  mit? 

Kan  det  trøste  lidt  at  høre, 
At,  naar  du  er  uden  Ro, 
Maa  det  dybt  mit  Sind  berøre, 
Saa  vi  sukke  begge  To 


■> 

Hvad  har  jeg  vel  andet  villet, 
Og  hvad  mon  jeg  andet  vil, 
End  at  faae  din  Smerte  stillet  — 
Blot  en  Stund  —  ved  Strængens  Spil 

O,  hvor  gjerne  lokke  vilde 
Jeg  ved  Harpens  sagte  Klang 
Engle,  fromme,  stærke,  milde, 
Til  at  værne  om  din  Gang. 

Men  hvad  mægter  vel  de  spæde 
Tonebørn  mod  Verdens  Brag? 
De  kan  sukke,  de  kan  græde  — 
Ak  !  men  døe  paa  Kampens  Dag  ! 

Det  er  Midnat,  Alt  er  stille  ! 
Ak,  nu  vaagner  jo  den  Dag, 
Da  du  nyfødt,  elskte  Lille  ! 
Følte  Hjertets  første  Slag. 

Da  det  første  Gang  sig  hæved, 
Aanded,  bæved  og  fik  drømt ; 
Da  det  første  Gang  hensvæved 
Paa  sin  Flugt,  uroligt,  ømt. 

Dette  Hjerte,  som  har  banket 
Livligt,  kjærligt,  reent  og  puurt  ; 
Dette  Hjerte,  som  har  sanket 
Tusindfryd  —  og  Smertens  Urt ; 

Som  kun  lever,  som  kun  aander 
For  hvad  der  er  Stort  og  Smukt, 
Ak,  men  dybt  i  Qval  sig  va ander 
Mæt  af  Livets  bittre  Frugt; 

Som  mig  førte  ind  i  Freden, 
Den  jeg  aldrig  drømte  om ; 
Og  som  blev,  for  Evigheden, 
Mine  Tankers  Helligdom. 

Mine  Sukke  gik  til  Himlen, 
Paa  min  Kind  har  Taaren  brændt 
Op  til  Ham  bag  Stjernevrimlen 
Blev  mit  Hjertes  Raab  henvendt ; 

Og  jeg  bad  —  og  ingensinde 
Var  min  Bøn  saa  luevarm, 
Som  for  dig,  min  Elskerinde  ! 
Og  for  Freden  i  din  Barm  ! 

Chr.  Winther:  Til  Een. 

XXXIII. 

Mit  Bryst  var  som  en  tropisk  Egn, 
Hvor  Jord  og  Himmel  yppigt  gløde, 
Men  Jordskjælv  snart  med  Storm  og  Regn 
Grumt  lagde  alt  det  Skjønne  øde  ; 

Snart  var  det  som  en  Fjelddal,  riig 
Paa  Blomsterduft  og  søde  Frugter  • 
Snart  var  det  en  Savanna  Hig, 
Hvor  gjennem  Siv  sig  Slangen  bugter; 

Snart  var  det  som  en  Himmel  blaa, 
Hvor  Haabet  dækked  Alt  med  Glemsel : 
Snart  over  Heden  saaes  fremgaae 
Fortvivlelsens  uhyre  Skræmsel. 

Der  er  en  Trolddom  grum  og  stærk,  — 
Den  skummel  tidt  derinde  ruged, 
Og  hvert  mit  Hjertes  stille  Værk 
I  en  chaotisk  Nat  nedknuged  : 

Hvor  Snogen  vandt  sig,  giftig,  sort, 
Mens  Tigeren  med  Øiets  Gnister 
Vildt  skræmmed  Glædens  Engel  bort, 
Og  gloede  paa  mig,  blodig,  bister. 

En  Tomhed  hersked  stundom  der,  — 

Et  saa  umaalt  og  trøstløst  Øde, 

Et  Mulm,  en  Stilhed,  fjern  og  nær, 

Saa  Livet  —  Tanken  —  Haabet  døde  !  — 

—  Naar  fordum  ret  en  øde  Egn 
For  Livets  Sæd  man  tog  i  Eie, 

Da  bar  man  foran  Korsets  Tegn,  — 
Det  lysned  alle  mørke  Veie. 

Det  rensede  hvert  giftigt  Dyb, 
De  vilde  Udyr  skjalv  og  frygted  ; 
For  Himlens  Banner  Mørkets  Kryb 
Svandt,  som  Phantomer,  hen  og  frygted  ! 

—  Du  kom  !  —  og  liig  den  lune  Vind, 
Der  huldt  bevinger  Vaarens  Følge 
Og  aander  bort  fra  Bjergets  Tind 
De  Taager  raae,  som  det  ombølge  ;   — 

Saaledes  jog  du,  kjækt  og  let, 
De  værste  Udyr  jo  paa  Flugten, 
Og  Hjertet,  længst  af  Sorgen  mæt, 
Sig  aabned  glad  for  Himmelfrugten. 

Ifald  du  vil,  du  skaber  om 
Ved  Alvor,  stemt  med  Kjærligheden, 
Mit  Hjerte  til  en  Helligdom,  — 
Min  vilde  Ørken  til  et  Eden. 

Dit  Kors  er  Rosen  i  din  Haand, 
Din  Stemme  er  en  hellig  Psalme, 
Dens  Klang  er  Frelsen  for  min  Aand, 
Og  Rosen?  —  vil  jo  aldrig  falme? 

XXXIV. 

Her  midt  blandt  dine  Huus-Spioner, 
Der  øve  Hundens  skarpe  Sands, 
Hvor  du,  min  søde  Rose !  throner 
Som  Smykke  i  en  Tornekrands  : 

4* 

Jeg  sender  dig  fra  Sjælens  Gjemme 
En  Gjenklang  af  dens  rige  Fryd  ; 
Thi  den  igjen  har  vundet  Stemme, 
Og  Strængen  atter  Klang  og  Lyd. 

Jeg  har  jo  dine  Hænder  trykket, 
.  Dit  Øie  fik  jeg  atter  see, 
Og,  mildt  forfrisket,  sødt  henrykket 
Jeg  hørte  dig  jo  atter  lee  ! 

Den  Lægeduft  igjen  jeg  aanded, 
Som  svæver  om  dig,  hvor  du  gaaer ; 
Og  Hjertet,  som  sig  bittert  vaanded, 
Med  nyfødt  Liv  og  Lue  slaaer. 

0  !  jeg  vil  hylde  dig,  min  Dronning  ! 
Ved  Hjertets  og  ved  Harpens  Slag, 
Og  Sangerhimiens  Jomfruhonning 
Dig  offre  til  min  sidste  Dag  ; 

Thi  kraftigt,  sundt  dit  Hjerte  luer, 
Du  er  saa  deilig,  fiin  og  kjæk ; 
Og  Livets  Roser,  Mælk  og  Druer 

1  Mismod  ei  du  kaster  væk ! 


XXXV. 

Du  vilde  Hjerte  !  sov  i  Fred  ! 
Din  underfulde  Vugge 
Staaer  aldrig  stil,  men  op  og  ned 
Den  svæver,  som  ved  Havets  Bred 
De  hvide  Maager  dukke. 

O  sov,  du  kjære  Barn  !  og  lad 
Dig  ei  af  Drømmen  skrække  ! 
Viid,  efter  Storm  og  Regnens  Bad 
Vil  alle  Skyer  skilles  ad, 
Som  end  din  Himmel  dække. 

O  sov  !  og  lad  mig  kalde  hid 

Ved  Cithrens  klare  Strænge 

En  Vagt  saa  stærk,  saa  kjæk,  saa  blid, 

Der  stande  skal,  beredt  til  Strid, 

Tro  ved  din  Vugges  Gjænge. 

See,  Freden  med  sin  Olieqvist, 
Og  Glemsel  med  sin  Dvale, 
Og  M  o  d,  med  Blikket  selvbevidst, 
See,  Trøsten  nærmer  sig  jo  hist 
Fra  H  a  a  b  e  t  s  grønne  Dale. 

Tro  ogsaa  lidt  paa  Kjærlighed! 

Den  vaager  hos  din  Vugge. 

Ved  den,  paa  rette  Stund  og  Sted, 

Du  til  en  riig  og  evig  Fred 

Dit  Øie  skal  oplukke. 

XXXVI. 

Har  du  alt  længe  sovet? 
Ligger  du  sødt  i  Blund? 
Hviler  dit  trætte  Hoved? 
Smiler  i  Fred  din  Mund? 

Er  din  Tanke  saa  standset 
Sidst  i  en  mild  Accord  ? 

Søvnen  valmuekrandset  — 
Jog  den  dig  Smerten  bort? 

Under  den  hvide  Kappe 
Slumrer  dit  blonde  Haar? 
Ned  fra  Himmerigs  Trappe 
Drømmen  saa  sagte  gaaer? 

Maler  en  liflig  Scene 
Sig  for  dit  anende  Sind? 
Ligger  din  Haand,  den  ene, 
Under  din  fine  Kind? 

Ligger  ved  Hjertets  Kilde 
Haanden,  den  anden,  blødt? 
Dæmper  den  der  de  vilde 
Smerter,  venligt  og  sødt  ? 

O,   det  yndige  Billed, 
Som  for  min  Sands  opgaaer  ! 
Reent  og  puurt  det  stillet 
Her  i  mit  Indre  staaer. 

Fjernt,  som  Klokkens  Kimen, 
Der  kalder  til  Xattens  Ro, 
Aner  mit  Hjerte  Timen, 
Da  jeg  tør  hos  Dig  boe. 

XXXVII. 

Fuglen  sværmer  for  Himlen 
Luftig,  freidig  og  stor  ; 
Midt  i  Blomstervrimlen 
Dækker  Bien  sit  Bord. 

Dybt  i  kjølige  Vande 
Frydes  den  tause  Æt ; 
Lilien  bader  sin  Pande 
I  Rosernes  Aandedræt. 

Floden  til  Havet  render, 
Rislende,  som  med  Sang ; 
Blomsten  sit  Øie  vender 
Rundt  efter  Solens  Gang. 

S  a  a  elsker  Alverden  Noget ; 
Men  jeg  har  Meer  end  Alt ! 
Min  Lykkes  Dybde  ei  Sproget 
Mægter  at  faae  udtalt  l 


XXXVIII. 

Du  vil  ei  troe,  hvad  jeg  har  sagt, 
Hvad  jeg  har  sjunget  tusind  Gange  : 
At  e  n  e  du,  din  Tankes  Magt 
Besjæler  mig  i  mine  Sange? 

Du  vil  ei  troe,  du  Solen  er, 
Hvis  Straaler  mig  til  Livet  vækker, 
Hvis  Varme,  mild  og  sød  og  kjær, 
Hvert  Blomster  i  mit  Bryst  opklækker? 

Du  vil  ei  troe,  at  du  har  endt 
Min  Tankes  lange  Vinterdvale, 
At  du  til  Hjertet  mig  har  sendt 
Alt,  hvad  kan  trøste  og  husvale  ? 

O,  tag  min  Sang  til  Eie  frit ! 
O,  siig,  hvor  kan  du  ængstlig  dvæle 
Ved  Tanken  her  om    »D  i  t«    og    »M  i  t«  : 
Som  Talen  var  om  tvende  Sjæle  ? 

Som  tvende  Draaber  vorde  een, 
Xaar  de  paa  Liliens  Blad  nedtriller, 
Mens  i  den  hele,  klar  og  reen, 
Nu   Morgenrødens  Purpur  spiller  ; 

S  a  a  har  min  Sjæl  sig  heelt  fortabt 
I  din,  og  hvad  den  nu  udtaler 
Om  Alt,  hvad  Smukt  og  Stort  er  skabt, 
Som  Gjenskin  kun  af  din  sig  maler. 

O,  Elskede  !  din  Kjærlighed 
Fra  Undergang  mig  har  udrevet, 
Og  uden  dig,  forvist  jeg  veed, 
Jeg  hverken  sang,  ei  heller  leved. 

XXXIX. 

Tænker  hun  ei  paa  mig,  vil  jeg  dog  tænke 
Paa  hende,  saaiænge  jeg  end  har  Liv  : 
Min  hele  Sjæl  vil  jeg  nedsænke 
I   Betragtning  af  den  yndige  Viv  '. 
Vender  hun  sig  bort,  vil  jeg  dog  stirre 
Efter  det  søde,  flygtende  Lys, 
Til  mine  Sandser  sig  forvirre 
I  Dødens  klamme,  dæmrende  Gys. 

Fik  jeg  engang  den  Skjebne  fristet, 
Svandt  den  elskede  Leder,  jeg  har  havt ; 
Da  Liv  og  Verden  for  mig  har  mistet 
Al  sin  liflig  tiltrækkende  Kraft ! 

Flygter  h  11  n  fra  mig,  mister  jeg  hende. 
Jeg,  druknet  dybt  i  mit  Hjertes  Vee, 
Kunde  ligesaa  godt  mine  Øine  blænde, 
Thi  for  mig  var  da  Intet  meer  at  see. 


XL. 

Der  sittrer  paa  mine  Læber 
Vel  tusind  blomstrende  Ord  ; 
Fra  Hjertet  op  de  stræber, 
Hvor  evindeligt  de  groer. 

Der  svæver  paa  min  Tunge 
Saa  mangen  Tone  sød, 
Som  af  min  evigunge 
Kjærlighed  blev  fød. 

De  have  en  Angst,  en  Længsel 
At  trænge  frem  og  flye  ; 
Ud  fra  det  mørke  Fængsel 
Til  Liv  og  Frihed  tye. 

Det  Fængsel  er  mit  Indre  ; 
Der  er  saa  fælt  og  vildt  ; 
Der  ingen  Stjerner  tindre 
Og  lyse  fromt  og  mildt. 

Thi  Stormen  gaaer  derinde 
Og  jager  Freden  bort ; 
Frem  fare  de  skarpe  Vinde, 
Og  Natten  er  kold  og  sort. 

Der  lide  de  saa  ilde 
De  lette  Toner  og  Ord  : 
Saa  gjerne  de  flagre  vilde 
Til  dig,  hvor  Freden  boer. 

Og  ængstedes  de  ikke 
Af  saa  meget  andet  Smukt, 
Saa  lokked  de  dine  Blikke 
Fra  deres  livlige  Flugt. 

De  dvæler  —  men  ei  de  vover 

Forstyrrende  —  og  raae 

Saa  strømmer  Smerten  over  — 
Og  Spirerne  udgaae  ! 


XLI. 

Hvad  mener  du  med  dette  hulde, 

Ætherrene,  anelsesfulde 

Smiil,  som  fra  dit  Bæger 

Vidunderligt  mit  Sind  bevæger? 

O,  maa  jeg  elske  dig,  du  hvide 

Veemodige  ?  du  fromme 

Fiintduftende  Rosensblomme  ? 

Fra  nu  til  evige  Tide? 

Eet  Hjerte  har  du  vundet  — 

Eet  andet  med  !  thi  bundet 

Det  er  til  hiint,  hvis  Taarer  blide 

Jo  ved  dit  Veemodsblik  har  rundet. 

O,  maa  jeg  elske  dig,  du  Fromme  ? 

Da,  hvad  jeg  end  skal  lide, 

Og  hvad  der  end  vil  komme,  — 

Min  Tanke  skal  ei  forlade 

Det  ædle  Tempel,  du  bygger 

Af  dine  forklarede  Blade 

Mellem  de  dunkelgrønne  Skygger  ! 

Der  vil  jeg  glemme  det  Kolde,  — 

Det  Bittre  vil  jeg  hade ; 

Der  vil  jeg  mine  Hænder  folde, 

Der  vil  jeg  min  Andagt  holde; 

Min  Sjæl,  afført  sin  Vaande, 

Skal  evigt  der  sig  bade 

I  den  reneste  Duft  og  Aande, 

Som  i  en  hellig  Kildes  Vande  ; 

Med  dig  skal  den  sig  blande 

Og  luttret,  klar  opstige 

I  stille  Fred,  som  ikke  Toner 

Og  ikke  Ord  udsige, 

Fra  disse  taagemørke  Zoner 

Op  til  det  fjerne,  uudsigelige, 

Af  alle  Sjæle  anede, 

For  alle  Hjerters  Vandring  banede 

Kjærlighedens  Blomsterrige  ! 

XLII. 

En  Stjernetyder  Hig,  der  henrykt  glemmer 

Hver  Klang,   hver  Glands,   der  jordisk  ham   omringer, 
Mens  huldt  bedaarende  de  Toner  klinger, 
Som  hemmeligt  og  dybt  hans  Hjerte  gjemmer  ; 

Og  mens  han  lytter  til  de  elskte  Stemmer, 

Hans  Længselsblik  sig  op  mod  Himlen  svinger, 
At  speide  der,  om  ei  hans  Stjerne  bringer 
Bekræftet,  hvad  han  anende  fornemmer; 

S  a  a  gik  jeg  hisset  i  den  store  Skare, 
Og  drømte  i  det  underfulde  Rige, 
Som  hun  beboer,  og  jeg  med  Tro  mon  vare. 

Da  mødte  Øiet,  jeg  lod  opad  stige, 
Et  Pagtens  Tegn  fra  den  Usigelige, 
Fra  hendes  Haand  og  tvende  Stjerner  klare  ! 

XLIII. 

Det  sused  i  nøgne  Toppe, 
Over  Græssets  spæde  Haar  ; 
Da  sang  der  en  Fugl  histoppe  : 
»Nu  kommer  den  favre  Vaar ! 

Jeg  fløi  over  Bjerg  og  Dale, 
Jeg  fløi  over  Strøm  og  Sø, 
Overalt  jeg  hørte  tale 
Om  den  reisende  Kongemø. 

Af  Smykker  eier  hun  mange, 
Hun  haver  saa  meget  Guld  : 
Hende  følge  tusinde  Sange, 
Thi  hun  er  saa  vennehuld. 

Hun  stunder  til  disse  Lande, 
At  rede  sin  Blomsterseng, 
At  lunkne  de  kolde  Vande 

Og  sprede  sit  Guld  iflæng. 

De  nøgne  Grene  hun  klæder, 
Hun  feier  den  iisgraae  Luft, 
De  farvede  Blade  hun  væder 
Med  balsamvirkende  Duft. 

Jeg  saae  hende  just  paa  Reisen, 
Hun  hviilte  paa  grønnen  Eng, 
Hvor  Storken  spanked  med  KnHsen, 
Mens  Lærken  slog  sin  Stræng. 

Hun  raabte  :     »Hør  min  Befaling, 
»Du  liden  Sanger  paa  Qvist ! 
»En  rigelig  Løn  og  Betaling 
»Den  fanger  du  ganske  vist. 

»Mit  Glædesbud  skal  du  bære 
»Did  til  en  Sanger  i  Xord  : 
»Han  qvad  min  Priis  og  min  Ære 
»Midt  i  sin  Sorg  ifjor. 

»Du  sige  ham :    naar  jeg  kommer, 
»Vil  jeg. smykke  en  Løvsal  grøn; 
»Der  skal  han  vandre  i  Sommer 
»Og  sværme  og  drømme  i  Løn. 

»Siig  ham,  at  jeg  vil  læge 
»Hendes  smertefulde  Bryst  — 
»O  !  siig,  at  jeg  vil  qvæge 
»Hende  med  venlig  Trøst. 

»Hau  haver  ei  anden  Glæde, 
»Han  nyder  ei  anden  Lyst  — 
»Thi  vil  jeg,  hun  ei  skal  græde, 
»For  Sorgen  har  hende  kyst. 

»Jeg  Sorgen  vil  kjæk  forvise 
»Alt  ved  mit  Scepters  Magt  : 
»Den  sødeste  Lindring  og  Lise 
»Er  jo  i  min  Haand  nedlagt. 

»Min  Skov  og  Eng  skulle  dufte 
»Ret  som  en  lægende  Drik  : 
»Min  Himmel  skal  blaane  og  lufte, 
»Og  funkle  skal  Solens  B1-k. 

»Men  Havets  Bølge  skal  bæve 
»Om  hendes  Skulder  og  Lænd, 
»At  hun  sig  atter  maa  hæve 
»Styrket  og  karsk,  som  den. 

»Flyv  nu  !  og  lyd  min  Befaling, 
»Du  Uden  Sanger  paa  Qvist  ! 
»En  rundelig  Løn  og  Betaling 
»Da  venter  dig  ganske  vist !« 

—  Saa  bød  hun  mig.  og  jeg  sidder 
Xu  stolt  for  dit  Aasyn  her  ! 
Bring  selv  nu  min  Hilsen,  mit  Qvidder 
Til  hende,  som  du  har  kjær '.« 

XLIV. 

Xu   Vaarens  Blikke  venligt  smile  ; 
Men  i  dit  Øies  milde  Blaae 
Jeg  seer  den  bittre  Taare  hvile,  — 
Jeg  seer  m  i  n  Himmels  Skyer  staae. 

Mens  Solen  gaaer  omkring  og  vækker 
De  spæde  Børn  af  dunkle  Jord. 
Veemodig  Sorgens  Lilie  dækker 
Min  Rose  med  sit  hvide  Flor. 

Hvor  skulde  jeg  med  Vellyst  drikke 
Den  bedske  Skaal,  som  dig  er  rakt, 

Hvis  atter  kun  i  dine  Blikke 
Jeg  kunde  skue  Freden  vakt. 

Men  ak !  jeg  —  lænket  fast  til  Strande  — 
Maa  staae  og  see  i  Storm  og  Hav 
Dig  tumles  om  af  vilde  Vande, 
Og  tør  ei  dele  selv  din  Grav ! 

XLV. 

Der  bygger  en  venlig  Svale 
Paa  hendes  Vindves  Karm  ; 
Forstod  jeg  dog  dens  Tale 
Og  Sangen  fra  dens  Barm  ! 

Forstod  jeg  dog  dens  Qvidder, 

Det  inderlige  Sprog, 

Den  taler,  mens  den  sidder 

Og  seer  saa  skjelmsk  og  klog  !  — 

For  hendes  Vindve  skyder 
En  Rosenstok  sig  op ; 
Ud  gjennem  Løvet  bryder 
Rødmende  Knop  ved  Knop. 

Den  lille  Blomsterranke 
Stirrer  ad  Ruden  ind ; 
O,  vidste  jeg  dens  Tanke  ! 
O,  kjendte  jeg  dens  Sind !  — 

Og  Solens  stærke  Øie 
Og  Maanens  blide  Blik 
Saa  ofte  fra  det  Høie 
Derind  til  hende  gik. 

De  lykkelige  Trende 

I  Forhør  jeg  gjeme  tog ; 

Men  ak  !  jeg  maatte  da  kjende 

Tre  nye  levende  Sprog  ! 

XLVI. 

Tak,  Elskte  '.  for  det  Blomsterbiev, 

Som  med  din  kjære  Haand  du  skrev  ' 

Jeg  læser  det  med  henrykt  Sind, 

Og  seer  mig  paa  hvert  Bogstav  blind  ; 

Beruses  i  dets  rige  Glands 

Og  sværmer  i  dets  dybe  Sands  ! 

Med  hver  en  Duft  af  Blomst  og  Blad 

Fra  dig  en  Tanke  følges  ad ; 

Og  hver  en  Farve  er  en  Klang, 

En  øm,  en  kjærlig,  liflig  Sang, 

Der  toner  fra  et  Fredens  Hjem 

Og  maner  Længsels  Sukke  frem. 

Hvor  glad  i  Tanken  jeg  dig  saae 
Hist  ved  dit  runde  Bord  at  staae. 
Alvorlig,  som  du  være  kan,  — 
Min  søde,  ranke  Lilievand  ! 
Mens  under  Øiets  kloge  Vagt 
Du  ordner  disse  Blomsters  Pragt ; 
Mens  du  med  Rødt  og  Guult  og  Grønt 
Med  Blaat  og  Lilla  fik  mig  sagt 
Saameget  Elskeligt  og  Kjønt ! 
En  Mildhed  er  deri,  en  Fred, 
Men  dog  en  dyb  Veemodighed. 
Hver  Duft  er  som  et  sagte  Suk. 
Fremlokket  ved  en  Taaredug  : 

Thi  seer  jeg  dem  i  Øiet  ret, 

Har  alle  Blomsterne  jo  grædt, 

Og  alles  Kind  er  blank  og  vaad  ! 

O,  siig,  hvad  tyder  deres  Graad? 

Tak,  Elskte,  for  det  Blomsterbrev, 
Som  med  din  lille  Haand  du  skrev ! 
Den  Mildhed,  som   deri  er  lagt, 
Maa  virke  med  en  himmelsk  Magt;' 
Thi  fra  dit  Hjerte  den  fremgik, 
Velsignet  af  dit  hulde  Blik, 
Befæstet  ved  din  Tankes  Aand 
Og  smykket  af  din  kjære  Haand. 

Ei  mægter  jeg  at  sende  her 
Et  Svar,  som  ret  var  Brevet  værd ; 
Men  lover  kun  —  skjøndt  ak  !  hvor  lidt !  — 
Af  Hjertets  Grund  :    at  hvert  et  Skridt, 
Mit  Liv  paa  Verdens  Vei  tør  gaae, 
Skal  vorde  dig  et  Svar  derpaa  ! 

XLVII. 

Der  var  saa  eensomt  og  saa  stille 
Der,  hvor  jeg  laae  paa  grønne  Strand; 
Jeg  hørte  Bølgen  langsomt  trille 
Og  skumme  hen  ad  hviden  Sand. 

Nu  taug  de  travle  Livets  Røster, 
Og  Skibe  med  de  hvide  Seil, 
Der  vendte  hjem  fra  fjerne  Kyster, 
Gled  sagte  paa  det  klare  Speil. 

I  Cirkelflugt  den  blanke  Maage 
Hen  over  Havets  Flade  skjød ; 

Mens  Solen  sank,  den  lette  Taage 
I  Østen  dæmred  rosenrød. 

En  lille  Fugl  paa  Gjerderanden 
Betragted  mig  og  sang  i  Ro  ; 
Hist  Pigen  kom  med  Mælkespanden 
Og  lokked  for  sin  røde  Ko. 

Blank  Maanen  hæved  sig  af  Voven, 
Stærkt  duftede  det  friske  Hø, 
Og  alle  Fugle  taug  i  Skoven, 
Da  Solens  sidste  Glimt  mon  døe. 

Der  var,  som  under  Kirkens  Bue, 
En  Høitidsro,  en  salig  Fred, 
Der  stemte  med  mit  Hjertes  Lue, 
Min  Andagt  og  —  Veemodighed. 

Jeg  hilste  denne  Fred  med  Taarer, 
Min  Tanke  var  hos  dig,  min  Brud  ! 
Og  bittert  gjennem  Hjertets  Aarer 
En  Strøm  af  Smerte  gjød  sig  ud. 

Min  Bøn  til  Ham,  som  fra  det  Høie 
Paa  Jorden  Fryd  og  Sorg  udsaaer,  - 
Mit  Suk  —  og  Duggen  i  mit  Øie 
Er  kun,  hvad  jeg  til  Trø~t  formaaer. 

Min  Elskede !  forsag  du  ikke, 
M  i  n  Engel  paa  den  dunkle  Jord  ! 
En  naadig  Gud  jo  vil  tilskikke 
Fredspalmen  dig,  før  du  det  troer ! 

XLVIII. 

Hverken  Konge  eller  Dronning 
Har  jeg  sjunget  til  endnu  ! 

Kun  du,  min  Tankes  Honning 

Har  næret  mig  —  du  ! 

Som  et  venligt  Barn  sig  lægger 

Til  det  moderlige  Bryst, 

Som  en  Tiger  sig  strækker 

I  den  svale  Flod  med  Lyst; 

Som  en  Boa  sig  slynger 

Op  i  et  løvrigt  Træ  ; 

Som  en  Nattergal  synger 

I  Rosenbuskens  Læ  ; 

Som  en  Bi  sig  nedsænker 

I  Liliens  Jomfruskjød  ; 

Som  en  Vedbend  sig  lænker 

Til  Muurstenen  rød  : 

Som  et  Kildevæld  rinder 

Og  aldrig  bliver  træt ; 

Som  eri  Silkeorm  spinder 

Sig  i  sit  rige  Net ; 

Som  en  Solsik  bevæger 

Sig  mod  sin  lyse  Sol ; 

Som  Magnetnaalen  peger 

Stadigt  mod  sin  Pol ; 

S  a  a  1  e  d  e  s  jeg  dig  vier 

Hver  Tanke  i  mit  Bryst, 

Saa  af  dit  Øie  dier 

Mit  Hjerte  kjærlig  Trøst ; 

Saaledes  jeg  mig  slynger 

Om  dig,  mit  Livsenstræ  ; 

Saaledes  sødt  jeg  synger 

I  min  friske  Roses  Læ  ; 

Saaledes  jeg  nedsænker 

Mig  i  dit  Billeds  Skjød  ; 

Saaledes  jeg  mig  lænker 

Til  dig  i  Liv  og  Død  : 
S  a  a  Hjertets  Kilde  rinder 
Og  bliver  aldrig  træt ; 
Saaledes  jeg  indspinder 
Mig  i  din  Tankes  Xet  : 
Saaledes  jeg  mig  dreier 
Mod  dig,  min  varme  Sol ; 
Saaledes  jeg  kun  eier 
Een  fast  og  sikker  Pol ! 
Og  uden  dig  var  Livet 
Mig  kun  et  Skum  paa   Strøm 
Et  iiskoldt  Pust  i  Sivet  — 
En  Anelse  —  en  Drøm  ! 


XLIX. 

Til  Sundhedskilden  gik  jeg 
For  dig,  min  Hjertenskjær  ! 
Og  Lægedrikken  fik  jeg, 
Som  jeg  dig  sender  her. 

Mens  kummerfuld  og  stille 
Jeg  sad  paa  Kildens  Kant 
Og  hørte  Vandet  trille, 
Fra  mit  Øie  Taaren  randt. 

Til  Xymphen,  den  smukke, 
Som  hersker  der  i  Løn, 
Jeg  sendte  hede  Sukke 
Og  min  inderligste  Bøn. 

Jeg  bad  af  Hjertets  Varme 
Med  min  bævende  Mund, 

Hun  skulde  sig  forbarme 
Og  faae  dig  stærk  og  sund  ; 

Og  lette  al  den  Smerte, 
Som  vil  tynge  dig  til  Jord, 
Og  dysse  huldt  dit  Hjerte 
I  Slummer  ved  sit  Ord ; 

Og  dine  Roser  pleie 
Og  dine  Liliers  Skjær, 
At  længe  jeg  maatte  eie 
Hende,  som  har  mig  kjær ! 

Og  jeg  loved,  hvis  hun  vilde 
Bønhøre  denne  Gang, 
Hende  og  hendes  Kilde 
Min  allerbedste  Sang. 


Naar  dybt  i  Nattens  lune  Skjød 
Dit  Hoved  du  til  Hvile  bringer, 
Du  siger,  at  det  ofte  lød 
Som  Flagren  af  useete  Vinger ; 

De  svæved  om  dit  Leiested 
Saa  lette,  susende  og  milde ; 
Men  hvad  det  var,  du  ikke  veed? 
Du  veed  det  nok,  ifald  du  vilde ! 

Det  er  to  Sjæle,  som  sig  frit 
I  Nattens  stille  Favn  tør  hæve ; 
Det  er  to  Hjerter,  der  til  dit  — 
Til  deres  Helligdom  hensvæve. 

Det  ene,  ungt  og  let,  i  Løn 
Sig  svinger  over  Land  og  Havet 
Midt  i  den  fromme  Aftenbøn, 
Hvormed  du  selv  det  har  begavet. 

Det  andet,  lige  ømt  og  tro, 
Fra  Stadens  lumre  Mure  haster ; 
Høitblussende,  og  uden  Ro, 
Det  heftigt  for  din  Fod  sig  kaster. 

Det  ene,  i  sin  milde  Fred 
Urørt  af  Verdens  Smuds  og  Bærme, 
Tør  frit  fra  Himlen  dale  ned, 
Og  frit  sig  Helligdommen  nærme. 

Det  andet,  ak  !  med  Verdens  Færd 
Og  al  dens  Jammer  saa  fortrolig, 
Med  hellig  Sky  dig  kommer  nær 
Og  svæver  om  sin  Andagts  Bolig. 

Men  hvad  dit  rige  Hjerte  dem 
Saa  kjært,  saa  elskovsfuldt  har  skjenket, 
Vil  begge  to  til  Gravens  Hjem 
Bevare  helligt  og  ukrænket. 


LI. 

See  til  Jupiter,  den  Skjelm, 
Høit  paa  Nattens  mørkblaae  Mure 
Staaer  han  med  sin  gyldne  Hjelm 
Jo  paa  Vagt,  for  lumsk  at  lure. 

Vogt  dig  vel  for  ham,  mit   Barn  ! 
Han  har  ei  det  bedste  Rygte  ! 
Hvis  han  fik  dig  i  sit  Garn, 
Maatte  du  det  Værste  frygte. 

Han  er  just  en  Connaisseur, 
Det  fortælle  Oldtids  Sange  ; 
Og  han  veed  nok,  nu  som  før, 
Hvad  der  nok  var  værd  at  fange  ! 


LII. 

Paa  Gaden  over  Stenene 
Dig  følger  en  lille  Een ; 
Saa  vims  han  bruger  Benene, 
Han  er  slet  ikke  seen. 

Han  render  dig  i  Hælene 
Saa  let  med  freidigt  Mod, 
Paa  Trappen,  over  Fjælene, 
Hvor  du  sætter  din  Fod. 

Som  en  lille  huusvant  Nisse. 
Skjøndt  du  ham  øiner  ei, 
Han  iler  med  tilvisse 
Paa  hver  din  Sti  og  Vei. 


Han  boede  med  dig  sammen, 
Hvor  saa  du  flytted  hen  ; 
Han  havde  ret  sin  Gammen, 
Den  uselige  Svend. 

Du  troede  dig  tidt  alene 
Med  Haanden  under  Kind ; 
Han  gynged  i  Hyldens  Grene 
Og  kigede  til  dig  ind. 

Tidt  sad  han  dig  for  Øiet 
Midt  i  din  Blomsterkost, 
Saa  overstadig  fornøiet, 
Som  Rotten  i  sin  Ost. 

Han  spidsed  da  sit  Øre, 
Xaar  ret  du  sukked  ømt, 
Saa  gjerne  gad  han  høre, 
Hvad  dit  Hjerte  fik  drømt. 

Hvor  gjerne  han  vilde  trøstet 
Dig,  naar  dit  Hjerte  led ; 
Hvor  gjerne  han  dig  forlysted, 
Ak,  Sligt  du  ikke  veed. 

Hvor  gjerne  vilde  han  veire 
Din  Kummers  Dæmring  hen, 
Den  skumle  Nat  beseire 
Og  skabe  Dag  igjen ! 

Da  nys  det  gik  dig  saa  ilde 
Hist  paa  den  steile  Vei, 
Han  iled,  men  kom  for  silde, 
Og  ak  !  han  hjalp  dig  ei. 

Tidt  sad  han  paa  hvide  Blade, 
Xaar  Pennen  ret  blev  brugt ; 
Og  paa  din  Farvelade, 
Xaar  du  maled  Blomst  og  Frugt. 

Han  lytted  til  din  Kjoles 
Raslen,  ihvor  du  gik  ; 
Og  leved  kun  ved  at  soles 
I  dine  klare  Blik. 

Naar  aarle  du  opbinder 
Dit  bløde,  blonde  Haar, 
Han  med  blussende  Kinder 
Paa  din  Speilramme  staaer. 

Han  smiler  ved  din  Latter, 
Han  græder  ved  dit  Suk  : 
Ak,  aldrig  selv  du  fatter, 
Hvor  han  finder  dig  smuk. 

Hver  en  Sittren  med  Brynet, 
Og  hvert  dit  Øies  Blink 
Opfanger  han  som  Lynet 
Saa  klart  og  saa  flink. 

Naar  du  tier,  naar  du  taler, 
Naar  du  sidder,  naar  du  staaer, 
Xaar  du  læser,  skriver,  maler, 
Xaar  du  reiser  dig  og  gaaer  : 

Naar  du  sysler  ret  saa  nydeligt  — 
Al  den  søde  Harmonie 
Opfatter  han  saa  tydeligt, 
Som  udtaler  sig  deri. 

Og  hvad  selv  du  agter  føie, 
F.  Ex.   din  Tommeltot, 
Han  seer  med  kjærligt  Øie,  — 
Han  lider  den  saa  godt ! 

—  Men  Dvergen  er  min  Tanke ; 
Han  lever  kun  af  dit  Liv 
Og  voxer,  som  Druens  Ranke 
Voxer  ved  Solens  Bliv. 

Jeg  maa  dig  det  forkynde, 
At  ret  med  barnlig  Lyst 
Han  dier  af  al  din  Ynde 
Som  af  en  Moders  Bryst. 

Han  dier  den  Sødheds  Kilde, 

Som  i  dit  Væsen  boer ; 

Saa,  var  han  før  kun  lille, 

Han  bliver  nu  stærk  og  stor. 

Og  har  han  med  List  og  Lempe 
Saa  fulgt  sin  Lyst  og  Pligt, 
Han  kroer  sig  som  en  Kjæmpe, 
Og  kalder  sig  et  Digt. 

LUI. 

Lad  dem  synge,  som  de  maae  ! 
Lad  dem  qvæde  deres  Sange 
Fade,  flaue,  brede,  lange, 
Tørre,  vindige  og  smaa  ! 
Lad  dem  kun  som   Ulve  tude 
Om  Despoter  og  om  Død  ! 
Lad  dem  Friheds  Morgenrød 
Kun  som  Lærker  høit  bebude  ! 
Lad  dem  slynge  deres  Ild  ! 
Lad  dem  tænde  deres  Fakkel ! 
Blande  mig  i  det  Spektakel 
Hverken  kan  jeg  eller  vil. 

Gav  mig  Gud  til  Sang  en  Stemme, 
Ild  i  Hjerte,  Kraft  i  Bryst, 
Vil  jeg  dog  kun  til  din  Trøst 
Sangens  Ild  og  Styrke  gjemme  ! 
Hvis  jeg  kun  et  kort  Secund 
Fra  min  søde  Elskovsstjerne 
Sorgens  tunge  Slør  kan  fjerne 
Og  dit  Hjerte  gjøre  sundt; 
Hvis  jeg  kun  et  Smiil  kan  vække 
Op  til  Blomstren  paa  din  Kind  ; 
Hvis  jeg  Spiren  i  dit  Sind 
Til  et  Fredsminut  kan  lægge  ; 
.O,  da  maa  den  hele  Flok 
Gjerne  qvække,  qviddre,  sukke, 
Alle  Laurens  Blade  plukke,  — 
Der  er  vel  til  Alle  nok  !  — 
Du  alene  m  i  g  kan  lønne  ! 
Du  —  alene  du  kan  faae 
Sjælens  Blomst  ti1  ud  at  slaae 
Sine  Blade,  friske,  grønne  ! 
Og  al  Verdens  raae  Forstand, 
Pral  og  Prunk  mig  intet  veier 
Mod  en  slig  Begeistrings  Seier, 
Som  du  mig  berede  kan. 
Dog  det  er  ei  egen  Kraft, 
Som  bevæger  Alt  herinde; 
Du  beruser  det,  Veninde  ! 
Liig  en  mægtig  Drues  Saft ! 
Thi  til  hver  en  sindrig  Tanke 
Og  til  hver  en  dristig  Flugt, 
Hver  en  Blomst  og  hver  en  Frugt 
Det  hos  dig  maa  Frøet  sanke. 

Elskte  !   du  vil  til  min  Grav 
Jo  din  Sanger  huldt  beskytte? 
Laurens  Krands  jeg  aldrig  bytte 
Vil  for  Rosen,  du  mig  gav  '. 

LIV. 

Hil  dig,  min  Vandrings  Lys  ! 
Min  Morgenstjerne  klar ! 
Som  mig  fra  Nattens  Mørke 
Mod  Dagens  Dæmring  bar  ! 
Du  vinked  mig  fra  Jord 
Og,  som  Lærken,  høit  og  frit 
Jeg  qviddrer  nu,  —  men  Qvadet 
Er  heelt  og  holdent  dit ! 

Du  smiler  mildt  og  stille 
Til  den  rødmende  Øst, 
Mens  Xattens  Kjortelbræmme 
I  Flugt  du  har  kyst. 
Du  lukker  bly  dit  Øie,  — 
Men  Smilet  ikke  døer, 
Skjøndt  du  blufærdig  svinder 
I  Solens  Straaleslør. 

Det  kom  mig  for  vel  stundom, 

At  din  Straales  Trylleri 

Sig  dulgte  i  en  langsom  Sky, 

Der  drog  dig  forbi : 

Men  det  var  ingen  langsom  Sky ; 

Det  var  i  mine  Blik 

En  T  a  a  r  e,  mild  og  varm, 

Som  fra  Hjertets  Afgrund  gik. 


CHR.    WINTHER:     TIL    EEN.  7^ 

Den  vilde  op  at  skue, 
Hvad  der  bevæged  saa 
Den  urolige  Bolig, 
Hvor  den  slumrende  laae ; 
Den  vilde  op  at  skue 
Den  guddommelige  Magt, 
Der  af  dens  dybe  Dvale 
Til  Liv  den  havde  vakt. 


Dens  Liv  var  sødt  og  stille, 

Ei  Smerte  var  deri, 

Den  fødtes  ved  din  Straales 

Huldsalige  Magie. 

Den  lokked  sine  Søstre  frem,  - 

De  kom  med  milde  Blik ; 

Thi  Alle  jo  af  dig 

En  Velsignelse  fik. 

O,  blot  naar  jeg  dig  tænker, 
Da  smeltes  jo  i  mit  Bryst 
Jordlivets  lis  og  Kulde 
Til  en  sommerlig  Lyst  ; 
Og  hvad  Gudherren  lagde 
Af  Godt  i  Hjertets  Gjem, 
Fremspirer  ved  den  Dug, 
Som  du  har  lokket  frem. 

Min  Vandrings  søde  Lys  ! 
O,  min  Morgenstjerne  reen  ! 
Glødende  som  Rubinen, 
Stærk  som  Karfunkelsteen  ! 

Xaar  Dagens  Sol  nedsynker 
I  det  vestlige  Hav, 
Vil  du,  som  Aftenstjerne, 
Da  blinke  over  min  Grav  ? 


LVI*). 

Skjøn  er  Vaaren  !  lifligt  Solen 
Faner  Bøgens  lyse  Top  ; 
Bukkar  dufter,  og  Violen 
Slaaer  med  Blu  sit  Øie  op  ; 
Bag  de  bløde,  grønne  Lokker 
Smiler  Rosens  spæde  Mund, 
Og  som  klare  Sølverklokker 
Klinger  Fuglesang  i  Lund. 

Skjøn  er  Vaaren  !   ak,  men  svinder 
Flygtig  som  et  Aandedrag ; 
Om  dens  Herlighed  os  minder 
Snart  kun  Løvets  gule  Lag  ; 
Rosen  slumrer,  Lilien  segner, 
Livet  doer  paa  Mark  og  Vang, 
Solens  varme  Kinder  blegner, 
Stum  er  Lundens  Klokkeklang. 

Men  en  bedre  Vaar  jeg  kjender, 
Ingen  Vexel  hersker  der: 
Stadigt  Rosens  Flamme  brænder, 
Mildnet  huldt  af  Liliens  Skjær; 


*)  I  Chr.  Winthers  „Samlede  Digtninger"  (1860)  er  i  Digt- 
samlingen „Til  Een"  Nr.  55  og  Nr.  62  sprunget  over; 
af  Hensyn  til  eventuelle  Henvisninger  er  Nummereringen 
efterfulgt  i  nærværende  Udgave.  Red. 

Sjælens  Blomster,  frie  og  unge, 
Staae  just  der  i  freidig  Hor, 
Og  i  Helligdommen  sjunge 
Evigunge  Længslers  Chor. 

H  u  n  er  Vaaren,  jeg  har  fundet,  — 

Paradisets  unge  Frugt ! 

Hun  er  den,  som  fast  har  bundet 

Ved  sin  Trolddom  Tidens  Flugt ! 

Ak.  i  Hendes  Smiil,  i  Sukket, 

I  det  milde,  kjære  Blik 

Har  mit  Hjerte  dybt  inddrukket 

Evighedens  Ungdomsdrik  I  — 


LVIL 

Løvet  synker  mat  til  Jord, 
Solens  Blik  har  tabt  sin  Styrke, 
Og  i  det  forladte  Nord 
Hersker  Skyer,   Kuld  og  Mørke. 

I  mit  Hjerte  er  der  Syd  : 
Eviggrønne  Rosenfaner, 
Drueblod,  Orangers  Pryd, 
Sol  og  Blomster  og  —  Vulkaner. 


LVIII. 

Naar  Solens  Blik  kun  sparsomt  bryder 
Bag  Skyen  frem  i  gule  Høst, 
Da  gjennem  nøgne  Skove  lyder 
Til  Fuglene  en  Varselsrøst. 

I  hellig  Taushed  Alle  lytte  : 
De  veed,  det  er  et  Guddomsbud ; 
Og  kjækt  fra  deres  Sommerhytte 
De  svæve  mod  det  Fjerne  ud. 

Hen  over  Havets  sorte  Bølge, 
Høit  under  Himlens  blaae  Paulun 
I  store  Sværme  rask  de  følge 
Hiint  Varsel,  som  en  Krigsbasun. 

I   Syd,  hvor  nys  for  Solens  Lue 
Granatens  fyldte  Boble  sprang, 
Der  drikke  de  den  stærke  Drue 
Og  vaagne  op  til  Liv  og  Sang ! 

En  Enkelt  dvæler  her  i  Lunden, 
Som  i  sit  rette  Fædreland ; 
Som  ved  en  venlig  Trolddom  bunden, 
Hensunken,  stille,  sidder  han. 

Men  indad  vendt  er  nu  hans  Blikke, 
Thi  der  er  livligt,  mildt  og  klart ; 
Og  hvad  hans  0  i  e  skuer  ikke, 
Er  just  hans  Hjerte  aabenbart. 

Som  naar  i  Nattens  Mulm  det  lyner 
Og  viser  Egnen  i  dens  Pragt, 
Forglemte,  fjerne,  kjære  Syner 
Ham  lokke  med  veemodig  Magt. 

Da  drømmer  han  om  bl  nke  Straaler, 
Om  lune  Vinde,  lysblaa  Luft, 
Om  klare  Kilder,  Lilieskaaler, 
Om  Guldorangens  stærke  Duft. 

Han  drømmer  om  de  Drueklynger, 
Hvor  han  beruset  fordum  hang, 
Mens  Mindet  dybt  i  Hjertet  synger 
Hans  Længselsqval  en  Vuggesang'. 

Saaledes  —  skilt  fra  dig  —  m  i  n  Engel ! 
Jeg  drømmer  om  den  Rose  rød, 
Der  i  et  Nu  paa  Liliens  Stengel 
Ved  Aabenbaring  os  blev  fød. 

Jeg  kan  ei  hvile !  —  k  a  n  ei  glemme 
Dit  Blik,  din  Røst,  dit  Hjertes  Slag, 
Og  .stedse  mere  kjæk  min  Stemme 
Dig  synger  —  til  min  sidste  Dag. 

D  u  er  mit  Liv  her  midt  i  Døden, 
D  u  er  mit  Haab  i  Smertens  Stund ; 
D  u  har  mig  vakt  i  Morgenrøden,  — 
Bred  mig  din  Favn  til  Aftenblund! 


LIX. 

Her  hjemme  i  min  Stue 
Violerne,  de  blaae, 
Paa  Gulvet,  i  Papiret 
Henkastede  laae ; 
Og  da  jeg  Fængslet  aabned 
Og  rigtigt  paa  dem  saae, 
Da  var  de  næsten  døde,  — 
Og  saa  var  der  saa  faa ! 
Jeg  lagde  dem  om  Koppens 
Forgyldte,  krumme  Rand, 
Og  døbte  dem  saa  kjærligt 
Chr.  Winther:   Til  Een. 

Med  Livsens  friske  Vand. 
Een  Xat  har  gjort  Mirakler  ! 
Imorges  jeg  jo  saae 
Alle  de  smaa  Stakler 
Deres  milde  Blik  opslaae. 
I  Duft  de  til  mit  Hjerte 
Takoffret  lod  fremgaae. 
Og  vi  var  alle  glade,  — 
Men,  ak !  der  var  saa  faa  ! 
Jeg  voved  ei  at  sende 
Dem  hist  den  lange  Vei 
Til  dig,  min  Veninde  ! 
Det  maatte  jeg  jo  ei. 
Xii  staae  de  her  og  haabe  - 
De  haabe  jo  som  jeg:   — 
Som  jeg  de  alle  længes, 
De  længes  efter  dig ; 
Men  længes  de  for  længe, 
Da  gaaer  det  dem  som  mig  ! 


LX. 

Saa  fast  mit  Hjerte  banker, 
At  det  smerter  som  Ild  : 
L'roligt  Sindet  vanker 
Omkring  og  farer  vild. 

Mit  Øie  seer  kun  Mørke, 
Hvorhen  det  er  vendt : 
Min  Fod  har  tabt  den  Styrke, 
Som  før  den  har  kiendt. 

Min  Tunge  sig  forbittrer, 

Min  Tinding  er  som  Bly; 

Jeg  trodser     —     og  jeg  sittrer  — 

Jeg  vil  —  og  er  dog  sky. 

Men  er  du  ved  min  Side, 
Og  hører  jeg  din  Røst, 
Den  venlige,  den  blide, 
Da  aander  let  mit  Bryst. 

Da  klinger  Harpen  inde 
I  Hjertets  Helligdom ; 
'Da  seer  jeg  glad  forsvinde 
Hvert  Jammerens  Phantom. 

Du  smiler  og  du  taler, 
Og  din  Tale,  dit  Smiil 
Kan  ende  mine  Qvaler, 
Saasnart  som  du  kun  vil. 


LXI. 

En  Rosenstok,  ustadig, 
Snart  nøgen  er,  snart  grøn; 
Men  i  mit  Indre  evigt 
Det  blomstrer  i  Løn. 

Saa  Blomst  og  Blad  fremspire 
Med  Vaarens  Liv  og  Saft,  — 
Dog  virker  her  ei  min  egen, 
Men  en  anden,  hellig  Kraft. 

To  milde  Stjerner  vogte 
Saa  kjærligt  paa  min  Vei, 
At  jeg  var  reent  afsindig, 
Hvis  jeg  dem  fulgte  ei. 

O,  kjære,  klare  Stjerner  ! 
Bliv  ved  at  tindre  smukt, 
Og  leed  mig  over  Livets 
Vildtsvulmende  Bugt. 

Jeg  grundet  har  saa  længe, 
Men  ei  til  Klarhed  bragt, 
Hvorfra  I  vel  har  hentet 
Hiin  underfulde  Magt. 

Saa  mild  —  og  dog  saa  vældig, 
Saa  venlig  —  og  dog  stærk, 
At  her  paa  Jord  I  virke 
Et  Himlens  Underværk. 

I  fæstet  har  min  Tanke 
Til  dens  dybeste  Rod  ; 
I  vækket  har  mit  Hjerte 
Og  fortryllet  min  Fod. 

O,  kjære,  lyse  Stjerner ! 
Nu  seer  jeg  klart  og  grant, 
Hvor  før  jeg  i  Alverden 
Kun  Mulm  og  Øde  fandt. 

O,  lær  mig  og  at  blusse 
Som  Eders  Straale  varm ! 
Lær  mig  den  Flamme  tænde, 
Som   I  tændte  i  min  Barm  ! 

O,  lær  mig  at  binde 
Saa  fast,  som  selv  I  bandt ! 
Lær  mig  en  Seier  vinde, 
Som  selv  I  den  vandt. 

Hold  Eders  Glands  da  yndigt 
For  Sky  og  Taage  fri; 
Og  lad  mig  ene  speile 
Min  Tilværelse  deri ! 


LXIII. 

Hvor  jeg  af  Længsel  bæver 
Hist  i  den  kolde  Nat. 
Og  mod  dit  Vindue  hæver 
Mit  Blik  af  Taarer  mat ; 

Der  risler  ingen  Kilder, 
Der  vifter  intet  Træ, 
Ei  Nattergalens  Triller 
Fremgaae  fra  Myrtens  Læ  : 

Ei  milde  Vinde  lufte 
Hen  over  Havens  Bed, 
Hvor  Natvioler  dufte 
Og  slumre  sødt  derved  ; 

Ei  Bjerget  kaster  Skygge 
Ud  over  Dal  og  Strøm, 
Hvor  gamle  Minder  bygge 
Og  ligge  som  i  Drøm ; 

Ei  Stjernens  Øie  titter 
Ned  til  en  vild  Ruin ; 
Og  du  har  intet  Gitter, 
Jeg  ingen  Mandolin: 

Og  uden  Melodier 
I  Nattens  kolde  Gys 
Jeg  ene  staaer  og  tier 
Og  stirrer  paa  dit  Lys  !  — 

Men  —  var  den  til  at  høre 
Mit  Hjertes  stille  Sang, 
Og  fulgte  blot  et  Øre 
D  e  Melodiers  Gang  : 

Og  kunde  den  blot  anes 
Den  rige  Billedpragt, 
Som  i  mit  Bryst  fremmanes 
Ved  denne  Længsels  Magt  j 

Og  var  min  tause  Tanke 
Klar,  som  en  Harpes  Lyd,  — 
Da  vilde  snart  sig  sanke 
En  Verden,  fuld  af  Fryd, 

Som  henrykt  vilde  sænke 
Sig  ned  i  Sangens  Strøm, 
Og  med  min  Tanke  tænke 
Og  drømme  med  min  Drøm.  - 

Men  taus  jeg  staaer  alene, 
Og  vandre  maa  min  Vei 
Paa  Gadens  øde  Stene,  — 
Selv  du  mig  aner  ei ! 

LXIV. 

Sov  sødeligt  i  Dødens  Skriin, 
Du  Rose,  spæd  og  faur  og  fiin ! 

Sov  sødt,  o  Barn  !  dit  Liv,  din  Død 
Mig  smelter  i  en  Veemod  sød. 

I  Hendes  stille  Fredens  Hjem 
Du  kom  til  Liv  og  spired  frem. 

Du  voxed  under  hendes  Haand, 
Omsvæved  huldt  af  hendes  Aand. 

Du  lærte  hendes  klare  Blik, 
Og  hendes  Læbers  Smiil  du  fik. 

Hun  redte  dig  din  Vugge  grøn  — 
Og  hvad  du  var,  blev  hendes  Løn. 

Tidt  tankefuld  hun  paa  dig  saae, 
Mens  end  i  Svøb  og  Baand  du  laae. 

Og  da  din  Puppes  Ringe  brast, 
Fik  hun  det  første  Øiekast. 

Hun  saae  dit  Hjertes  første  Slag, 
Hun  drak  dit  første  Aandedrag. 

Du  med  det  stille,  fromme  Sind 
I  hendes  Liv  dig  leved  ind. 

Men  ak !  den  Fryd  kun  vared  kort ! 
Til  Een  hun  sendte  dig  jo  bort. 

Og  han  —  mens  høit  hans  Hjerte  slog, 
Sin  kjære,  lille  Gjæst  modtog. 

Med  sværmende,  fortryllet  Sands 
Han  speided  i  din  Bladekrands. 

Han  stirred  i  dit  Bæger  stivt 
Og  læste  der  en  yndig  Skrift. 

Han  aned  al  den  Sympathie, 
Som  hendes  Aand  fik  lagt  deri. 

Og  henrykt  hver  en  Morgenstund 
Hans  Læbe  nærmed  sig  din  Mund. 

Og  hver  en  Aften,  from  og  tro, 
Han  hvisked  dig:     »sov  sødt  i  Ro!« 

Indtil  dit  Hoved  bøiet  stod, 
Og  Kindens  Purpur  dig  forlod. 

Til  Øiet  tabte  al  sin  Pragt, 

Og  falmet  sank  din  lette  Dragt ! 

Thi  ak  !   hans  Hjertes  Feberglød 

Var  dig  for  stærk  —  og  blev  din  Død  ! 

O,  sov  nu  sødt  i  Dødens  Skriin, 
Du,  hendes  Barn  !   saa   faur  og  fim. 

Dit  Minde  er  din  Sjæl !  og  den 
Skal  kjærligt  leve  hos  din  Ven ; 

Det  binder  ham  til  hende,  som 
Dig  var  en  Moder,  kjær  og  from  ; 

Og  som  hans  Hjerte  elsker,  til 
I  Dødens  Favn  det  briste  vil ! 

LXV. 

Jo  vist  er  d  u  fortryllende !  — 

Og  mit  Liv  jeg  leve  vil 

Al  din  Herlighed  hyldende 

Ved  Sang  og  Strængespil ; 

Dig  heelt  afspeilende 

I  Kjærlighedens  Hav  ; 

Der  svinder  jo  det  Feilende 

Og  synker  som  i  Grav ; 

Thi  veed-du  ei,  at  Kjærlighed 

Er  just  dit  rette  Hjem? 

Den  bærer  al  din  Herlighed 

Sødt  straalende  frem ! 

D  e  n  er  det,  som  klarer  jo 

Og  gjør  det  Dunkle  lyst ; 

Den  er  det,  som  bevarer  jo 

En  Himmel  i  vort  Bryst! 

Og  naar  engang  de  lægge  mig 
Paa  Dødens  kolde  Seng, 
Med  Jordelinet  dække  mig, 
Og  stum  er  Harpens  Stræng ; 
Og  alt  jeg  ligger  hyggelig 
I  Dødens  milde  Nat, 
Og  man  spørger  :     »Var  han  lykkelig  ?« 
Da  reiser  jeg  mig  brat 
Og  svarer  høit :     »Mig  prydede 

•Ei  Laurens  Hæderstegn, 

»Ei  qvæged  eller  frydede 

■Mig  Rigdoms  gyldne  Regn  :   — 

»Men  hun  —  hun  har  jo  smykket  mig 

»Med  Himlens  bedste  Navn, 

»Og  hun  —  hun  har  henrykket  mig 

»Til  Salighedens  Havn: 

»Hun  nævnede  sin  Sanger  mig, 

»Og  selv  var  hun  min  Brud,  — 

»Og  Intet  meer  forlanger  jeg 

Af  Verden  eller  Gud  !• 


LXVI. 

Xaar  Xatten  kaster  sine  Skygger 
Ud  over  tause  Sø  og  Kyst, 
Da  kommer  Sorgen  hid  og  bygger 
Sit  Xatteleie  i  mit  Bryst. 

Som  Vedbend  tæt  til  Stammen  klynges, 
Saa  den  gaaer  ud  og  er  forød, 
S  a  a  Sorgen  ved  mit  Blod  forynges 
Og  lever  frodigt  af  min  Død. 


LXVIL 

Det  er  jo,  som  jeg  tidt  har  sagt 
Alt,  hvad  sig  til  dig  nærmer, 
Beruset  af  din  Yndes  Magt 
Hengiver  sig  og  sværmer. 

Selv  Fuglene  paa  grønne   Green 

Den  skve  Xatur  forandrer  : 

De  hoppe  ned  med  slanke  Been 
Paa  Stien,  hvor  du  vandrer. 

Saa  dvæle  de  —  saa  hoppe  de  — 
Og  er  slet  ikke  bange, 
Men  vende  Halsen  for  at  see 
Dig  rigtig  mange  Gange. 

Var  jeg  en  listig  Jæger,  du  ! 
Saa  skjød  jeg  dem  —  med  Rette ; 
Thi  jeg  er,  som  du  veed,  jaloux, 
Og  d  e  er  saa  coquette. 

Dog  skulde  for  min  Dolk,  mit  Skud 
Hver  din  Tilbeder  bløde, 
Saa  rydded  jeg  for  Mange  ud, 
Og  Verden  blev  saa  øde. 

LXVIII. 

Nu  Dagen  lukket  har  sit  Øie, 
Bag  Skyen  alle  Stjerner  døe ; 
Sig  Bøgene  for  Stormen  bøie, 
Der  suser  over  Land  og  Sø. 

Men  Solen  kommer  snart  fra  Østen 
Og  kaster  Guld  paa  Skov  og  Kyst, 
Saa  from,  veldædig,  som  naar  Trøsten 
Nedstiger  i  et  sorgfuldt  Bryst. 

Nu  har  og  H  u  n  sit  Øie  lukket, 
Ak,  som  har  grædt  saa  mangen  Gang  ! 
Og  Hjertet  slumrer  sødt,  mens  Sukket 
Opløses  i  en  Drømmesang. 

O,  Trøstens  Sol !  du  dig  forbarme  ! 
I  denne  Barm  er  godt  at  boe  ; 
Stig  du  derned  med  Kraft  og  Varme, 
Saa  skjenker  du  jo  Liv  til  To  ! 

LXIX. 

Paa  Landet  skal  du  leve. 
Der  er  saa  godt  at  boe, 
Naturen  evig  skifter 
Og  har  dog  evig  Ro. 
Ud  fra  det  skumle  Stræde ! 
Hist  er  saa  lyst  og  vidt  : 
Der  Vaarens  Luft  tør  svæve 
Om  dine  Kinder  frit. 

I  hine  lune  Skove, 
Hvor  der  er  Duft  og  Glands  : 
Ved  denne  Kyst,  hvis  Vove 
Forlyster  sig  med  Dands ; 
Paa  denne  Eng,  hvis  Blomster 
Saa  venligt  til  dig  lee, 
Der  skal  dit  Hjerte  styrkes 
Og  slippe  al  din  Vee. 

Her  Svanen  er  din  Hofmand, 
Saa  lækker,  myg  og  krum 
Han  courer  for  dig  ivrigt, 
Skjøndt  Stakkelen  er  stum  : 
Med  siirligt-bløde  Lader 
Han  seiler  paa  sin  Dam, 
Og  naar  din  Haand  ham  mader, 
Han  rvster  af  Frvd  sin  Ham. 

Og  Lærken  hist,  samt  Gjøgen 
Er  din  Hofmusikant, 
De  Smaa,  de  spille  freidigt, 
Hvad  selv  de  opfandt; 
Mens  deres  Dronning  hviler 
.  Paa  Mossets  Fløiel  iiin, 
Og  Bøgen  pragtfuld  hvælver 
Sin  grønne  Baldachin. 

Sig  Rosen  frisk  skal  speile 
Her  i  din  Kinds  Karmin, 
Og  Natviolen  blande 
Sin  sødeste  Drøm  i  din. 
Her  tier  den  fule  Klaffer, 
Her  høres  saa  lidt  til  Suk; 
Kun  Stærens  Sladder  lyder, 
Og  Duens  Veemods-Kluk. 

Os  Dagen  jævnt  skal  vandre 
Sin  stille,  bløde  Vei ; 
Imellem  os  skal  ei  træde 
Noget  fremmed  Ja  og  Nei ! 
Du  slumrer  ind  ukrænket, 
Du  vaagner  op  til  Fred,  — 
Og  seer  dig  om  —  og  finder 
Slet  intet  Men  derved. 

LXX. 

Jeg  kom  til  Skovens  Bolig  ; 
Der  var  saa  yndigt  hist, 
Og  Fuglene  fortrolig 
Smaasnakkede  paa  Qvist: 

Løvfrøen,  grøn  og  lille. 
Paa  Tuen  sprang  med  Lyst : 
Fast  hørtes  Duggen  trille 
Paa  alle  Blomsters  Bryst. 

Veemodig  og  alene 
Jeg  blødt  i  Græsset  laae, 
Fra  Hasselbuskens  Grene 
En  Drossel  paa  mig  saae  ; 
Xysgjerrig  og  forvoven 
Den  nærmere  sig  svang, 
Mens  klart  igjennem  Skoven 
Dens  friske  Toner  klang. 

Hist  fjernt  paa  Høien  standsed 
En  Hjort  med  stort  Gevier, 
Mens  Daadyrflokken  dandsed 
Henad  de  grønne  Stier. 
Igjennem  Krattet  skimted 
Jeg  Havets  glatte  Speil : 
Der  langsomt  gled  og  glimted 
En  Baad  med  hvide  Seil. 


En  sagte  Susen  lufted 
Hen  over  Bøgetop, 
Og  alle  Urter  dufted 
Og  saae  mod  Himlen  op  : 
Og  Himlen  var  saa  herlig, 
Saa  venlig,  puur  og  skjær, 
Den  smiilte  sødt  og  kjærlig 
Xed  til  sin  Børnehær. 

Og  alle  Tanker  sorte 
En  Stund  mit  Sind  forlod  ; 
Thi  Freden  holdt  dem  borte, 
Som  Vagt  den  hos  mig  stod  ; 
Den  med  sin  Vinge  vifted 
Og  tog  mig  i  sit  Skjød ;   — 
D  a  i  sin  Slummer  skrifted 
Mit  Hjerte  den  sin  Nød. 

Og  jeg  lod  Hjertet  sanke 
Trøst  i  Naturens  Fred; 
Kun  een  —  en  hellig  —  Tanke 
Blev  vaagen  end  derved : 
"  Hvad  skal  jeg  med  det  Hele? 
Den  Fryd  er  ikke  reen ! 
Nei  —  Gud!  o,  lad  mig  dele 
Din  Himmels  Fred  med  Een! 


LXXI. 

Jeg  taug  nu  saalænge  stille  — 
Jeg  veed  ei  selv,  hvor  jeg  slap  - 
Min  Tanke  mig  syntes  for  lille 
Og  Sprogets  Skat  altfor  knap : 

Men  nu  vil  jeg  trille  og  spille, 
Min  Lire  skal  dreie  sig  rap, 
Ifald  kun  min  Musa  vilde 
Mig  sige  ret,  hvor  jeg  slap ! 

LXXII. 

Mig  ingen  Tid  skal  have  bragt 
En  saadan  Blomsterflor, 

En  saadan  fyndig  Tankepragt, 

Som  nu  paa  dit  Ord  ! 

Jeg  føler,  hvor  det  spirer  frem, 

Jeg  mærker.,  hvor  det  groer. 

I  Hjertets  og  i  Tankens  Hjem 

Jeg  følge  kan  dit   Spor. 

Med  Blomster  vil  jeg  mætte  dig. 

Med  Farver  og  med  Klang.. 

Med   Krandse  jeg  omflette  dig 

Vil  i  hver  lille   Sang. 

Jeg  henrykt  vil  forvilde  mig 

Paa   Phantasiens  Flugt  ; 

Og  salig-blind  indbilde  mig. 

Hvert  Vingeslag  var  smukt. 

Og  du?  du  vil  ledsage  mig, 

Min  Eneste  paa  Jord  ! 

Og  Intet  skal  betage  mig 

Den  Tro,  hvorpaa  jeg  troer  ! 

LXXIII. 

I   Sommer,   da  vi  havde  det  yndige  Veir, 
Da  sang  jo  for  mig  baade  Lærker  og  Stær, 
Og  Gjøgen  den  galed  i  Skoven  ; 
Da  laae  jeg  i  Græsset  saa  blødt  og  saa  grønt, 
Mens  Solen  den  tindred  gjennem  Løvet  kjønt, 
Og  luunt  mig  omfavnede  Voven. 

Hvor  er  du  nu  henne,   du  qviddrende  Gjæk  ! 

Som  sang  dine  Viser  bag  Busk  og  i  Hæk, 

Eller  slog  høit  i  Luften  din  Trille  ? 

Du  var  jo  min  Mester,  men  ogsaa  min  Ven, 

Jeg  hørte  din  Sang,  og  du  min  igjen, 

Og  saa  taug  vi  begge  To  stille. 

Saa  d  u  faldt  i  Slummer,  du  Rose  saa  rod  ? 

Og  dine  Øine  segned,  du  Lilie  blød  ? 

I  kunde  ei  holde  jer  vaagen? 

Ja,  nu  er  her  øde  paa  Mark  og  paa  Toft, 

Graaskyen  har  tjeldet  os  Himlens  Loft, 

Paa  Stenen  sidder  skrigende  Maagen. 

Nu  Nattens  Storm  er  blevet  min  Nattergal  fiin, 
Den  suser,  den  fløiter  med  sørgeligt  Hviin 
Gjennem  vaade,  sukkende  Grene  ; 
Og  Døden  har  meiet  sin  grusomme  Høst, 
Hver  Farve  er  slukket  i  Dal  og  paa  Kyst, 
Og  Bølgerne  stivnes  til  Stene. 

Dog  atter  vil  komme  en  pyntelig  Vaar 

Med  Skove,  der  grønnes,  med  Fugle,  der  slaaer, 

Med  Blomster  og  Druer  og  Ranker  ; 

Med  kyssesyge  Bølger  ved  duftende  Kyst, 

Med  Smiil  for  mit  Øie,  med  Fred  for  mit  Bryst, 

Med  Haab  og  med  freidige  Tanker. 

For  hvem  tør  jeg   sanke  den  qvægende  Høst? 
Med  hvem  skal  jeg  dele  den  friske  Sommerlyst, 
Og  drikke  af  Blomsternes  Skaaler? 
Jeg  veed  det  jo  nok  —  men  ak !  det  er  mit  Savn, 
At  end  i  det  Fjerne  hendes  elskede  Navn 
Liig  Vaaren  mig  lokker  og  straaler ! 


LXXIV. 

De  see  paa  dig  med  Øine  milde, 
De  mæle  intet  bittert  Ord : 

De  tale,  tidligt  eller  silde, 

Saa  sødt,  imens  de  staae  i  Flor. 

Og  deres  Tankekreds  er  sluttet 
I  den,  som  pleier  dem  saa  ømt ; 
De  glemme  saligt  i  Minuttet, 
Hvad  i  Minuttet  de  faae  drømt. 

Til  Tak  de  skjenke,  hvad  de  eie, 
Saa  stærkt  og  puurt,  som  de  det  fik, 
Mens  de  mod  Solens  Aasyn  dreie 
Med  Længsel  deres  vaade  Blik. 

De  er  saa  venlige,  saa  bløde, 
Al  deres  Tanke  reen  og  smuk: 
De  leve  uden  Sorg  og  Brøde, 
Og  slumre  hen  —  foruden  Suk. 

—  O,  var  jeg  dog,  som  Blomsten,  stille 
Og  uden  Vildhed  i  mit  Sind  ! 
Jeg  følte  da  med  Taalmod  trille 
Kun  Duggens  Taare  paa  min  Kind  : 

Jeg  kunde  tale  med  dig  rolig, 
Som  den,  med  Smilet  om  min  Mund  : 
Du  bøied  dig  saa  trygt,  fortrolig 
Og  læste  i  mit  Hjertes  Grund ; 

Jeg  leved  ved  dit  Øies  Stjerne. 
Som  Blomsten,  varm  af  Solens  Glød  : 
Og  ak  !  hos  dig  jeg  døde  gjerne, 
Xaar  du  med  Veemod  saae  min  Død. 

LXXV. 

Svæv  hid  med  al  din  Pragt  og  Pryd, 

Du  milde  Luft  fra  lune  Syd,  — 

Hid  over  Land  og  Vover; 

Bring  du  os  Solen,  Regn  og  Dug ! 

Væk  i  mit  Hjerte  alle  Suk 

Til  Sang,  som  endnu  sover. 

Opløft  kun  freidigt  du  din  Røst, 
O,  Bølge  !  trindt  om  grønne  Kyst, 
Og  .hæv  dig  dybt  fra  Grunden ! 
O,  vug  mig  i  din  stærke  Favn, 
Saa  Alt  —  undtagen  hendes  Navn  — 
Maa  synke  glemt  til  Bunden. 

Stig  op  af  Jordens  Moderskjød 

Saa  hvid  som  Snee,  som  Duun  saa  blød, 

Du  høie,  rene  Lilie  ! 

Og  lær  mig  ved  dit  fromme  Smiil 

For  Længsels  smertefulde  Piil 

At  bøie  fromt  min  Villie. 

Træd  frem,  o  Rose  !  Vaarens  Trøst ! 
Og  ræk  mig  frit  dit  hulde  Bryst, 
Jeg  vil  din  Friskhed  die ; 
Indlullet  ved  din  Kind  saa  sund 
Skal  Smerten  faae  et  lille  Blund, 
Og  Stundens  Jammer  tie. 

Drag  bort,  o  Himmel !  bort  dit  Slør, 
Saa  Stjernen  jeg,  naar  Dagen  døer, 

7* 

Kan  skimte  fra  det  Høie, 
Og  tænke  mig,  i  mørke  Xat 
Jeg  saae  bag  sorte  Flor  og  Hat 
Et  Blink  fra  hendes  Øie. 

Kom  saa,  du  søde  Nattergal ! 
Snart  Løvet  vil  i  Skoven  sval 
Dit  Brudekammer  lukke. 
Ak.  vore  Tanker  følges  ad  1 
Formæles  skal  dit  Elskovsqvad 
Med  mine  læn°;selssukke  ! 


LXXVI. 

Skulde  der  komme  den  Tid, 

Da  dine  blonde  Lokker  blev  graae; 

Da  dine  Øines  Blaae 

Blev  sløret,  og  —  skjøndt  lige  blid  — 

Din  Læbes  Purpur  svandt  : 

Da  din  svigtende  Stemme  kun 

Som  i  en  Drøm,  i  et  usikkert  Blund 

Besværligt  Vei  til  Ordet  fandt; 

Da  din  Haand,  den  kjærlige,  bløde, 

Med  Sittren  sig  lagde  i  min, 

Og  din  Fod  med  langsomme  Trin 

Hver  Morgen  bragte  mig  dig  imøde  : 

D  a  skulde  du  vide,  hvad  nu  knap  du  troer, 

At  jeg  elsked  i  dig  de  evige  Ynder, 

Hiin  evige  Skjønhed,  der  huldt  sig  forkynder 

I  dette  Alt,  som  kun  stammer  fra  Jord  : 

At  den  Elskovs  dybe  Mystik, 

Som  jeg  har  læst  i  dit  Blik, 

T  hver  Lade,  i  din  Gang, 

I  Haarets  Farve  og  i  Stemmens  Klang, 
Har  en  Kilde,  der  dybere  laae, 
End  Alt  det,  som  her  skal  forgaae, 
End  Alt  det,  vi  maae  vandre  fra,  — 
Du  skal  see,  hvor  jeg  elsker  dig  d  a  ! 

Og  den  Tid  —  den  kommer  engang, 
Naar  det,  som  nu  har  Klang 
I  Høiden  og  Dybden,  er  forsvundet ; 
Naar  nedad  vor  Pande  vi  bøie, 
Mens  Tanken  alt  boer  i  det  Høie, 
Hvorhen  den  fra  Mørket  sig  svang  ; 
Naar  Meget  er  i  Glemsel  bundet  — 
Vore  Savn,  vor  Sorg  —  og  min  Sang ! 

LXXVII. 

Over  By,  fra  Taarnets  Kroner, 
Under  Himlen  kold  og  graa, 
Pindsehymnens  Alvorstoner 
Mægtigt  til  mit  Hjerte  gaae. 

Sagtelig  som  Duer  hvide 
Med  det  grønne  Olieblad 
Gjennem  Ætheren  de  glide, 
Medens  Skyen  skilles  ad. 

Unge  Haab  og  gamle  Minder 
Spire  frem  til  kjærlig  Trøst ; 
Taaren,  som  ustandset  rinder, 
Vander  Blomsten  i  mit  Bryst. 

Let  mit  Suk  med  Aandedrættet 
Flyer  som  af  et  Fangebuur, 

Liig  en  Sommerfugl  fra  Nettet 
I  den  vilde,  frie  Natur. 

Og  jeg  blues  ved  min  Jammer 
I  min  blege  Kummers  Nat ; 
Har  jeg  i  mit  Hjertekammer 
Ei  en  riig,  en  evig  Skat? 

O,  en  Skat,  hvis  fulde,  rige 
Rente  er  for  Evighed : 
Dig,  min  Uudsigelige  ! 
Og  dit  Hjertes  Trofasthed. 

Og  jeg  kunde  fejg  forsage? 
0,  men  Gud  er  mild  og  god  : 
Han  tilgiver  mig  min  Klage, 
Og  ved  dig  han  skjenker  Mod. 

Under  Skovens  grønne  Ranke 
Vil  jeg  vandre  eensom  ud, 
Og  en  hellig  Pindsetanke 
Sende  fromt  til  dig  og  Gud  ! 


Lxxvni. 

Jo  tiere  jeg  seer  dig  —  ak 
Jo  meer  du  er  mig  smuk  ! 
Og  jeg  skilles  altid  fra  dig 
Med  et  dvbere  Suk. 


Og  med  dybere  Sukke 
Jeg  møder  dig  igjen  : 

Der  farer  sødt  en  Gysen 
Over  mit  Hjerte  hen. 

I  dit  rørende,  blonde, 
Dit  silkebløde  Haar 
Min  vansmægtende  Tanke 
Saa  sød  en  Drøm  sig  faaer. 

De  yndigste  Noveller 
Jeg  aner  i  dit  Blik; 
Jeg  ingen  Bog  saa  deilig 
End  før  for  Øie  fik. 

Som  Engle  om  Madonnas 
Hellige  Hoved  staae, 
Saa  tusind  Phantasier 
En  Glorie  om  dig  slaae. 

De  sværme  og  de  svæve 
Saa  hemmeligt  og  tyst; 
De  vække  milde  Flammer 
Og  Sange  i  mit  Bryst! 

LXXIX. 

Jeg  mine  Qvaler  alle 
Paa  Dør  har  jaget  kjæk  : 
Jeg  saae  dem  tumle,  falde 
Og  ile  bort  i  Skræk; 
Men  min  var  ikke  Kraften, 
Der  vandt  mig  dette  Slag; 
Det  var  m  i  n  Helligaften, 
Det  var  min  Helligdag. 

Jeg  veed,  de  staae  og  vente 
1  Kulde  hist  og  Slud, 
Og  de  vil  atter  hente 
Mig,  naar  jeg  træder  ud  ; 
Men  Aftnen  vil  jeg  feire 
I  mine  Tankers  Ly ; 
Saa  kan  de  siden  leire 
Sig  grumt  om  mig  paany. 

Og  Tankerne  saa  glade 
Omsnoe  mig  som  i  Dands ; 
De  lade  kjærligt  bade 
Mig  i  dit  Øies  Glands  ! 
De  drømme,  at  din  Stemme 
Mig  kalder,  huld  og  sød;   — 
Ak,  kunde  jeg  vel  glemme 
Den  Stund,  da  du  blev  fød? 

Men  eensom  med  min  Tanke 
Og  mine  Tankers  Tolk 
Jeg  i  en  Ørk  maa  vanke, 
Liig  et  landflygtigt  Folk ; 
Som  dette,  dybt  andægtigt, 
Vi  hæve  dog  vort  Raab 
Til  Herrens  Throne  mægtigt, 
Fordi  vi  har  et  Haab. 

Et  Haab,  som  ei  er  tvundet 
Af  Livets  skjøre  Traad, 
Men  stærkt  og  fast  begrundet 
I  Evighedens  Raad ; 

Thi  som  en  Aabenbaring 
Det  i  vor  Sjæl  opstod, 
Og  til  dets  troe  Bevaring 
Fik  vi  af  Himlen  Mod. 

Vi  haabe,  f)agen  kommer, 
Da  hver  en  Qval  er  endt, 
Der,  liig  en  tropisk  Sommer, 
Vor  Blomsterflor  har  brændt; 
Vi  haabe,  vi  skal  glædes 
Ved  en  forynget  Sol ; 
Vi  haabe,  vi  skal  stedes 
I  Fred  for  Naadens  Stol. 

Jeg  takker  Gud  for  Livet 
Og  selv  for  hvad  jeg  led, 
For  Alt,  hvad  han  har  givet 
Mig  i  sin  Miskundhed, 
For  hvad  han  lod  mig  bøde, 
For  hvad  han  tilgav  mig;   — 
For  alle  Roser  røde, 
Der  blomstre  huldt  hos  dig  ! 

LXXX. 

See,  staaer  ei  der  det  unge  Aar 
Med  blegen  Kind,  udslaget  Haar? 
Med  Veemodssmiil,  med  Graad  i  Øiet 
Det  dvæler,  over  Staven  bøiet. 
Mod  Tidens  Kilde  seer  det  ned, 
Der  vælder  ud  fra  Evighed, 
Og  i  hvis  dunkle,  dybe  Strømme 
Ufødte  Skjebner  staae  som  Drømme. 

Det  stirrer  tankefuldt  og  stivt 

Paa  Fremtids  sære  Gaadeskrift ; 

Det  seer  mod  Himlen  —  Øiet  blinker  — 

Nu  lyder  Varslet  —  Timen  vinker  — 

Og  kjækt  det  gjør  sit  første  Fjed, 

Og  Vi  —  maae  alle"  følge  med, 

Om  der  saa  strøes  med  Roser  røde, 

Om  Foden  skal  paa  Tidslen  bløde  ! 

Men  gjennem  Livets  Taagenat 

Jeg  øiner,  hvor  mit  Maal  er  sat ! 

Jeg  har  en  Engel  ved  min  Side 

Med  Roser  røde,  Lilier  hvide, 

Som  kjøle  vil  min  hede  Kind 

Og  aande  Klarhed  i  mit  Sind ; 

Som  vil  advare  mig  for  Krybet, 

Som  vil  mig  drage  bort  fra  Dybet, 

Mig  styrke  paa  min  Vandrings  Flugt, 

Med  Blomsterduft  og  gylden  Frugt, 

Og  vække  mig  med  yndig  Stemme 

Til  Kraft  og  Liv,  af  Sløvheds  Gjemme ; 

Som  let  vil  faae  i  Lænker  lagt 

De  lurende  Dæmoners  Magt 

Og  føre  trygt  mig  gjennem  Vrimlen;   — 

Og  derfor  Tak,  o  Gud  i  Himlen ! 


LXXXI. 

Jeg  drømmer  om  dig  i  Xattens  Stund, 
At  jeg  kysser  dine  Kinder, 
At  jeg  kysser  dig  paa  din  røde  Mund, 
Mens  hede  mine  Taarer  rinder; 

Der  er  da  en  Veemod  i  dit  Blik, 
En  Verden  saa  fuld  af  Kummer, 
Der  jager  mig,  som  et  Dolkestik, 
I  Hjertet  og  af  min  Slummer ! 

Jeg  drømmer  om  dig  i  Nattens  Stund, 

Vi  staae  paa  den  grønne  Banke, 

Hvor  Sundets  Bølger  ligge  i  Blund,  — 

Og  hver  har  sin  egen  Tanke : 

Fjernt  over  Havets  violblaae  Vand 

D  i  n  Længsels  Duer  er  fløine  : 

Jeg  drukner  min  Længsels  stærke  Brand 

I  dine  velsignede  Øine. 

Jeg  drømmer  om  dig  i  Nattens  Stund  : 

Jeg  synes,  vi  vandre  alene, 

Tause  og  stille  i  Vaarens  Lund 

Under  duftende  Bøgegrene; 

Det  vifter  saa  mildt,  det  aander  saa  sødt ! 

Og  vore  Hjerter  er  stemte 

Som  Æolsharper  og  tone  saa  blødt,  — 

Men  Smertens  Sange  er  glemte. 

Jeg  drømmer  om  dig  i  Nattens  Stund, 

Jeg  synes,  at  ramte  af  Døden 

Vi  ligge  sammen  i  Jordens  Grund 

Og  vente  paa  Morgenrøden. 

Som  nyligt  vaagnede,  hviske  vi  tyst, 

Forventningsfulde  og  glade; 

Vi  have  velsignet  Fred  i  vort  Bryst 

Og  Intet  meer,  som  vi  hade  ! 

LXXXII. 

See,  Vintersolen  bleg  og  mat 
Bag  Skyen  daler  ned ; 
Der  kommer  nu  den  stille  Nat 
Og  tager  Maanen  med ; 

Og  kalder  Stjernen  hist  og  her 
Fra  Himlens  Dybde  frem, 
Og  siger .    »Kom  du  kun  og  vær, 
»Som  var  du  i  dit  Hjem. 

»Vær  du  kun  ei  undseelig,  men 
»Luk  op  dit  klare  Blik ! 
»Og  Maanen?  frygt  kun  ikke  den, 
»Du  kjender  jo  dens  Skik. 

»Snart  er  den  spæd,  snart  er  den  stor, 
»S  a  a  fyldig,  og  s  a  a  slank! 
»Men  d  u  er  i  mit  Himmelchor 
»Jo  evig  eens  og  blank. 

»Ustadigt  iler  Maanen  om 
»Og  har  ei  Ro,  ei  Rast ; 
»Du  aldrig  fra  dit  Stade  kom, 
»Men  staaer  der  tro  og  fast. 

»Naar  Maanen  øser  ud  sit  Guld 
»Og  har  saa  ei  en  Hvid ; 
»Din  Sølverskjerv  du  vennehuld 
»Udstraaler  til  hver  Tid. 

»Den  flakker  med  letfærdig  Hu 
»Og  lefler  med  Enhver; 
»Der  er  kun  Een,  jeg  veed  det,  du  ! 
»Som  er  d  i  g  rigtig  kjær. 

»Hun  gaaer  sin  Vandring  med  Besvær, 
»Med  Smerten  i  sit  Bryst ; 
»Men  du  har  med  dit  blide  Skjær 
»Tidt  smilet  hende  Trøst. 


»Hun  bandt  sin  Tanke,  faur  og  blød, 
»Til  dig,  naar  du  gled  frem  ; 
»En  saadan  Tanke  er  saa  sød, 
»Den  hører  til  mit  Hjem. 


»O,   Stj-erne  i  mit  Himmelchor ! 
»Saa  smiil  da,  øm  og  varm, 
»Da  lokker  du  fra  dunkle  Jord 
»To  Andre  til  min  Barm  !« 


LXXXIIT. 

Jeg  elsker  dig  !  —  og  aldrig  rolig 
Min  Tanke  sværmer  om  dit  Fjed  ; 
Og  Hjertet  sprænge  vil  sin  Bolig, 
Vil  ud  —  vil  ud  og  sværme  med. 
Som  i  en  Drøm,  som  i  en  Ruus 
Jeg  følger  selv  mit  Hjertes  Vildhed, 
Og  vaagner  tidt  i  Nattens  Stilhed 
Med  Blikket  paa  dit  mørke  Huus. 

En  Flor  af  Elskovstanker  søde 
Da  spirer  op  og  myldrer  frem  ; 
De  klinge,  bæve,  dufte,  gløde,  — 
Men  ak  !  du  aldrig  aner  dem  ; 
Thi,  naar  jeg  seer  dig,   og  min  Aand 
Sig  i  din  Ynde  dybt  tør  sænke, 
Da  er  min  Tanke  lagt  i  Lænke, 
Og  Læben  —  hviler  paa  din  Haand. 

Saa  tag  da  Blomsterne,  jeg  sender, 
Og  lad  dem  være  mine  Bud  ; 
Min  Tanke  kysser  dine  Hænder 
Med  Tak,  du  Elskede  !  til  Gud. 
Hvad  ei  mit  Ord,  hvad  ingen  Klang, 
Men  kun  et  Blik  dig  tolke  kunde, 
Skal  dig  de  tause  Blomstermunde 
Forkvnde  —  duftende  en  Sang ! 


LXXXIV. 

Min  Tanke  som  en  Svale  let 
Sig  over  Havet  svinger, 
Og  useet,  kjærlig,  aldrig  træt 
Min  Hilsen  hist  dig  bringer. 

Som  Svalen  er  en  bly  Xatur 

Og  lider  intet  Fremmed, 

Den  bygger  helst  paa  gamle  Muur, 

Der  værner  luunt  om  Hjemmet. 

Den  gaaer  heel  ængstlig  til  sin  Fart, 
Men  skynder  sig  saa  fage 

At  seile  paa  sin  Vinge  snart 
I  Fredens  Skjød  tilbage. 

Den  kan  ei  trives  udenlands, 
Sin  Røst  den  der  forliiste ; 
Den  eie  maa  bag  Bøgens  Krands 
Sin  Vugge,  Seng  og  —  Kiste. 


LXXXV. 

Naar  Bølgen  langsomt  vugger 
Sig  mod  den  grønne  Strand  ; 
Naar  Solens  Ansigt  dukker 
Ned  bag  det  fjerne  Land ; 
Naar  gjennem  Lunden  bæver 
Den  Lune  Aftenvind,  — 
Er  det  min  Aand,  der  svæver 
Og  kysser  paa  din  Kind. 

Hvad  Kildens  Vover  spille, 
Er  som  min  Stemmes  Klang ; 
I  Morgenlærkens  Trille 
Du  ane  skal  min  Sang ; 
Fra  Caprifoliens  Ranke, 
Der  aander  sød  og  varm, 
Ømtsmigrende  min  Tanke 
Sig  trænger  til  din  Barm. 

Den  Orm,  som  Foden  træder, 
Besjælede  jeg  nys ; 
Den  Frugt,  din  Læbe  væder, 
Er  smeltet  ved  mit  Kys  ; 

Den  Bi,  der  om  dig  surrer, 
Bær  Sødme  fra  mit  Bryst; 
Skovduen  hist,  som  kurrer, 
Har  lært  det  af  min  Røst. 

Thi  det  mig  mon  forlene 
Den  Gud,  som  mig  har  kaldt, 
I  Løndom  at  forene 
Mig  med  Naturens  Alt. 
Hvorhen  dit  Blik  du  skikker, 
Et  Vink  du  fra  mig  faaer,  — 
Og  du  er  aldrig  sikker, 
Ihvor  du  gaaer  og  staaer ! 


LXXXVI. 

I  Skovens  Høisale  Falken  graae 
Tør  bygge  med  trøstigt  Mod  : 
Men  jeg  har  ikke   en  Qvist,  hvorpaa 
Jeg  hvile  kunde  min  Fod. 

Bag  dunkle  Buske,  saa  luunt  i  Løn, 
Der  lægger  sig  Hjort  og  Hind  ; 
Men  jeg  har  ikke  den  Tue  grøn, 
Hvor  jeg  kunde  svale  min  Kind. 

Xaar  Blomsten  græder,  i  Luftens  Strøm 
Dens  Smerte  vorder  saa  kort ; 
Til  mig  der  naaer  ingen  Aande  øm 
For  at  veire  min  Taare  bort ! 

LXXXVII. 

O,  hvergang  min  Tanke  til  dig  gaaer, 
Gjør  du  evigt  mit  Hjerte  glad  ! 
Du  lagde  en  Lok  af  dit  blonde  Haar 
Paa  det  friskeste  Rosenblad  ; 

Og  tæt  —  saa  tæt  ved  mit  Hjertes  Ild, 
Der  flammer  med  Guddoms  Magt, 
Snart  mild  og  stille,  snart  stærk  og  vild,  - 
Der  blev  da  din  Haarlok  lagt. 

Dog  Bladet  visned  og  blev  til  Smuld, 
Men  Lokken  er  blank  og  blød ; 
Den  kunde  ret,  som  det  fineste  Guld, 
LTdholde  den  stærkeste  Glød. 

Jeg  elsker  den  Lok  af  dit  blonde  Haar, 
Vi  følges  saa  trofast  ad ; 
Og  hvor  vi  saa  vandre,  og  hvor  vi  staaer, 
Gjør  du  evig  mit  Hjerte  glad. 


LXXXV1II. 

Der  var  Roser  i  Dale, 
Og  Violer  bag  Hæk; 
I  de  løvrige  Sale 
Var  der  Qviddren  og  Tale 
Af  Fugl  og  af  Bæk. 

Chr.  Winther:  Til  Een. 

Som  den  smidigste  Slange 
Gik  de  Bølger  i  Bugt ; 
Og  det  svæved  som  Sange 
Over  Hauger  og  Vange 
Fra  Blomst  og  fra  Frugt. 

Der  var  Ranker,   som  binder 
Til  Himlen  vor  Jord  : 
Der  var  blussende  Kinder, 
Der  var  deilige  Qvinder 
I  Sal  og  ved  Bord !  — 

Men  af  Alt,  hvad  jeg  hørte, 
Og  af  Alt,  hvad  jeg  saae, 
Var  der  Intet,  mig  rørte, 
Mig  min  Tanke  did  førte, 
Hvor  jeg  selv  ei  kan  naae ! 


LXXXIX. 

Jeg  holder  fast  ved  dig,  saalænge 
Som  kun  een  Gnist  udi  mit  Bryst 
Vil  holde  spændte  Sjælens  Strænge 
Til  Klang  i  Livets  Sorg  og  Lyst. 

Jeg  holder  fast  ved  dig,  —  et  Anker 
For  mig  paa  Livets  øde  Hav, 
Og  uden  hvilket  mine  Tanker 
Forlængst  var  vendt  til  Død  og  Grav 

Jeg  holder  fast  ved  dig,  og  lider 
Og  lever,  som  min  Skjebne  vil ; 

Men  dig  det  er  til  alle  Tider, 
Som  Hjertets  Længsel  iler  til. 

Jeg  holdecr  fast  ved  dig,  og  haaber, 
At  Fremtids  Blomst  blev  vandet  smukt 
Af  tusind  Timers  bittre  Draaber 
For  sødt  engang  at  bære  Frugt. 

Jeg  holder  fast  ved  dig,  og  ikke 
Jeg  viger  fra  mit  Hjertes  Tro, 
At  Himlen  os  engang  vil  skikke 
Paa  Jorden   end  til   yndig  Ro ! 


XC. 

Du  lader  Ingen  vide, 
Om  du  er  lykkelig? 
Men,  hvis  du  skulde  lide, 
Betro  det  da  til  mig. 

Jeg  vil  din  Kummer  gynge 
Som  Barnet,  der  er  sygt ; 
Jeg  vil  den  Sange  synge, 
At  den  kan  slumre  trygt. 

Saa  roligt  skal  den  hvile 
Og  glemme  Taarens  Bad  ; 
Saa  venligt  skal  den  smile 
Og  drømme,  den  var  glad. 

Thi  ak !  paa  Livets  Strande 
Langs  Verdens  vilde  Strøm 

Er  Smerten  kun  det  Sande, 
Men  Hlæden         er  en  Drøm. 


XCI. 


Xaar  Dagen  er  bortgangen 
Og  Natten  falder  paa, 
Og  alle  de  smaa  Stjerner 
Paa  Himmelbuen  gaae  : 
Da  slumrer  vel  mit  Øie. 
Men  Tanken  iler  frem 
Og  søger  gjennem  Drømmen 
Til  sit  elskede  Hjem. 

Xaar  Solen  atter  straa^r, 
Da  taler  vel  min  Mund  : 
Det  synes,  som  jeg  er  der, 
Men  ak!  det  synes  kun; 
Thi  mens  min  Tunge  taler, 
Mit  Hjerte  iler  frem 
Og  søger  gjennem  Sværmen 
Til  sit  elskede  Hjem. 

Til  varme  Syd  er  fløiet 
De  muntre  Fugles  Chor  : 
De  trætte  Blade  søge 
Til  den  moderlige  Jord ; 
Og  Træets  Frugter  finde 
Saa  luunt  et  Vintergjem,  — 
Min  Tanke  og  mit  Hjerte  — 
Skal  de  aldrig  finde  hjem? 

Urolig  er  min  Slummer, 
Ustadig  er  min  Gang ; 
Og  fjernt  fra  Harpens  Strænge 
Flygter  modløs  min  Sang ; 
Min  Tanke  og  mit  Hjerte  — 
Ak,  vil  du  huse  dem  ? 
I  Himlen  og  paa  Jorden 
De  har  ei  andet  Hjem ! 

XCII. 

Liig  efterladte  klare  Foraarstanker 

I  hendes  Vindue  dufter  sødt  en  Klynge 
Af  Blomster,  og  om  Karmen  slynge 
Sig  op  og  ned  de  lette,  grønne  Ranker; 

Der  er  saa  tyst!  men  for  det  Indre  sanker 
Sig  Vaarens  Genier;   de  flagre,  synge, 
De  Vintrens  dybe  Alvor  mildt  forynge, 
Saa  Haabet  grønnes,  Hjertet  saligt  banker. 

Men  hvert  et  Blad,  der  yndigt  sig  udfolder, 
Har  Søstre  jo,  saa  levende,  saa  hulde, 
I  hendes  Barm,  og  der  de  Vaarfest  holder. 

Selv  Nattens  Storm  og  Vintrens  barske  Kulde, 
Som  Blomsters  Fald  og  Død  saa  grusomt  volder, 
Blev  mild  og  svag,  hvis  den  sig  nærme  skulde. 


XCIII. 

De  gamle  Sagn  fortælle 
Os  tidt,  at  hvor  man  saae 

Paa  eensomt  Sted  fremvælde 
En  natlig  Flamme  blaa, 
Der  laae  en  Skat  begravet 
Og  Himlen  havde  blid 
Med  Lykke  Den  begavet, 
Men  var  han  end  beslægtet 
Hvis  Skjebne  drog  ham  did  : 
Med  Aanden,  Skattens  Vagt, 
Han  kun  ved  Naade   mægted 
At  f  aae  den  i  sin  Magt !  — 

Dit  Øies  Blaae  er  Flammen, 
Dit  Hjerte  er  min  Skat,  — 
Og  Alt  jo  træfrer  sammen, 
Som  Sagnet  det  har  sat. 


XCIV. 

Paa  Sorgens  skumle  Kyst  min  Tanke  strander, 
Udtørret  staaer  om  Dagen  Livets  Kilde, 
Om  Natten  martres  jeg  af  Drømme  vilde, 
Og  Taaren  Kindens  gustne  Lilie  vander ; 


Som  en  forvildet  Fugl,  min  Aand  sig  blander 
I  Verdens  Larm,  omsonst  den  troer  at  stille 
Sin  Uros  Vingeslag,  men  ak!  forsilde  — 
Den  synker  snart,  og  Værket  stille  stander. 

O,  Du,  hvem  Himlen  mig  til  Smertens  Svale, 
Til  Livets  Fred  engang  har  naadigt  givet,  — 
Skal  reent  jeg  savne  dig,  dit  Blik,  din  Tale? 

Som  Solens  Blink  kan  atter  reise  Sivet, 

Som  Duggen  qvæger  Blomsterne  i  Dale,  — 
Et  Ord,  et  Blik  af  dig  gjengav  mig  Livet. 


xcv. 

Velsignet  Skibet  være, 
Velsignet  Havets  Vand, 
Som  venligt  vilde  bære 
Dig  atter  til  vor  Strand. 

Velsignet  hver  en  Luftning, 
Der  svæved  om  din  Kind  ; 
Velsignet  hver  en  Duftning, 
Som  qvægede  dit  Sind ! 

Velsignet  i  det  Fjerne 
I  Himlens  Herlighed 
Den  klare,  fromme  Stjerne, 
Som  dig  tilsmiilte  Fred ! 

O,  turde  jeg  nu  tilhviske 
Dig  alle  Blomster-Ord, 
Som  altid  lige  friske 
Her  i  mit  Hjerte  boer! 

Ak,  mangen  Nat  er  svundet, 
Og  mangen  bitter  Dag, 
Mens  jeg,  i  Smerte  bundet, 
Har  talt  mit  Hjertes  Slag. 

Mens  fjernt  i  Sorgens  Øde, 
Mit  Blik  ei  Hvile  fandt, 

Saa  mine  Tanker  døde 
Og  Haabets  Fakkel  svandt. 

Jeg  kunde  mig  ei  værge 
Mod  Smerter  og  mod  Savn; 
De  lod  sig  ei  besværge 
Selv  ved  dit  kjære  Navn. 

Jeg  mægted  ei  at  frie  mig 
For  Sorgens  Trylleri,  — 
Og  Timen  foer  forbi  mig 
Med  intet  Indhold  i. 

Men  nu  —  du  bringer  Freden? 
Ei  sandt?  du  har  ei  glemt, 
At  du  for  Evigheden 
Har  mig  dit  Hjerte  gjemt? 


XCVI. 

Mig  Himlen  var  saa  vild  og  graa, 
Der  var  ei  Stjernelys  derpaa; 

Men  Stormen  gik,  og  Bølgen  slog  ; 
Mit  Skib  hen  over  Havet  jog. 

Ledsaget  kun  af  Sorg  og  Savn, 

Jeg  saae  ei  Haab,  jeg  fandt  ei  Havn. 

Jeg  saae  ei  Land  med  Skoves  Ly, 
Ei  Kyst,  hvorhen  jeg  turde  tye. 

Høit  Vinden  peeb  —  som  Haan  det  klang,  — 
Det  var  en  bitter  Dødesang. 

Jeg  var  saa  mat,  og  i  min  Sjæl 
Bevæged  sig  en  Drøm  saa  fæl. 

Den  lokked  mig  —  jeg  slap  mit  Roer,  — 
Nær  var  jeg  styrtet  overbord  !  — 

Da  lød  din  Røst,  —  den  var  saa  øm, 
Den  vækked  mig  af  Dødens  Drøm. 

Den  kaldte  mig  —  jeg  tog  ei  feil ! 
Sig  Havet  jævned  til  et  Speil. 

Skydækket  i  det  Fjerne  sank, 
Og  Himlen  vinked,  klar  og  blank. 

Du  kjendte  Stjernen,  som  var  sat 
Til  Leder  os  i  Livets  Nat. 

Du  sad  hos  mig  paa  Skibets  Stavn, 
Du  vidste  Vei  til  Kyst  og  Havn. 

Du  peged  paa  en  stille  Bo, 

Og  hvisked  :     »Der  vi  finde  Ro !« 

Og  Haand  i  Haand,  og  Kind  ved  Kind 
Vi  vandred  sagtelig  derind. 

Imod  os  kom  den  lune  Luft, 
Heel  fyldt  af  Elskovsrosens  Duft. 

Og  Fredens  stille  Engel  gik 
Imøde  os  med  milde  Blik. 

Hver  Lænke  brast,  som   Sjælen  bandt ; 
Hvert  Smertens  Mindeblad  forsvandt. 

Hver  Glæde  vaagned,  der  var  glemt, 
Og  Livets  Harpe  fandt  vi  stemt. 

Og  den  skal  klinge,  mens  vi  glad 
Den  lange  Vandring  følges  ad. 

Og  den  skal  klinge,  naar  vi  To 
Indtræde  i  den  sidste  Bo. 


XC  VII 

Ifald  i  Hjertet,  dybt  derinde 
Med  Sjælens  Blik  du  kunde  see, 
Da  vilde  du  mit  Valgsprog  rinde  : 
Constance  et  fidélité. 

Thi  skal  med  Kraft  jeg  Vaaben  bære 
I   Kamp  med  Livet  og  dets  Vee, 
Da  maa  min  Kjækheds  Feltraab  være 
Constance  et  fidélité. 

Frygt  ei,  at  Verden  skal  mig  lokke 
Med  Rosers  Ild,  med  Liliers  Snee  ; 
Xei,  Intet  i  mit  Bryst  kan  rokke 
Constance  et  fidélité. 

O,  skal  vi  bygge  os  et  Eden 
Paa  Jorden  her,  da  maae  der  Tre 
Os  styrke,  nemlig:    Kjærligheden, 
Constance  et  fidélité. 


XCVIII. 

Jeg  længes  efter  dig,  min  Ven! 
Og  kommer  du  ei  snart  igjen, 
Saa  maa  jeg  plat  forsage; 
Mit  Liv  har  mistet  al  sin  Duft, 
Det  trykker  som  en  Tordenluft, 
Og  Sangen  bliver  Klage. 

Vort  Huus  er  mig  saa  luunt  og  godt 
Som  Tommelidens  Tommeltot, 
Xaar  du  kuns  er  derinde  ; 
Men  er  du  borte,  uden  Ro 
Min  Tanke  flagrer  fra  sin  Bo 
For  alle  fire  Vinde. 

Jeg  længes,  ak!  saa  inderlig, 
Dig,  faur  og  fiin  og  elskelig, 
Tæt  til  mit  Bryst  at  trykke: 
Du  dufterige  Blomsterskud, 
Mit  sikkre  Leidebrev  hos  Gud, 
Mit  Livs,  min  Tankes  Smykke ! 


XCIX. 

Naar  dine  bedste  Tanker  følge 
Med  Kirke-Hymnens  Himmel-Gang; 

Xaar  i  den  stærke  Tone-Bølge 
Du  blander  fromt  dit  Hjertes  Sang: 
Xaar  du  paa  Bønnens  Vinger  hæver 
Til  Fred  og  Frihed  høit  dit  Sind, 
Og  over  Jordens  Mulm  du  svæver 
Og  skuer  glad  i  Lyset  ind ;   — 
O,  kast  da  og  dit  Blik  tilbage, 
Og  væk  mit  Minde  i  dit  Bryst, 
Og  lad  mit  Billed  med  dig  drage 
Til  Kilden,  hvor  du  øser  Trøst ! 
Der,  hvor  dit  Hjerte  selv  du  tvætter, 
Saa  Tanken  bliver  stærk  og  reen, 
Jeg  veed,  du  ikke  mig  forgjetter. 
Men  vor  Fortrøstning  vorder  een  ! 


C. 

Du  lykkelige,  spæde  Dreng ! 
Tilgiv,  ifald  jeg  dig  misunder. 
Idag  hun  træder  til  din  Seng, 
Hvor  ubevidst  endnu  du  blunder. 

Hun  bøier  sig  saa  kjærligt  ned, 
Og  lader  dine  Øine  drikke 
Velsignelse  og  himmelsk  Fred 
Af  d  e  usigelige  Blikke. 

Hun  smiler,  og  hun  løfter  blødt 
Dig  paa  de  svanehvide  Arme, 
Hvor  du  saa  inderligt,  saa  sødt 
Tør  ane  hendes  Hjertes  Varme. 

Hun  bærer  ømt  dig  i  sin  Favn 
Til  Hallen  hist,  til  Frelsens  Kilde, 
Og  nævner  første  Gang  ved  Navn 
Dig  med  sin  Røst,  den  rene,  milde. 

Mig  har  hun  og  velsignet  kjært 
Og  aabnet  mig  sit  Øies  Himmel, 
En  Tro  saa  fast  har  hun  mig  lært 
Udaf  sit  Hjertes  Tankevrimmel. 

Hun  og  har  hævet  mig  i  Favn 
Fra  Mørket  op  til  Morgenrøden; 
Hun  og  har  opkaldt  mig  ved  Navn, 
Der  revet  har  min  Sjæl  fra  Døden. 

CI. 

Natten  var  mild  og  kjær, 

Stille  og  dunkel, 

Skjult  var  bag  Skyen  hver 

Stjernes  Karfunkel. 

Vi  var  saa  ene ! 

Lindenes  Grene 

Sagteligt  svæved  vort  Vindve  forbi  - 

Alt  var  en  sød  Melodie. 

Vi  var  saa  ene  med 

Os  og  vort  Hjerte ; 

Urørt  forbi  os  gled 

Mindet  om  Smerte, 

Mindet  om  Storme  ; 

Nagende  Orme 

Glemselindhylled'  i  Dvale  jo  laae  — 

Per  var  kun  Eet,  som  vi  saae. 

Smeltet  til  Eet  var  jo 

Livsfyldens  Kerter, 

Eet  vare  begge  to 

Bævende  Hjerter  : 

Fletted'  som  Ranker 

Eet  vore  Tanker  : 

Eet  var  vor  Himmel,  vor  Tro  og  vort  Haab, 

Eet,  som  vor  Kjærligheds  Daab. 

Drømmende  vugged  vi 

Som  over  Havet, 

Vækkende  Sukket,  i 

Længsel  begravet ; 

Hilste  vor  Stjerne, 

Som  fra  den  fjerne 

Evighed  havde  formælet  vort  Navn,  — 

Salige,  Favn  udi  Favn  ! 


CII. 

Du  er  som  Brød,  det  grove  — fine, 
Hvoraf  man  aldrig  bliver  kjed  : 
Du  er  som  rene,   gamle  Vine, 
Hvorved  man  aldrig  vorder  leed. 

O,  din  Gestalt !  saa  ædel,  kraftig, 
Saa  egen  og  saa  yndefuld  ' 
Din  Aand,  en  Drue  stærk  og  saftig, 
Begeistrende  og  riig  som  Guld  ! 

Jeg  elsker  dig,  til  Døden  meier 
Engang  med  skarpen  Lee  mit  Siv, 
Du  Eneste,  mit  Hjerte  eier, 
Min  Styrke,  Xæring  og  mit  Liv  ! 

Jeg  hader  hver,  som  blot  i  Tanken 
Paa  Veien  til  dit  Hjerte  gik ; 
Som  med  den  mindste  Hjertebanken 
Sig  soled  i  et  flygtigt  Blik. 

Jeg  hader  hver,  som  blot  har  vovet 
At  troe,  dit  Smiil  var  ham  bestemt ! 
Med  Fryd  jeg  saae  hvert  saadant  Hoved 
I  Dybets  evige  Mørke  gjemt. 


cm. 

Du  er  deilig !    O,  det  nytter  dig  ikke, 
Du  tilkaster  mig  straffende  Blikke  — 
Du  er  deilig,  som  Ingen  paa  Jord  ! 
Som  de  unge  Engle  i  Himlen, 
Som  Vaaren  i  Blomstervrimlen,  — 
Og  paa  din  Deilighed  jeg  troer. 

Var  jeg  kunstfærdig,  var  jeg  Maler, 
Du  skulde  see  dig,  naar  du  taler, 
Du  skulde  see  dig,  naar  du  leer; 
Din  Alvor  kjæk  jeg  vilde  tegne, 
Min  Pensel  skulde  stolt  opregne 
Alt,  hvad  mit  Øie  henrykt  seer. 

Jeg  seer  hver  snærpet  Dame  og  Herre 
Forbauset  Øinene  at  opspærre 
Og  Munden,  saa  høit  som  de  kan ; 
Ja,  de  er  færdige  at  tabe  Veiret ! 
Mit  Billed  er  godt,  jeg  har  seiret ! 
Jeg  har  malet  frit,  —  som  en  Mand. 


124  CHR.    WINTHER:     TIL    EEN. 

Xaar  jeg  hedt  til  mit  Bryst  dig  trykker, 
Og  med  Roser  din  Kind  jeg  smykker, 
Troer  du  da  ikke,  jeg  seer  klart? 
Mit  indre  Syn  mig  ei  svigter, 
Hvert  Suk,  hvert  Kys  er  en  Digter, 
Hvem  din  Skjønhed  er  aabenbart. 

Vi  er  Støv !    Det  er  vist,  vi  skal  svinde ! 
Men  veed  du  ei,  du  min  Veninde ! 
Udødelig  er  den  skjønne  Form. 
Den  bestaaer,  skjendt  Stoffet  henfalder, 
I  en  evig,  ungtblomstrende  Alder 
Som  en  høi,  guddommelig  Xorm. 

Dine  Skuldres  sødt  smægtende  Hvidhed, 
Dine  Lokkers  blonde,  rørende  Blidhed, 
Ak,  det  er  ei  det,  som  bestaaer ; 
Men  Mindet,  som  evigt  kan  nyde 
Alt,  hvad  d  e  Hieroglypher  betyde,  — 
Mindet  —  det  tæller  ei  Aar. 

Tanken  er  stærk ;   men  Livsminuttet 
Ville  vi  bruge,  før  det  har  sluttet 
Sig  til  den  lange  Række,  der  svandt : 
Timen,  som  vore  Længsler  fødte, 
Mens  Taarerne  randt  og  Hjerterne  blødte, 
Timen,  som  vore  Sjæle  forbandt. 

Timen,  som  mine  Arme  lukked 
Om  dig,  og  min  Luetørst  slukked 
Og  tændte  den  kraftigt  igjen ; 
Timen,  som  kaldte  vort  Liv  tillive, 
Skal  til  en  Evighed  blive, 
Og  vi  vorde  evige  ved  den. 

I  dig  en  Rigdom  mig  drømmer, 
En  Yndigheds  Fylde  udstrømmer, 
En  Skjønheds  utømmede  Væld ; 
O,  vend  dog  dit  Hoved,  jeg  beer  dig! 
Ak,  fra  hvad   Side  jeg  seer  dig, 
Vidunderligt  tryller  du  min  Sjæl. 

Du  er  deilig!    O,  det  nytter  dig  ikke, 
Du  tilkaster  mig  de  straffende  Blikke  — 
Du  er  deilig,  som  Ingen  paa  Jord ! 
Som  de  unge  Engle  i  Himlen, 
Som  Vaaren  i  Blomstervrimlen,  — 
Og.  paa  din  Deilighed  jeg  troer. 

CIV. 

Hvor  Skoven  meest  var  øde 
I  Skyggen  dunkelgrøn, 
Der  sad  jeg  med  min  Elskte  — 
Med  min  Elskte  i  Løn. 

Der  stod  ei  blaae   YTioler 
Og  ingen  Rose  rød, 
Der  pranged  ingen  Lilie 
Alt  udi  Skovens  Skjød. 

Dog  saae  mit  Øie  Lilien, 
Og  Rosen  rød  det  saae, 
Dog  qvæged  sig  mit  Hjerte 
Sødt  ved  Violens  Blaae. 

Der  sang  vel  ingen  Smaafugl, 
Men  Alt  var  tyst  og  dødt; 
Chr.  Winther:  Til  Een.  9 

Dog  klang  det  for  mit  Ore 
Saa  usigelig  sødt. 

—  Og  blev  Alverden  øde 
Og  misted  Liv  og  Lyst, 
Hun  ved  min  Side  skabte 
Alverden  i  mit  Bryst. 


CV. 

Mens  sorgfuldt  jeg  mig  her  har  sat 
I  Ly  af  Lindens  Kroner, 
Kling,   Cithar !  i  den  tause  Nat 
De  allersødeste  Toner. 

O,  Cithar !  væk  din  milde  Klang, 
Mens  Nattens  Stjerne  smiler, 
Og  send  en  sagte  Vuggesang 
Did,  hvor  en  Moder  hviler. 

Og  det  uroligt  ømme  Sind 

I  søden  Søvn  du  vugge : 

Aand  Taaren  bort  fra  hendes  Kind 

Og  stands  de  bittre  Sukke. 

Er  hun  end  taus,  er  Øiet  lukt, 
Jeg  veed  dog,  Hjertet  vaager  : 
Jeg  veed,  hvorhen  dets  milde  Flugt 
Gaaer  gjennem  Livets  Taager. 

Det  vandrer  over  Mark  og  Eng, 
Hen  over  Havets  Vover, 

Did.,  hvor  den  lille,  kjære  Dreng 
I  Xattens  Favntag  sover. 

Og  som  hans  Engel  kjærligt  hun 
I  Slummer  ham  maa  dysse, 
Mens  paa  hans  Øine,  Kind  og  Mund 
Hun  trykker  søde  Kysse. 

Hun  sidder  ved  has  Leiested 
Og  pleier  tro,  med  Smerte 
Den  Sæd,  som  selv  hun  lagde  ned 
I  Drengens  spæde  Hjerte. 

Hun  vogter  hver  en  Plante  ømt, 
Hvis  Frø  hun  ham  har  givet, 
Saa  hvad  han  mener,  kun  var  drømt, 
Skal  bære  Frugt  i  Livet. 

Saa  trykker  hun  ham  til  sit  Bryst 
Med  Veemod  og  med  Glæde, 
Og  skjenker  ham  saa  sød  en  Trøst, 
Ifald  han  vilde  græde  !  — 

Et  Baand,  et  helligt,  er  der  lagt 
Imellem  ham  og  hende  ; 
Ei  Verdens  Bud,  ei  Himlens  Magt 
Kan  skille  disse  Tvende. 

Paa  hiint  usynligt  stærke  Baand, 
Som  Engle  trygt  bevare, 
Gaae  Tankerne  fra  Aand  til  Aand 
Liig  Demantperler  klaie. 

9* 

Men  dybt  vil  Dræges  i  hans  Barm 
Hvert  Ord,  og  hendes  Stemme 
Har  tændt  hans  Sjæl  en  Fakkel  varm. 
Som  aldrig  han  vil  glemme. 

Og  Gud  bevare  vil  den  Skrift, 
Den  hellige  Kertes  Lue, 
Og  naadigt  svække  hver  en  Gift, 
Som  vilde  hans  Hjerte  true  !  — 

Xu  har  jeg  sjunget !  —  sorrigmat 
Mit  Strængespil  jeg  slænger  ; 
Ustandset  i  den  tause  Nat 
Min  Taares  Væld  fremtrænger. 

CVI. 

Jeg  hader  dem,  de  lange  Dage, 
Med  deres  tusind  Speiderblik ; 
See,  Solens  Heste  træge  drage, 
Som  det  til  Liigparade  gik  ; 
See,  Alting  vaager,  Alt  sig  rører 
I  en  forvirret  Assemblee, 
Mens  alle  spændte  Øren  hører 
Og  alle  skarpe  Øine  see. 

Jeg  elsker  dem,  de  lange  Nætter 
I  deres  sorte  Himmeltelt, 
Hvor  Mulmet  sig  paa  Thronen  sætter 
Med  Stjerner  i  sit  Vaabenfelt ; 
Som  hvert  forundret  Øre  lukke, 
Hvert  Øie  hylle  tæt  i  Slør, 
Som  rede  Trygheds  bløde  Vugge 
Og  laase  Sikkerhedens  Dør. 

O,  Sangens  Gud,  du,  Solens  Herre  ! 
Driv  rask  med  Svøben  paa  dit  Spand, 
Og  skynd  dig  med  din  gyldne  Kærre 
Langt  bort  fra  dette  lille  Land  ! 
Din  Søn  skal  ei  din  Naade  glemme, 
Men  prise  yndeligt  dit  Navn, 
Og  nævne  dig  med  henrykt  Stemme, 
Tryg  i  en  sød  og  sikker  Havn. 

CVII. 

Læg  Vedbendranken  om  min  Hat 
Med  dine  kjære,  kjære  Hænder  ! 
Den  kjøler,  liig  en  Sommernat, 
Naar  bankende  min  Tinding  brænder. 

Af  Laurbær  har  jeg  ingen  tjent  : 
De  er  og  her  tillands  saa  rare. 
Tidt  var  det  maadeligt  bevendt 
Med  dem,  som  stoltelig  dem  bare. 

Et  Egeløv  er  sagtens  smukt ; 
Men  nuomtide  sees  Hveranden, 
Som  sine  smaa  Bedrifters  Frugt, 
At  faae  en  Agernkrands  om  Panden. 

Vi  Alle  Tornekronen  faae 
I  Livet  med  fra  Morgenrøden  ; 
Dog  Roserne,  som  er  derpaa, 
Gjør,  at  den  bæres  let  til  Døden. 

Men  Vedbend  er  mit  Hjerte  kjær, 
Dens  mørke,  stille  Blad  ei  pranger ; 

Den  hyggelig  og  trofast  er,  — 
Den  passer  netop  for  din  Sanger  ! 

Den  svale  Vedbend  paa  min  Hat, 
Omlagt  af  dine  kjære  Hænder, 
Skal  kjøle,  liig  en  Sommernat, 
Xaar  bankende  min  Tinding  brænder. 

CVIII. 

Min  Sang  er  mat.    Jeg  føler,  Tiden  tvinger 
Min  Tankes  lette  Flugt,  og  langsomt  trænge 
Sig  Tonerne  fra  Cithrens  sløve  Strænge, 
Paa  Musens  Skuldre  voxe  Svanevinger. 

Paa  Vei  til  Stjernen  jeg  mig  aldrig  svinger, 

Jeg  er  et  Jordens  Barn  —  og  var  det  længe  — 

Og  Jorden  længe  gav  paa  Mark  og  Enge 

Mig  hver  en  Blomst,  hvert  Blad,  som  jeg  dig  bringer. 

Lad  Stjernen  sidde  da  !  —  Jeg  plukker  Rosen, 
Jeg  bukker  ydmygt  mig  mod  hviden  Lilie 
Og  Glemmigei,  som  tindrer  frisk  ved  Mosen. 

Jeg  veed,  du  følger  mig  paa  denne  Vandring, 
Thi  Trofasthed  er  Sjælen  i  din  Viilie, 
Den  har  ei  Deel  i  Tidens  raae  Forandring. 

CIX. 

Man  skal  i  Tide  trække  sig  tilbage  ; 

Thi  det  er  ikke  godt,  naar  Folk  tør  sige  : 
»Mon  ikke  snart  af  Dyret  han  vil  stige? 
Det  slaaer  ham  af  nok  een  af  disse  Dage  !« 

Derfor  tilfods  jeg  videre  vil  drage 

Og  mig  saa  lempeligt  fra  Veien  snige  ; 
Jeg  selv  har  intet  Dygtigt  meer  at  sige, 
Og  Folk  vil  ikke  høre,  men  kun  vrage. 

Jeg  krænger  rask  af  mig  de  slidte  Pjalter, 
Paa  Vingehestens  Hals  jeg  slipper  Tømmen, 
Saa  Ingen  meer  kan  see,  jeg  var    »bestalter« . 

Til  vaagent  Liv  jeg  reiser  mig  af  Drømmen, 

Der  gjøgled,  mens  jeg  laae  ved  Gudens  Alter,  — 
Snart  naaer  jeg  paa  min  Vandring  Lethe-Strømmen. 


CX. 

Men  saa  —  jeg  .nægter  ei  —  var  det  ret  yndigt, 
At  høre  Dannerfolk  paa  Mark  og  Enge 
Udbryde  ængsteligt :     »Han  tier  længe  ! 
Mon  han  ei   synger  meer?   det   var  dog  syndigt!« 

Jomæn !     Jeg  horer  Tiden  tale  myndigt : 

»Du  har  nu  klinket  meer  end  nok  paa   Strænge  ! 
»Nu  maa  du  holde  op  !     De  Sjæle  trænge 
»Til  noget  Andet,  Nyt  og  mere  Fyndigt. 

»Forfængelige  Gjæk  !  hvor  tør  du  haabe 
»Af  Mindets  Capital  at  trække  Renter? 
»Den  Regning  uden  Vert  er  gjort,  du  Taabe  ! 

»Veed  du,  hvor  kort  en  Navneklang  kan  vare? 
»Her  findes  Kammerherrer,  ja  Studenter, 
»Som  Helge  kjender  ei,  og  ei  Gulnare.« 

CXI. 

Da  ubevidst  jeg  sang  og  sad  alene 

Med  mine  søde  Drømme,  vilde  Tanker, 
Som  Druen  hænger  mellem  bløde  Ranker, 
Og  Fuglen  gynger  paa  de  svaie  Grene  ; 

Da  rørtes  mange  Hjerters  haarde  Stene, 

Jeg  var  dem  som  en  Kro,  hvor  Viin  der  vanker, 
En  Liremand,  der  Smaabørn  om  sig  sanker, 
De  jubled,  sang  og  sprang  som  unge  Rene. 

Men  da  jeg  siden  selv  fik  Tro  paa  Tingen, 
Da  jeg  fik  Snuen  af,  hvad  der  beruste 
Den  ædle  Flok  til   Syngen  og  til  Springen ; 

Da  hjalp  det  ei,  hvad  deiligt  jeg  opsnuste, 

Da  hjalp  det  ei,  hvor  høit  end  Strængen  bruste, 
Xu  synge  faa  kun  med,  nu  dandser  Ingen. 


CXII. 

Jeg  vil  ei  trøste  mig  som  Andre  flere, 
Der  sige  :    »Vi  er  Lykkens  Kjæledægger  ! 
»Det  gaaer  saa  haardt  ei  til,  som  Præsten  præker, 
»Vort  Navn  vil  nok  i  evig  Glands  brillere '.« 

Den  Trøst,  j  e  g  har,  —  som  Tid  kun  kan  formere 
Er  Hun,  som  let  min  Sang  i  Barmen  vækker. 
Hun  er  taknemlig,  venlig  Haand  mig  rækker, 
Paa  hendes  Bifalds-Smiil  jeg  tør  fidere. 

D  i  g  vender  jeg  mig  til,  naar  grant  jeg  føler, 
At  Modet  trækker  ind  de  trætte  Vinger, 
Og  Verdens  Aandepust  for  barsk  mig  kjoler. 

Til  d  i  g  jeg  tyer,  naar  Alderen  mig  tvinger, 
Og  Tanken  altfor  træg  i  Hjertet  nøler,  — 
Thi  du  er  ung  !  —  og  Ungdom  du  mig  bringer  ! 


CXIII. 
(En  Stemme  Craoven.) 
»Jeg  reiste  mig  saa  let  fra  Smertebaaren, 
Jeg  kastede  mit  Klædemon,  det  tunge  ; 
Men  nu  er  mine  Øine  atter  unge, 
Min  Kind,  min  Læbe  blomstre,  som  i  Vaaren. 

Jeg  saae  mig  henrykt  om  :    jeg  tørred  Taaren, 
Jeg  hørte  dem  et  sødt    »Velkommen  !«    sjunge. 
Nu  kan  jeg  sige  dig  med  ydmyg  Tunge, 
Til  hvilken  Fryd  og  Fred  jeg  er  udkaaren. 

O,  søde  I — !  hold  op  at  græde  ! 

Hvad  veier  al  min  Oval  nu,  den  er  svunden, 
Mod  denne  min  unævnelige  Glæde  ! 

Min  moderlige  Søster !  du  skal  vende 

Dit   Sind  fra   Sorgen,   og  med   Smiil   paa   Munden 
Din  Tak  til  Gud  for  den  Frigjorte  sende.« 


CXIV. 

Hen  over  Sneen  sprang  og  løb 
Det  lille  Dyr  i  bløde  Skind; 

Den  Samojed  i  lodne  Svøb 
Paa  Ski  bagefter  som  en  Vind. 

Han  i  sin  Slynge  fanget  fik 
Det  lille  Dyr  i  bløde  Skind; 
Og  rask  hans  Fart  til  Hytten  gik 
Hen  over  Sneen  som  en  Vind. 

Og  da  han  havde  bælget  af 
Det  lille  Dyr  dets  bløde  Skind, 
Han  sine  Hunde  Kroppen  gav, 
Men  sendte  Czaren  Pelsen  ind. 

Og  Czaren  flux  sin  Skude  lod 
Vel  laste  med  de  bløde  Skind ; 
Befaled  saa  sin  Skipper  god 
At  sætte  ud  for  Veir  og  Vind. 

Den  Skipper  styred  da  sin  Stavn 
Paa  Bølgen  ud  for  Veir  og  Vind ; 
Saa  løb  han  ind  for  Kjøbenhavn 
Alt  med  de  tusind  bløde  Skind. 

Paa  hviden  Havsand  just  jeg  stod, 
Da  han  i  Havnen  lagde  ind  : 
Og  hør  mig  nu,  du  Skipper  god  ! 
Hvad  har  du  vel  i  Lasten  din? 

»For  mig  har  Ilder,  Ræv  og  Maar 
»Og  Bisam,  Zobel,  Hermelin, 
»Samt  Egern  med  de  staalgraae  Haar, 
»Afført  sig  deres  bløde  Skind. 

»Kom  !  Alt,  hvad  her  jeg  har  tilfals, 
»Jeg  viser  dig,  —  træd  kun  herind  ! 
»See,  om  din  Elsktes  Svanehals 
»Du  svøbe  eet  af  disse  Skind.« 

Da  gjorde  jeg  min  Arm  saa  lang 
Og  greb  til  dette  bløde  Skind, 
Det  samme  just,  der  løb  og  sprang 
Hen  over  Sneen  som  en  Vind. 

Det  er  saa  siirligt  og  saa  blødt, 
Og  mod  den  lumske  Østenvind 
Det  skjærmer  godt  og  luner  sødt 
Omkring  din  Skulder,  Hals  og  Kind  ! 

cxv. 

O,  Stilhed  !  tankerige  Ord  ! 

Saa  vækkende,  som  Sangens  Muse; 

En  Magt,  liig  Druens,  i  dig  boer, 

Til  sødt  mit  Hjerte  at  beruse. 

Hver  Blomst,  min  Sjæl  fremlokket  har, 

Mens  næppe  selv  jeg  ret  forstod  mig, 

Du  i  din  Favn  til  Daaben  bar, 

Før  den  blev  Andres  og  forlod  mig. 

Du  salte  Hav !  med  Skjel  og  Ret 
Dit  Høimod  bør  mit  Hjerte  prise, 
Som  du  saa  tidt  har  reist,  naar  det 
I  Qval  var  nær  ved  at  forlise. 
Og  altid  undres  jeg,  at  saa 
Vidunderlig  en  Kraft  du  eier ; 
Hvor  vild  end  Kampen  var  at  slaae, 
Du  kjæmped  med,  og  vi  vandt  Seier. 


136  CHR.    WINTHER:     TIL    EEN. 

I  Mægtige  har  dobbelt  Krav 

Paa  Tak,  som  Jer  min  Sang  vil  sende  ; 

Vær  takket,  Stilhed  !  du,  o  Hav  ! 

For  Lægedom  I  bragte  hende! 

I  skjenked  hende  Kraft  og  Lyst, 

Saa  Blod  og  Aand  harmonisk  stemme  ; 

Og  kjærligt  qvæged  I  det  Bryst, 

Hvor  al  mit  Hjertes  Liv  har  hjemme  ! 


CXVI. 

Det  er  nu  engang  i  sin  Orden, 
At  jeg  maa  holde  mig  til  Jorden. 
Jeg  ræddes  altid  for  det  Dybe, 
Og  skjøndt  jeg  ynder  ei  at  krybe, 
Saa  svimler  jeg  dog  i  det  Høie  ; 
Og  derfor  maa  jeg  Jorden  pløie, 
At  sige  :    pløie  den  æsthetisk 
Og  høste,  hvad  jeg  kan,  poetisk. 
Det  himmelhøie  Grandiose, 
Det  allerhelvedes  Famose 
Mig  bliver  altsaa  ganske  fremmed, 
Og  d  e  r  jeg  aldrig  føler  Hjemmet.  - 

Men  —  naar  jeg  tænker  paa,  min  Kone 
Din  huldt  fortryllende  Xatur, 
Da  sværmer  ud,  som  fra  et  Buur, 
Fra  Hjertets  Kammer  hver  en  Tone, 
Hver  Tankeblomst,   hvert  Blad  og  Billed, 
Og  ordner  sig  omkring  dig  peent 
Og  troer  sig  mere  høit  og  reent, 
Om  din  Gestalt  gruppeert  og  stillet. 

Saaledes  har  de  mange  Gange 

Sig  vovet  frem  og  klædt  sig  paa 

Og  præsenteret  sig,  og  saa 

Gebærdet  sig  som  Digt  og  Sange. 

De  har  forsøgt  en  dristig  Flugt, 

Et  Himmelvingeslag,  en  Svæven 

Imod  det  Høie,  og  en  Bæven 

For  Skjebnens  mørke  Blik,  saa  smukt 

Som  det  var  givet  dem  at  bæve 

Og  sig  mod  Himlens  Blaae  at  hæve!  — 

Men,  see!  det  var  dog  Skyggen  kun, 

En  svag  Reflex  af  Hjertets  Grund, 

En  .Duft  kun  fra  en  Honningkube, 

Et  Støv  kun  fra  en  gylden  Grube, 

Men  ikke  det,  som  jeg  har  villet  ; 

Og  Alt,  hvad  jeg  mig  voved  til, 

Blev  som  et  natligt  Alfespil. 

Hvor  mig  Titania  fik  drillet. 

Jeg  greb  og  —  greb  ;   men  ei  tilfreds 

Jeg  blev  ved  nogen  Fangst  dog  stillet. 

Jeg  skammed  mig,  og  halv  forvildet 

Jeg  stod  som  i  en  Tryllekreds  ! 

Og  aldrig  blev  mig  mere  klar 

Den  Sætning,  som  jeg  aabenbar 

Har  gjort  til  min:    »Det  Virkelige, 

Hvori  sin  egen  Rod  man  har, 

Ei  tvinges  ind  i  Sangens  Rige.« 

Og  aldrig  har  jeg  følt  det  bedre, 

End  naar  jeg  sad  hos  dig,  min  Viv  ! 

At  det  umuligt  er  et  Liv 

At  give  Glands  ved  Svanens  Fjedre,  — 

Et  Liv,  der  selv  er  Poesie 

Med  Kjærlighed,  med  Sorg  og  Lykke. 

Et  venligt  Genre-Maleri 

Med  Lys  og  hver  nødvendig  Skygge  ! 

I  slig  en  kunstlet  Form  at  sige 

Det  ganske  Ubeskrivelige, 

Hvori  mit  Væsen,  evig  bundet, 

G  a  a  e  r  op,  —  det  har  jeg  aldrig  kunnet 

—  Men  —  elske  dig,  og  elske  Alt, 
Hvad  i  dig  lever  huldt  og  røres, 
Hvorved  til  Liv  du  har  mig  kaldt, 
Hvorved  mit  Liv  til  Liv  først  gjøres  ; 
Velsigne  dig,  hvem  Naadens  Gud 
Mig  sendte,  som  sit  eget  Bud  ; 
Velsigne  dig  for  Ord  og  Smiil, 

Der  sløved  Smertens  hede  Piil  ; 

Velsigne  dig  for  Taaren  selv, 

Som,  hjertelettende  og  mild, 

Afleded  Sorgens  vilde  Elv : 

Det  kan  jeg,  —  men  jeg  kan  det  kun 

Med  stille  Ord,  naar  Mund  ved  Mund 

Mit  Hoved  til  din  Kind  jeg  lægger !  — 

—  O,  lev  !  fat  Mod.  m  i  n  hulde  Trøst ! 
Lad  Sorgen  slumre  i  dit  Bryst ! 

Og  Herrens  milde  Engleskare 
Vor  Fremtids  Vandring  vil  bevare. 


CXVII. 

Her  paa  Deilighedens  bløde 
Græs  skal  dine  Fødder  gaae, 
Og  i  Krattets  Læ,  du  Søde  ! 
Dine  Tanker  Hvile  faae. 

Du  skal  Skovens  Duft  indaande 
Som  en  Æther,  stærk  og  sund. 

Og  bortdrømme  Livets  Vaande, 
Og  dets  Lysglimt  mindes  kun. 

Hist  paa  denne  grønne  Banke 
Og  ved  Søens  slebne  Glar 
Skal  dig  blomstre  mangen  Tanke, 
Som  sin  Sæd  i  Hjertet  har. 

Med  dit  Øie  skal  du  følge 
Skyen,  Fuglen,  naar  paa  Flugt 
Over  Dal  og  Bjerg  og  Bølge 
De  hensvæve,  kjækt  og  smukt. 

Speil  dig  i  den  frie  Himmel, 
Duk  dit  blonde  Hoved  ned 
Mellem  Markens  Urtevrimmel, 
Fyld  dit  Hjerte  der  med  Fred. 

Lad  hvert  Blomsters  milde  Blikke 
Lifligt  dig  til  Sjælen  gaae ; 
Deres  Smiil,  det  lyver  ikke, 
Det  kan  du  just  stole  paa. 

Som  en  Daa  spring  ned  ad  Skrænten, 
Læg  dig  blødt  paa  denne  Høi, 
Følg  ad  Himlens  Blaa  med  Glenten, 
Som  nu  over  Skoven  fløi !  — 

Og  det  hele,  skjønne  Billed, 
Fuldt  af  Glands  og  Farvepragt, 
Skal  i  Hjertet  staae  opstillet 
Med  sin  hulde  Tryllemagt. 

Det  skal  qvæge,  det  skal  styrke, 
Sende  Straaler  i  dit  Sind. 
Xaar  i  Vintrens  Slud  og  Mørke 
Atter  vi  er  dragne  ind.  — 

Elskede  !  hvem  mine  Tanker 
Er  en  evig  trofast  Bo, 
Xaar  dit  Hjerte  roligt  banker, 
Banker  ogsaa  mit  i  Ro  1  — 

CXVIII. 

Jeg  havde  med  min  egen  Pen 

Et  Billed  alt  forsøgt, 

I  lette  Omrids  kastet  hen 

Med  al  den  Kunst  og  Kløgt, 

Jeg  har  i  Eie,  —  men  da  kom 

Paa  Himlen  Sky  ved  Sky. 

Saa  jeg  det  maatte  gjøre  om 

Og  tage  fat  paany. 

Du  veed  jo  nok.  naar  Skyen  tæt 

Bedækker  Himlens  Blaae, 

Da  vil  med  Pensel  og  Palet 

Det  ikke  rigtigt  gaae !  — 

M  i  n  Himmel,  du  !  naar  Sorg  og  Vee 

Omskygge  grumt  dit  Sind, 

Da  kan  jeg  ingen  Farver  see, 

Thi  Taaren  gjør  mig  blind !  — 

Saa  laante  jeg  et  fremmed  Blad, 
Som  ei  du  vil  forsmaae  ! 
Men,  naar  jeg  seer  dig  rigtig  glad, 
Skal  du  mit  eget  faae. 

Dit  eget  var  det  rette  Ord, 

Som  her  jeg  burde  sagt ; 

Hver  Blomst,  der  fra  mit  Indre  groer, 

Har  du  jo  selv  frembragt. 

Naar  tidt  min  Sjæl  var  Nat  og  Død, 

Du  vinked  ved  et  Bliv! 

Og  lokked  frem  af  Intets  Skjød 

En  Dag,  et  Biomsterliv. 

O,  bliv  ei  træt !  men  med  dit  Ord 

Beving  mig  til  min  Flugt, 

Og  lad  dit  Blik  min  Blomsterflor 

Bestraale  varmt  og  smukt. 

See,  Verden  er  vel  kold  og  haard, 
Uskaansom  er  dens  Haand ; 
Som  Hagel  grusomt  den  nedslaaer 
Os  Livets  Lilievaand ; 
Dog,  hvis  min  Tanke  har  en  Høst, 
Som  du  vil  vogte  paa, 
Har  jo  mit  Hjerte  dog  een  Trøst, 
Som  aldrig  kan  forgaae! 

CXIX. 

Naar  Fødselsstjernen  tindrer  ned, 
Og  Hjerte-Festen  er  bered, 
At  bære  frem  man  venligt  stræber 
De  bedste  Ønsker,  som  man  veed, 
Fra  Hjertets  Grund,  med  milde  Læber ! 
I  mine  hundred  Sange,  vist 
Man  kunde  næsten  troe,  tilsidst 
Jeg  havde  tømt  den  hele  Fylde. 
Med  Liliens  Green,  med  Rosens  Qvist, 
Chr.  Winther:  Til  Een.  10 

Kort  Alt,  hvad  Tanken  kunde  trylle, 

Jeg  lod  mit  Ønske  sig  indhylle. 

Men  —  aldrig  tømmes  i  min  Sjæl 

Den  Flor,  der  blomstrer,  dig  indviet ; 

Og  aldrig  standse  kan  det  Væld, 

Der,  forhen  bundet  som  en  Træl, 

Ved  dig  fra  Mørket  blev  udfriet ! 

Og  skjenker  jeg  dig  da  mit  Liv  — 

(Det  kaldes  kun  et  Pust  i  Siv, 

En  Harmonie  af  Fryd  og  Klage)  — 

Saa  giver  jeg  dig  kun  tilbage 

En  Deel  af  det,  du  ved  teint    »Bliv« 

Fra  Dyb  og  Mørke  monne  drage ! 

Hvor  haardt  den  ydre  Verden  end 

Som  med  en  Alders  Vægt  kan  tynge, 

D  u  veirer  dog  dens  Byrde  hen, 

D  i  n  Kjærlighed  kan  Alt  forynge. 

Er  Livets  Storm  end  grum  og  vild, 

For  mig  den  tjener  dog  kun  til 

End  fastere  hiint  Baand  at  slynge, 

Der  gjør  min  Vandring  tryg  og  mild ; 

Den  livner  kraftigt  Hjertets  Ild, 

Den  Ild,  som  aldrig  slukkes  ud. 

Den  blev  mig  sendt  ved  dig  fra  Gud, 

Den  blev  mit  indre  Liv,  min  Styrke ! 

Han  bød :    bliv  Lys !  —  og  intet  Mørke 

Paa  dette  Lys  kan  gjøre  Brud. 

Det  følger  mig,  hvor  jeg  maa  vanke, 

Selv  hist,  hvor  Livets  Lys  gaaer  ud.  — 

Til  Pulsen  holder  op  at  banke, 
Jeg  hviler  trygt  i  denne  Tanke  ! 

cxx. 

Modtag  en  Kreds  af  smaa  Veninder ! 
De  har  vel  ei  saa  friske  Kinder, 
Som  naar  i  Haugen  frie  de  staaer  : 
Men  deres  Smiil  dog  altid  minder 
Dig  lidt  om  Sommer  og  om  Vaar. 

De  veed  jo,  hvor  de  er  dig  kjære, 
At  du  vil  holde  dem  i  Ære, 
Saalænge  som  det  kan  gaae  an; 
Og  deres  Tak  de  dig  frembære 
Ved  Duft  og  Smiil,  saagodt  de  kan. 

De  veed,  at  i  Orangens  Lande, 
Paa  Laurbærklædte,  fjerne  Strande 
Du  drukned  fast  i  Blomst  og  Blad; 
At  paa  St.  Gotthards  Skaldepande 
Kjærminderne  du  hilste  glad. 

Blandt  dine  egne  kjære  grønne 
Smaabørn,  der  snoe  sig  ranke,  skjønne, 
Du  som  en  kjærlig  Moder  gaaer; 
Og  med  et  Veemodssmiil  de  lønne 
Dig  for  den  Pbie,  som  de  faaer. 

Og  naar  du,  hvid  som  Sneen,  hviled 
Paa  Skrænten  hist,  og  Solen  smiled 
Til  dig  i  Skyggens  grønne  Favn, 
Og  dine  ømme  Tanker  iled 
Til  Ham,  som  er  dit  Hjertes  Savn; 

10 

Da  dvæled  dog  dit  Øie  gjerne 
Ved  mangen  fattig  Blomsterstjerne, 
Der  tindred  ved  den  bratte  Sti ; 
Med  kjærlig  Hu  du  kunde  værne 
Om  Skjønheds-Rigdommen  deri ! 

Lad  disse  Vinterbørn,  du  Kjære  '. 
Dig  da  en  lille  Hauge  være, 
Saalænge  som  det  kan  gaae  an  ; 
De  deres  Tak  dig  vil  frembære  • 
Med  Duft  og  Smiil,  saa  godt  de  kan ! 


Dem  gaaer  det  da,  som  mine  Sange  : 

Da  de  var  frodige  og  lange. 

De  tryllede  jo  sødt  din  Hu  ; 

Nu  er  de  vinterbiye  og  bange,  — 

Og  dog  du  elsker  dem  endnu  ? 

Lad  Vintrens  Rædsler  da  kun  tvinge  : 
Saalænge  Cithrens  Bryst  vil  klinge, 
Og  jeg  en  Blomst  tør  kalde  min, 
Skal,  til  min  sidste  Stræng  maa  springe, 
Hver  Blomst  og  Tone  være  din ! 

CXXI. 

I  din  Haand,  i  den  høire, 
Der  staaer  et  hemmeligt  Brev : 
Det  er  dit  elskede  Hjerte, 
Der  saa  yndigt  det  skrev. 
Hvergang  min  Haand  du  trykker, 
Mit  Hjerte  læser  klart, 
Hvad  kun  for  dig  og  mig 
Er  rigtig  aabenbart. 

Der  lever  i  dine  Øine 

Et  Digt  saa  tankefuldt  ; 

Det  altid  mig  bevæger 

Saa  inderligt  og  huldt ; 

Det  er  saa  rigt,  mangfoldigt,  — 

Hvad  jeg  har  lært  deraf, 

Det  selv  du  aner  ikke, 

Skjøndt  saa  gjerne  du  det  gav. 

Din  Gang  er  som  en  kraftig, 
Strengt  luttret  Harmonie, 
Der  bærer  frem  for  Sjælen 
-En  livsalig  Melodie  ; 
Som  Æolsharpens  Toner, 
Der  komme  og  der  flye, 
Den  aldrig  sig  gjentager, 
Evig  lige  ung  og  ny. 

O,  følg  mig  med  din  Tanke, 
O,  følg  mig  med  din  Fod, 
Og  straal  mig  fra  dit  Øie 
Sød  Fortrøstning  og  Mod  ; 
Ræk  mig  din  Haand,  den  høire, 
At  jeg  kan  læse  fro, 
Hvad  taus  dit  Hjerte  tænker. 
Hvad  mit  tør  haabe  og  troe. 


CXXII. 

Du  vil  vist  ei  foragte, 
Min  Hustru  faur  og  fiin  ! 
Det  Bedste,   som  jeg  bragte 
Fra  den  gamle  Ruin,  — 

Det  Smukkeste,  jeg  hented 
Hid  fra  den  store  Stad, 
Hvor  mange  Sekler  prented 
Saa  mangt  et  Tanke-Blad? 

Hvor  Capitæl  og  Sokler 
Af  Muld  sig  hæve  op, 
Ret  som  de  store  Knokler 
Og  Been  af  Mammuths  Krop ; 
Mens  Vaaren,  ung,  bevikler 
Dem  Aar  ud,  Aar  ind 
Med  Roser  og  Aurikler 
Og  Viinløvs  Silkespind. 

Der  vandrer  du  fomøiet 
Og  qvæged  sødt  i  Fred 
Din  Sjæl  igjennem  Øiet 
Ved  al  den  Herlighed : 
Og  som  ved  Aabenbaring 
Du  fandt  saa  reen  og  fri 
Det  Jordiskes  Forklaring 
I  Kunst  og  Poesie. 

Dit  Hjertes  Dør  staaer  aaben 
For  Kunstens  skjønne  Drøm  ; 
Det  suger  ei  blot  Draaben, 
Men  rummer  den  fulde  Strøm. 
Hvert  Frø,  du  flittig  sanker 
Af  Skjønheds  Blomstersiv, 
Modnes  i  dine  Tanker 
Og  smykker  huldt  dit  Liv. 

Dig  Skjønhed  er  et  Bæger, 
En  Regn  saa  mild  og  sød, 
Der  styrker  og  der  qvæger, 
Der  mildner  og  gjør  blød  ; 
Og  midt  i  al  din  Smerte 
Og  midt  i  Livets  Nød 
Dit  gudhengivne  Hjerte 
Ei  Trøstens  Kalk  forskjød. 

Nu  sidde  vi  her  hjemme 
Ved  stille  Arnested, 
Og  Minderne  vi  gjemme 
Og  glæde  os  derved. 
Men  hvis  de  kunde  svækkes 
Og  slumre  ind  engang, 
Saa  tal,  og  de  skal  vækkes 
Til  Liv  igjen  ved  Sang. 

Du  vakte  i  mit  Indre 
Min  Kraft  vidunderlig, 
Og  Sangen  ikke  mindre 
Tilhører  dig,  end  mig ; 
Saa,  hvad  din  Sjæl  bevæger 
Og  hvad  din  Aand  faaer  lært, 
I  mine  Drømme  leger 
Og  bliver  mit  Hjerte  kjært ! 


CXXIII. 

Ding,  Dang, 

Klokkeklang  ! 
Nu  segner  mat  i  Graven 

Det  gamle  Aar 

Med  hvide  Haar, 
Og  brudt  er  Vandringsstaven. 
Det  bliver  hos  de  Tusind  lagt, 
Som  holdt  paa  Jorderige  Vagt; 
Det  har  os  Sorg  og  Glæde  bragt,  — 
Vi  sige  Tak  for  Gaven. 

Ding,  Dang, 

Klokkeklang  ! 
Nu  døbe  vi  det  unge, 

Det  spæde  Aar, 

Som  Øiet  slaaer 
Just  op,  imens  vi  sjunge. 
Dog  —  det  maa  vandre  uden  Navn  ; 
Vi  veed  ei,  hvad  det  har  i  Favn. 
Hvad  bringer  det  ?  Fryd  eller  Savn  ? 
Det  Lette  eller  Tunge? 

Kling,  Klang, 

Bægerklang  ! 
I  alle  Verdens  Zoner 

Det  unge  Aar 

En  Hilsen  faaer, 
Et  Vivat  fra  Millioner. 
De  hilse  det  med  Druens  Blod, 
De  suge  Kraft  for  Haand  og  Fod, 
For  mandeligt  at  tage  mod 
Dets  Rosentornekroner. 

Sing,  Sang, 
Citharklang ! 
Jeg  raske  Greb  vil  tage  ! 

Jeg  veed  en  Barm 

Saa  kjærlig  varm, 
Hvorhen  min  Sang  tør  drage. 
Som  Solen  skinner  paa  et  Glar 
Gjenstraalende  saa  reen  og  klar, 
Saa  faaer  min  Sang  et  yndigt  Svar 
I  Smiil  og  Ord  tilbage ! 


CXXIV. 

See,  nu  er  her  svalt  og  stille 
Over  Sø,  i  Skov,  paa  Vang  ; 
Droslen  har  nu  gjemt  sin  Trille 
Til  den  næste  Foraarssang. 

Ak,  hvor  skjønt  det  end  kan  være 
Paa  en  venlig,  fremmed  Kyst, 
Glemmes  aldrig  dog  de  kjære 
Vidner  til  vor  Ungdoms  Lyst. 

Vi   har  ingen  stride  Strømme, 
Ingen  Fos  med  vild  Musik, 
Men  en  Skov  med  dunkle  Drømme 
Og  en  Eng  med  klare  Blik. 

Vi  er  ei  med  Fjeld  begavet, 
Pegende  mod  Himlens  Blaae  ; 
Men  et  Frisyn  over  Havet 
Har  vi  dog  at  styrkes  paa. 

Xaar  vor  Himmel  da  er  større, 
Og  vor  Tankeflugt  saa  let. 

Savne  vi  vist  ei  de  tørre 
Kjæmpestenes  Majestæt. 

Byen  kuer  — ■  ja,  histude 
Hjertet  kun  sig  hæve  kan, 
I  det  Grønne,  hvor  de  prude 
Bøge  spe^e  sig  i  Strand. 

O,  saa  kom  da !  svalt  og  stille 
Er  der  nu  i  Skov,  paa  Vang. 
Droslen  har  nu  gjemt  sin  Trille 
Til  den  næste  Foraarssang. 

Torneflettet  var  din  Rede, 
Tidsler  laae  der,  hvasse  Straae; 
Xu  vil  Himlen  Duun  dig  brede, 
vSom  da  sødt  kan  drømme  paa. 

Efter  Kampen  skal  du  hvile, 
Du  og  dine  Tankers  Gang; 
Efter  Sorgen  skal  du  smile 
Nu  til  Livet  og  min  Sang  ! 


CX  XV. 

Du  er  saa  yndig,  kjær  og  sød, 
Du  er  mit  Bedste  her  paa  Jorden 
At  jeg  dig  elsker  til  min  Død, 
Det  er  saa  ganske  i  sin  Orden. 

Jeg  vilde  g  jerne  hvert  et  Suk 
Og  hver  en  Taare  fra  dig  fjerne, 

At  altid  lige  klar  og  smuk 

Mig  straalede  min  Skjebnes  Stjerne. 

Jeg  vilde,  ak !  til  hver  en  Fryd, 
Til  hver  en  Jubel  dig  indføre; 
Alt  Skjønt  og  Godt  fra  Nord  til  Syd, 
Jeg  vilde,  skulde  dig  tilhøre. 

Hvert  Blomster  i  den  stille  Vaar, 
Den  rige  Sommers  Frugter  søde, 
Dem  gad  jeg  flette  om  dit  Haar, 
Dem  lade  dufte  dig  imøde. 

Men  jeg  —  saa  fattig  som  jeg  er  — 
Maa  nøies  med  til  Gud  at  bede, 
At  han,  som  har  mig  havt  saa  kjær, 
Vil  ogsaa  om  min  Himmel  frede. 

Thi  du  er  Himlen,  han  mig  bød, 
Det  Yndigste,  jeg  har  paa  Jorden  ; 
At  jeg  dig  elsker  til  min  Død, 
Det  er  jo  ganske  i  sin  Orden ! 


CXXVI. 

Pen  gjør  Ufred,  skaber  Ro, 

Den  volder  Sorg,  den  vækker  Glæder 
Tidt  faaer  den  Roser  til  at  groe, 

Og  stundom  dem  i  Støv  nedtræder  ; 
Den  gjør  bedrøvet,  den  gjør  fro, 

Een  er  den  Skam,  en  Anden  Hæder; 
For  Somme  er  den  Malkeko, 

For  Andre  liig  en  stridbar  Væder  ; 


I52  CHR.    WINTHER:     TIL    EEN. 

Den  være  kan  en  Ven,  fuldtro. 

Men  bliver  let  en  slem  Forræder ; 

Men  vær  du  tryg!  —  du  kjendei  jo 

Xok  dens  dæmonske  Skik  og  Sæder  ; 

Og  faaer  du  den  i  Hænde,  —  o ! 

Saa  fletter  den  kun  Blomsterkjeder  ! 


CXXVII. 

Jeg  seer  dig  hisset  tydeligt 
At  gaae  langs  mørke  Graners  Muur 

Det  klæder  dig  saa  nydeligt 
At  færdes  i  den  frie  Natur. 

Paa  Møen,  ved  Deiligheden, 
I  røde  Huus,  ved  gamle  Rom, 

Hvorhen  saa  Leiligheden 
Din  Fod  paa  Vandring  førte  om  ; 

I   Skov,  i  Dal,  paa  Høie 
Du  i   din  Kjole,  hvid  som  Snee. 

Var  altid  for  mit  Øie 
Saa  ubeskrivelig  sød  at  see !  — 

Jeg  seer  dig  eensom  vanke 
Og  plukke  hist  og  her  et  Blad  ; 

Jeg  tænker  mig  din  Tanke, 
Og  haaber,  den  er  frisk  og  glad  ; 

Jeg  tænker  mig  dit  Hjerte, 
Jeg  veed,  at  det  er  ømt  og  stort. 

Og  haaber,  at  for  Smerte 
Det  nu  er  lettet  og  frigjort  ; 

Saa  du  kan  rigtig  nyde 
Med  Freidighed,  i  fulde  Drag 

Det  Bæger,  som  dig  byde 
Nordfjéldes  Alfer  Xat  og  Dag. 

Men  du  maa  ikke  tømme 
Det,  saa  du  dræber  al  din  Tørst ; 

Husk  paa,  ved  Sundets  Strømme 
Du  lærte  dog  at  drikke  først : 

Din  allerførste  Amme 
Var  Luften,  som  dig  tog  i  Favn, 

Som  her  med  Længselsflamme 
Vil  møde  dig  paa  Skibets  Stavn, 

Og  synge  for  dit  Øre, 
H\ad  jeg  fik  lært  den  mangen  Gang, 

Og  Hjertets  Strænge  røre 
Lug  Nattergalens  Foraarssang ! 


CXXVIII. 

De  sad  ved  Julebord  i  gamle  Dage, 

Aad  Hestekjød,  drak  Mjød,  mens  Guder  stygge 
Tilskuled  dem  fra  Templets  skumle  Skygge, 
Og  bistre  Mænd  lod  Sværd  paa  Skjolde  brage. 

Vi  mere  hyggeligt  paa  Tingen  tage; 

Med  Lys  og  Haabets  Grønt  vort  Huus  vi   smykke, 
Hvor  uden  Staal  og  Støi  vi  sidde  trygge 
Ved  Grød  og  Gaasesteg,  ved  Viin  og  Kage. 

Mens  hine  Stærke  maatte  Nakken  bøie 
Heel  ydmygt,  og  for  grimme  Guder  grue, 
Os  smiler  Fred  og  Fryd  en  Qvindes  Øie, 

Der  ene  pønser  paa,  hvad  os  er  tjenlig, 
Hvis  Ynde  gjør  et  Tempel  af  vor  Stue,  — 
En  Moder  og  en  Hustru,  sød  og  venlig. 

CXXIX. 

Huusnisserne  her  i  vort  Slot 
Fra  deres  Smuthuller  titte, 
Og  tage  sig  alt  for,  saa  smaat 
At  spørge  mig  og  fritte  : 

»Hvad  er  dog  det?  hvorlænge  vil 
Nu  vare  denne  Pjasken? 
De  er  jo  pene  nok,  hvortil 
Skal  da  den  megen  Vadsken?« 

De  stimle  om  mig,  hvor  jeg  gaaer 
Paa  Gangen,  og  bag  Døren 
De  lure  og  paa  Udkig  staaer 
Og  døve  mine  Øren. 

Der  sidder  een  og  gloer  saa  vredt 
Midt  i  vor  Dagligstue, 
For  han  saalænge  ei  har  seet 
Sin  allersødeste  Frue. 

Naar  stundom  i  dit  Kabinet 
Jeg  ligger  og  vil  lure, 
Saa  sidder  een  paa  Hyldens  Brædt 
Og  siger,  med  Miner  sure : 

»Her  ligger  han  igjen !  nei,  hør ! 
Det  seer  jeg  ikke  gjerne; 
Han  gjør  saa  skummelt  mørkt,  hvor  før 
Mig  tindred  huldt  en  Stjerne  !« 

En  anden  af  den  lille  Flok 
Raaber  fra  Lysekronen  : 
»Af  Manden  har  vi  meer  end  nok, 
Vi  længes  efter  Konen.« 

En  tredie  af  satirisk  Art 

Med  Smiil  og  sledske  Miner 

Mig  hvisker :        »Her  er  tomt  og  bart 

Som  i  din  Sjæls  Ruiner.« 

Een  med  et  Øie  skarpt  og  hvast 
Taer  Plads  paa  Sophafløilet, 
Og  der  opregner  Løst  og  Fast 
Hans  Tunge  mig,  utoilet. 

Og  han  er  grov,  den  lille  Fyr, 
Uvoren  og  fortrædelig ; 
Ei  kan  paa  ham  jeg  holde  Siyr, 
Han  siger,  jeg  er  kjedelig. 

Og  da  det  er  saa  sandt,  ved  Gud ! 
Saa  maa  jeg  tie  stille 
Og  taale,  at  han  leer  mig  ud, 
Den  uopdragne  Lille. 

Og  een  af  meer  godmodig  Aand 
Og  sindig  i  sit  Væsen, 
Staaer  der  med  Tørklæd  i  sin  Haand 
Og  tørrer  Øine  og  Næsen. 

Og  siger  hulkende  :     »God  Dag  ! 
Jeg  savner  min  Veninde ; 
Til  hendes  Hjertes  rene  Slag 
Jeg  lytted  mangesinde. 

Jeg  fulgte  hendes  Tankes  Vei 
Og  sad  ved  hendes  Øre ; 
Slet  Intet  finder  jeg  hos  dig, 
Som  jeg  har  Lyst  at  høre.«    — - 

Og  Alt  hvad  jeg  saa  siger  dem, 
Det  kan  slet  ikke  nytte, 
De  raaber ;     »Kommer  hun  ei  hjem 
Ret  snart,  saa  vil  vi  flytte  !« 


cxxx. 

Saae  du  ei  tidt  en  Svale 
Hist  over  krumme  Kyst 
Svæve,  hæve  sig,  dale 
Paa  sine  Vinger  tyst? 
Saadan  væver  min  Tanke 
Om  dig  sit  fineste  Net, 
Blomstrende  som  en  Ranke, 
Skjøndt  du  ei  aner  det. 

Saae  du  ei  tidt  en  Stjerne, 
Som  du  ei  forhen  saae, 
Tindre  klart  fra  det  fjerne, 
Dybe  uendlige  Blaae? 
Saadan  stirrer  mit  Øie 
Fast  paa  din  Vandrings  Vei, 
Hvor  den  sig  end  maa  bøie, 
Skjøndt  du  aner  det  ei. 

Hørte  ei  tidt  du  blide 
Luftningers  lette  Trin, 
Naar  de  som  Fløiel  glide 
Om  dit  Øre,  din  Kind? 

Dybt  fra  mit  Hjertes  Vugge 
Svæve  de  sagte  frem ; 
Det  er  jo  mine  Sukke,  — 
Skjøndt  du  ei  aner  dem  ! 


CXXXI. 

Duftende  Smaabørn  fra  Vinterens  Skjøn, 

Lilien  den  hvide  og  Rosen  saa  rød, 

Guul  og  Lila  og  Broget  og  Bruun, 

Bringe  dig  Hilsen  fra  Sommeren  luun. 

Melde  de  skal,    »at  den  lever  endnu, 

At  "den  bevarer  dig  kjærligt  i  Hu, 

Den  beder  dig  være  taalmodig  og  snild, 

Og  trodse  den  Vinter  ved  Pels  og  ved  Ild. 

Den  lover  at  komme,  saa  snart  som  den  kan, 

Og  løsne  af  Lænker  det  stivnede  Vand, 

At  feie  fra  Solen  det  dæmrende  Slør, 

Og  gjøre  din  Vei  baade  reenlig  og  tør. 

Den  veed,  at  du  elsker  den,  kjærlig  og  blid, 

At  derfor  til  den  du  skal  sætte  din  Lid. 

Thi  see,  naar  den  kommer,  hvert  Vinterens  Spor 

Skal  let  den  bortfjerne,  langt  førend  du  troer  : 

See,  i  den  første  Vaar-duftende  Strøm 

Alleslags  Smerter  skal  svinde  som  Drøm ; 

Og  den  livsalige  Sommer  med  Lyst 

Trykke  dig  sødt  som  sit  Barn  til  sit  Bryst.« 


CXXXI  I. 

Blandt  Fortids  Tanker  din  Tanke  gaae  ! 
See  op  til  de  Store,  ned  til  de  Smaa, 

Og  glem  al  Timens  Besvær. 
Men  hvor  din  Tanke  saa  vandrer  hen. 
Jeg  veed,  den  kommer  frisk  lgjen, 
Sit  Hjem  den  har  dog  kun  her. 

Vor  hele  Vandring  fra  Vugge  til  Grav 
Er  kun  som  en  Draabe  i  Tidens  Hav. 
Og  vort  korte  Liv  kun  et  Spil. 
Men  Een  der  er,  hvem  det  Store  er  smaat 
Og  det  Ringe  stort,  —  og  det  er  jo  godt, 
At  Ham  vi  kan  holde  os  til. 

Men  midt  i  Tidens  strømmende  Elv 
Vi  kan  ogsaa  holde  os  til  os  selv. 
Især  naar  man  vandrer  To. 
Man  har  da  en  Støtte  til  hver  en  Arm, 
Og  glider  glat  gjennem  Verdens  Larm, 
Mens  Hjertet  har  Stilhed  og  Ro  ! 

CXXXIII. 

Et  yndigt  Alfenor  af  Blad  og  Ranker, 

En  sneehvid  Aftensky,  saa  kjølig.  let, 
Et  halvusynligt  Duft-  og  Maanskinsnet, 
Hvori  kan  fanges  alle  dine  Tanker  ! 

Xaar  Pulsen  slaaer.   og  Hjertet  heftigt  banker, 
Og  Sindet  Hvile  faaer  paa  ingen  Plet, 
Da  flagrer  Tanken  sig  saa  ofte  træt,  — 
Men  Fred  og  Frelse  den  bag  Sløret  sanker. 

Bred  denne  Dug  med  sine  fine  Traade 
Da  paa  dit  elskte  Hoved,  om  din  Kind, 
Og  lad  dens  Tryllekraft  kun  trøstigt  raade ; 

Thi  jeg  har  i  dens  sommerlette  Spind 
Mit  Hjertes  bedste  Ønsker  vævet  ind, 
At  de  skal  klare  dig  hver  dunkel  Gaade. 

CXXXIV 

(I  Rom.) 

Mens  hjemme  Stormen  tuder 

Og  Sneen  fyger  vild, 

Og  Valhals  høie  Guder, 

Kronte  med  Stjerne-Ild, 

Fare  paa  Himlens  Bue 

Med  Spyd  og  Spær  af  lis 

Langs  Nordlysenes  Lue 

Til  det  kolde  Paradis ; 

Mens  Kulden  Bølgen  binder 

Med  blanke  Lænker  fast, 

Og  vore  Ruder  blinder 

Med  Lilier  af  Alabast;   — 

Her  Vandet  foruden  Tøile 

Bag  dunkelgrønne  Hæk 

Skyder  i  Luft  sin  Søile 

Heel  overgiven  og  kjæk. 

Luft-Amoriner  dandse 

Med  solsmykkede  Haar  ; 

Og  jeg  —  jeg  kan  dig  krandse, 

Som  var  det  i  en  Vaar, 

Med  Rosens  Knop,  den  røde, 

Violen  puur  og  skjær 

Og  mangen  Blomst,  du  Søde  ! 

Som  er  dit  Hjerte  kjær. 

Thi  Nord  og  Syd  her  mødes, 

Her  blandes  lis  og  Ild, 

IL* 

Og  her  dig  skal  gjenfødes 
En  Fødselsdag  saa  mild  ! 
Her  har  vort  Haab  jo  hjemme, 
Her  skal  vi  faae  det  fat, 
Hvad  grumt  sig  monne  gjemme 
Saa  længe  i  Sorgens  Mat. 
Her  skal  vor  Kamp  belønnes, 
Og  Freden  drage  ind, 
Altsom  en  Sommer  grønnes 
Paany  i  vore   Sind  ! 
Udioste  af  vore  Smerter 
Som  ved  et  Trolddoms-Ord, 
Med  Syd  i  vore  Hjerter 
Vi  vandre  da  hjem  til  Xord  ! 

cxxxv. 

»Jeg  er  fra  Xorge  —  og  jeg  er  god. 

Mit  Skaft  er  gjort  af  Valbirkrod  ;. 

Mit  Sølv  er  groet  i  Kongsbergs  Schacht, 

Mit  Staal  fra  Fossums  Gruber  bragt. 

En  Nordmand,  som  forstod  det  bedst, 

Har  mig  i  Sølverslidren  fæst  ; 

Min  Pynt  er  peen  men  gammeldags,  — 

Jeg  er  just  af  det  ægte  Slags ! 

Saa  er  jeg  skarp  og  stiv  og  stærk 

Og  dygtig  til  hver  Daad  og  Værk. 

I  gamle  Dage  var  det  Skik. 

Hver  Mand  med  Kniv  i  Beltet  gik  ; 

Og  faldt  der  saa  et  Ord  iblandt, 

Som  Øret  altfor  kildent  fandt : 

Og  vakte  Kort  og  Terning  Kiv, 

Saa  greb  de  strax  til  deres  Kniv  : 

Og  blev  de  ueens  om  en  Tøs, 
Saa  gik  det  flux  paa  Livet  løs. 
Men  her  hos  dig  er  Fred  og  Ro, 
Vi  vil  forliges  godt,  vi  To, 
Saa  uden  Kamp  og  blodig  Strid, 
Ret  jævnt  vi  slide  kan  vor  Tid. 
Nu  prøv  mig,  du,  og  du  skal  see, 
Jeg  skal  med  Æren  mig  betee, 
Og  tjene  dig  indtil  din  Død  : 
Jeg  skjærer  dig  dit  Suul  og  Brød  ; 
Hver  Knude,  som  dig  er  for  haard, 
Den  løser  jeg  med  lette  Skaar  ; 
-  Og  er  en  Søm  dig  ikke  ret, 
Heel  duelig  jeg  er  til  Spræt. 
Jeg  og  kan  værge  om  dit  Liv,  — 
Jeg  er  just  en  mandhaftig  Kniv, 
En  kjæk  Forsvarer  og  en  Ven, 
Langt  mere  værd  end  Naal  og  Pen, 
En  Ven  med  Troskab,  Ære,  Mod,  — 
Jeg  er  fra  Norge  —  jeg  er  god  !« 

CXXXVI. 

Hiint  Sagn  om  Weinsbergs  Qvinder  brave 
Dig  bringes  paa  din  Fødselsdag 
Kun  som  en  nyfødt  Sangens  Gave,  — 
Som  saadan  venlig  det  modtag  ! 

At  stille  d  i  g  dem  til  Exempel 
Er  ei  min  Tanke,  thi  jeg  veed, 
Dit  Hjerte  bærer  klart  et  Stempel 
Af  Hines  kjække  Trofasthed. 

Den  Steen,  som  her  i  Guld  er  lagt, 
Mig  fra  et  helligt  Sted  er  bragt. 
En  Graasteen  kun ;   men  naar  min  Sang 
Har  dig  fortalt  ved  Strængens  Klang 
Det  Sagn,  som  knytter  sig  dertil, 
Har  jeg  det  sikkre  Haab,  den  vil 
Blandt  dine  Smykker  blive  lagt 
Og  holdes  sømmeligt  i  Agt. 

I  Schwaben  ligger  der  en  By 
Med  Muur  omkring,  med  Taarn  i  Sky ; 
Fra  Høiden  stolt  den  skuer  i 
Den  Strøm,  der  bruser  tæt  forbi, 
Henleiret  blødt  i  Rankers  Favn,  — 
Og  Weinsberg  det  er  Byens  Navn. 

Det  var  paa  hiin  saa  barske  Tid, 
Da  Kaiser  Kunz  laae  haardt  i  Strid 
Med  Welf,  den  Greve  stærk  og  bold, 
Som  mod  ham  førte  Avindskjold. 
Ei  langt  fra  Weinsberg  stod  et  Slag, 
Og  paa  den  hede  Kampens  Dag 
Grev  Welf  fik  Tærsk  og  maatte  nye. 
Han  søgte  Læ  i  Weinsberg  By, 
Hvor  han  i  Hast  fik  Broen  hængt, 
Faldgittret  ned  og  Porten  stængt, 
Og  Borgerne,  hver  dygtig  Tamp, 
Paa  Muren  sat,  beredt  til  Kamp. 

Saa  kom  den  Kaiser  med  sin  Hær, 
I  Staal,  til  Hest,  med  Sværd  og  Spær; 
Med  Brag  og  Bulder,  Styr  og  Støi 
Han  leired  sig  i  Dal,  paa  Høi, 
Og  reiste  Teltene  paa  Rad 

I  Agrens  Ax,  bag  Rankens  Blad. 

Han  lagde  rundt,  ret  som  en  Krands, 

Om  Byen  Grav  og  Vold  og  Skands. 

Dog  tage  den,  som  var  hans  Agt, 

Det  var  saa  let  ei  gjort,  som  sagt. 

Med  Blidekast  og  Bueskud 

Han  vilde  drive  Welfen  ud. 

Han  stormed  haardt,  men  nok  saa  brav 

De  faste  Borgre  slog  ham  af. 

De  sendte  Stene,  Piil  og  Bolt 

Og  gjorde  mangt  et  Hjerte  koldt, 

Saa  Kaisren  mangen  Ridder  god 

Qg  Svend  saae  blegne  for  sin  Fod. 

Da  blev  han  udi  Hu  saa  gram ; 

Det  tyktes  ham  en  Spot  og  Skam, 

At  han  saa  længe  skulde  staae 

For  Porten  der  og  banke  paa. 

Men  han  blev  fast  og  laae  paa  Luur, 

Som  Katten  ved  et  Fuglebuur, 

Og  holdt  dem  lukket  ind  saa  tæt 

bom  Lærker  i  et  Jægernet. 

Da  blev  der  snart  i  Byen  Nød ; 

Folk  havde  ædt  hver  Lev  og  Brød, 

Hver  Skinke  og  hvert  Spegelaar 

Og  drukket  Vinen  hver  en  Taar. 

Man  bød  hinanden  alt  til  Gjæst 

Paa  Muus  og  Rotte,  Hund  og  Hest, 

Og  maatte  slukke  Tørstens  Brand 

Kun  med  det  bare  Kildevand, 

Men  der  kun  lidt  Forslag  var  i, 

Og  snart  var  ogsaa  det  forbi, 

Og  tomt  var  Kjøkken,  tør  var  Tap, 

Hvert  Hjerte  sank,  hver  Arm  blev  slap; 

Thi,  som  man  veed,  maa  01  og  Mad 

Og  Heltemod  jo  følges  ad. 

I  denne  Trængsel,  Angst  og  Xød 

Sig  Weinsbergs  Qvinder  kjækt  tilbød 

At  gaae  og  bede  Kaisren  om 

For  deres  By  en  naadig  Dom. 

Med  sneehvidt  Liin  og  sølvspændt  Sko 

De  stillede  sig  to  og  to. 

De  Yngste  først,  de  Ældste  sidst, 

I  Haanden  bar  de  hver  en  Qvist. 

Med  langsomt  Fjed,  med  sænket  Blik 

De  tause  ud  af  Byen  gik, 

Og  naaede  did  paa  ængstlig  Fod, 

Hvor  Rigets  Ørnebanner  stod. 

Da  saae  de  træde  ud  af  Telt 

Med  bistert  Bryn  den  barske  Helt. 

Dog  da  han  saae  den  Qvindetrop, 

Saa  klaredes  hans  Aasyn  op. 

De  neied  dybt  mod  Jorden  ned 

Og  bad  om  Xaade,  Liv  og  Fred, 

Naar  de  sig  selv  og  deres  By 

I  Vold  og  Magt  ham  vilde  rive, 

Og  holdt  i  Veiret  Fredens  Tegn, 

Mens  Taarer  strømmed  som  en  Regn. 

Han  vinked  strengt,  og  der  blev  tyst, 

Og  Hjertets  Uhr  i  Alles  Bryst 

Beklemt  og  hastigt  slog  og  slog. 

Da  Kaiser  Kunz  til  Orde  tog : 

»I,  som  med  Hue  gaaer  og  Liin 

»Og  Nøglerne  til  Skab  og  Skriin 

»Ved  Beltet  har,  og  som  ved  Sang 

»Faae  Væv  og  Vugge  sat  i  Gang, 

»Jer  skjenker  Livet  jeg  :    i  Fred 

»I  drage  bort  og  tage  med 

»Af  Skatte,  som  Jer  bedst  staaer  an, 

»Saameget  som  I  slæbe  kan! 

»Men  hver  den  Sjæl,  som  bærer  Skjæg, 

»Som  rider  skrævs  og  staaer  til  Væg, 

»Skal  række  Hals  til  Straf  og  Bod 

»For  mine  Tappres  spildte  Blod. 

»Her  hjælper  ingen  kjære  Moer  ! 

»Nu  har  I  hørt  mit  sidste  Ord  !« 

At  svare  ham  paa  den  Besked 
De  voved  ei,  thi  han  var  vred. 
De  neied  dybt,  og  taus  og  blye 
De  vendte  om  til  deres  By. 

I  Weinsberg  heised  næste  Dag 
Paa  Taarnet  man  det  hvide  Flag, 
Holdt  aaben  Port  og  sænket  Bro, 
Saa  Alt  saae  ud  som  Fred  og  Ro. 
Hver  Mand  i  Leiren  lured  paa, 
Hvad  nu  der  skulde  for  sig  gaae. 
Selv  Kaiser  Kunz  alvorlig  der 
Stod,  støttet  paa  sit  lange  Sværd. 
Da  viiste  sig  et  selsomt  Syn. 
Barsk  rynked  han  da  først  sit  Bryn, 
Saa  smiled  han,  og  saa  han  loe ; 
Thi  see,  fra  aaben  Port  og  Bro 
Mod  Leiren  hen  besværlig  drog 
Et  underligt,  et  broget  Tog. 
Det  var  de  samme  Qvinder,  som 
For  Byen  bad  og  fik  dens  Dom. 
De  gik  og  bar,  hver  paa  sin  Ryg, 
Ved  Kaiser-Ord  og  Leide  tryg, 

De  Skatte,  som  dem  bedst  stod  an  : 

En  Husbond  eller  Fæstemand, 

En  Søn,  en  Broder  eller  Ven, 

En  gammel  Fyr,  en  Ungersvend, 

En  Fætter  eller  den  og  den. 

Hans  Strenghed,  Borgemestren,  glad 

Paa  Nakken  af  sin  Frue  sad. 

Hun  vraltede  i  Spidsen  frem, 

Og  Par  og  Par  bag  efter  dem 

De  andre  Damer  nok  saa  brav 

Med  hver  sin  Skat  i  Trip  og  Trav, 

Alt  eftersom  de  havde  Magt 

At  føre  deres  dyre  Fragt. 

For  Kaiseren  de  stille  stod 

Og  neied  dybt  sig  for  hans  Fod 

Og  takked  ham  for  Smaat  og  Stort, 

Som  de  fik  Lov  at  bære  bort, 

Og  derpaa  videre  de  gik; 

Men  Kaiser  Kunz  med  naadigt  Nik 

Udraabte,  da  de  var  forbi : 

»Gid  alle  Qvinder  var,  som  I !« 

Fra  Weinsberg  er  den  Steen  mig  bragt, 
Som  her  du  seer  i  Guld  indlagt. 
En  Ven,  som  paa  sin  Pilgrimsgang 
Den  tog,  mig  gav  den,  for  i  Sang 
At  tolke  paa  eenfoldig  Viis 
De  ædle  Qvinders  Lov  og  Priis, 
Og  skjenke  den,  naar  Tiden  kom, 
Til  den  blandt  danske  Qvinder,  som 
Mig  bandt  med  trofast,  helligt  Baand. 
Derfor  den  lægges  i  din  Haand  ! 

CXXXVII. 

Et  Billed  af  en  Sanger  stor 

Dig  Julefesten  bringer; 

Fuldt  gjennem  Danmarks  Bardechor 

Endnu  hans  Strænge  klinger. 

Du,  som  har  Øre  for  en  Sang, 
Og  for  det  Skjønne  Øie, 
Som  følger  kjækt  en  Tankes  Gang 
I  Dybden  og  det  Hoie ; 

Som  har  en  Sjæl  saa  varm  og  øm, 
Der  frit  sig  lader  vugge 
I  andre  Hjerters  søde  Drøm, 
Af  andre  Hjerters  Sukke; 

Du  i  hans  Aasyn  læse  vil, 
Hvad  dunkelt  der  staaer  skrevet, 
Og  i  din  Tanke  lægge  til, 
Hvad  han  har  lidt  og  levet. 

Du  ane  vil  den  rige  Skat, 

Hiin  ædle  Pande  gjemte, 

Der  pragtfuldt  strømmed  Dag  og  Nat, 

Saa  snart  han  Harpen  stemte. 

Du  vil  med  Klarhed  trænge  ind 
I  disse  Øines  Mørke 
Og  frydes  ved  hans  ømme  Sind 
Og  ved  hans  Hjertes  Styrke. 

Du  tænke  vil.  at  naar  i   Qvad 
Mod  Himlen  gik  hans  Stræben, 
En  Himlens  Genius  da  sad 
Usynlig  ham  paa  Læben. 

Veemodigt  vil   du  mindes,  hvor 
Med  smerteblandet  Glæde 
Han  sang,  og  at  sin  Blomsterflor 
I  Graad  han  maatte  væde. 

Og  har  du  nydt  den  Rigdoms  Frugt, 
Hiin  Sangers  Træk  mon  gjemme, 
Saa  vend  igjen  dit  Hjertes  Flugt 
Til  den,  du  har  her  hjemme. 


CXXXVIII. 

Et  Aar,  naar  det  begynder. 
Er  liig  et  Blomsterløg  ; 
Det  lægges  hen  paa  Glasset 
Kun  som  til  et  Forsøg ; 
Man  aner  ei,  hvad  deihgt 
Det  gjemmer  i  sin  Knold, 
Om  det  en  Enkelt  bliver 
Eller  en  Duc  van  Toli. 

Jeg  har  min  Blomst  i  Huset, 
Det  er  en  anden  Sag, 
Den  grønnes  frisk  fra  første 
Til  allersidste  Dag  ; 
Thi  den  er  jo  perennis, 
Og  lige  smuk  den  staaer 
Og  dufter  lige  yndigt 
I   Vinter  og  i  Vaar. 

Et  Aar,  naar  det  begynder. 
Er  liig  en  Bunke  Kort  ; 
Der  blandes  og  omdeles 
Af  baade  Rødt  og  Sort. 
Een  faaer  da  tidt  paa  Haanden 
Af  slette  Kort  et  Læs, 
Imens  en  Anden  sidder 
Og  lurer  med  Trumf-Es. 

Jeg  holder  Hjerterdame, 
For  mig  er  Hjerter  Trumf, 
Mig  Hjerterne  har  feiret 
Den  herligste  Triumph; 
Det  hjælper  ei,  de  komme 
Med  deres  simple  Kort ; 
M  i  n  Hjerterdame  stikker 
Jo  baade  Rødt  og  Sort. 

Et  Aar,  naar  det  begynder, 
Er  liig  et  Skuespil ; 
Man  sidder  der  og  venter, 
Hvad  det  skal  blive  til. 
Der  kommer  Smiil  og  Taarer 
Med  Sorg  og  Fryd  til  Gjæst  : 
Men  smukt  det  Hele  ender 
Dog  altid  med  en  Fest. 

Mit  Skuespil  er  yndigt, 
Jo  tiere  jeg  det  seer, 
Jo  rigere  det  bliver, 
Og  jeg  forlanger  meer. 

Ja  stundom  spiller  ogsaa 
Jeg  selv,  som  jeg  kan  bedst, 
Og  seer  jeg  saa  tilbage, 
Hver  Scene  var  en  Fest. 

O,  gid  min  Rose  blomstre 
I  Aar  saa  frisk  og  glad ; 
Jeg  fast  og  tro  vil  holde 
.    Mit  elskte  Hjerteblad. 
O,  gid  fra  Livets  Scene 
Hver  Skygge  flygte  bort, 
Og  Skuespillet  endes 
I  fuld  og  reen  Accord  ! 


CXXXIX. 

Ret  aldrig  kan  jeg  glemme 
Den  allerførste  Gang, 
Da  jeg  min  egen  Stemme 
Fik  høre,  at  den  sang  : 
Mit  Øie  stod  i  Lue, 
Et  Blus  var  paa  min  Kind, 
Min  Aande,  som  en  Due, 
Fløi  ængstligt  ud  og  ind. 

Der  lød  mig  som  en  Dundren 
Henover  Himlens  Blaae  ; 
Der  blev  en  saadan  Undren 
I  hver  min  Tankes  Vraa  ; 
Der  brændte  saadan   Længsel, 
Saa  lueheed  en  Tørst, 
Der  blev  en  Spørgen,  Trængsel 
Hvad  griber  jeg  nu  først? 

Det  var,  som  Vinger  hæved 
Mig  op  fra  Jordens  Skjød, 
Igjennem  Sjælen  bæved 
En  Strom  af  Vellyst  sød  ; 
Det  var  ret  som  mit  Øie 
Blev  mere  skarpt  og  klart : 
Det  Dybe  og  det  Hoie 
Mig  syntes  aabenbart. 

Mig  smiled  Jord  og  Himmel. 
Mig  vinked  Busk  og  Træer. 
Den  hulde  Blomstervrimmel 
Den  blev  mig  nok  saa  kjær  : 
Solen  var  mere  gylden. 
Og  Himlen  mere  blaa, 
Og  dobbelt  riig  var  Fylden 
Af  Nattens  Stjerner  smaa. 

Og  for  mit  indre  Øre 
Vidt  aabnet  blev  en  Dør, 
Fuglen,  kunde  jeg  høre, 
Sang  sødere  end  før  ; 
Mig  Havets  stolte  Brusen 
Meer  streng,  alvorlig  var. 
Som  Orgelklang  sin  Susen 
Hen  om  mig  Vinden  bar. 

Jeg  fatted  Kildens  Rislen, 
Xaar  den  blandt  Roser  randi 
I  Snogens  sagte  Hvislen 
God  Mening  jeg  fandt : 

Og  Katten,  som  sig  strakte, 
Og  Hundens  kjække  Vov  ! 
Selv  i  mit  Indre  vakte 
En  Stemning  der,  som  sov. 

De  vilde  Dyr  paa  Marken, 
Den  Edderkop,  som  spandt, 
Den  blanke  Fisk  i  Parken 
Til  sig  min  Tanke  bandt ; 
Og  Rankens  klare  Drue 
Fik  mig  en  anden  Skik  . 
Der  blev  en  himmelsk  Lue 
Af  den  jordiske  Drik. 

Og  Mennesket  —  den  Gaade 
Saa  dunkel  og  saa  sær, 
Jeg  proved  paa  at  raade, 
Endskjøndt  den  er  saa  svær. 
Jeg  vovede  at  gjætte 
Hans  Hjertes  fine  Skrift 
Og  klart  i  Lys  at  sætte 
Hans  Tanke  og  Bedrift. 

Jeg  tolked  Fryd  og  Smerte 
Med  livligt  Farvespil. 
Som  fra  mit  eget  Hjerte 
Jeg  hentede  dertil. 
Var  Sandhed  reen  fremstillet, 
Og  var  der  nogen  Feil, 
Saa  var  det  dog  et  Billed 
Ud  af  mit  eget  Speil. 

Om   Usselhed,  om  Styrke 
Jeg  sang,  om  Elskov,'  Had  ; 
Det  Lyse  og  det  Mørke 
Det  lod  jeg  følges  ad. 
For  Skjønhed  og  for  Ære 
Mit  Indre  blev  opladt, 
Og  kunde  næppe  bære 
I  Huus  sin  rige  Skat ! 

Men  langtid  var  jeg  bange, 
Jeg  gyste  selv  saa  tidt, 
Naar  mine  lette  Sange 
Ud  flagrede  saa  frit. 
Fra  Verden  fjern  og  ene 
Jeg  fulgte  Hjertets  Trang; 
Bag  Rosenhækkens  Grene 
Helst  luunt  jeg  sad  og  sang. 

Men  snart  jeg  hørte  sige  : 
»Han  synger  ganske  net !« 
Jeg  følte  Modet  stige 
Og  Hjertet  mere  let. 
Saa  lod  jeg  mig  da  trykke, 
Og  saa  var  det  forbi 
Med  Eensomhedens  Lvkke 
Og  det  Skjultes  Trylleri. 

Thi  skjøndt  jeg  havde  Glæde 
Og  næsten  ingen  Sorg 
Af  hvad  jeg  monne  qvæde 
I  Hytte  og  i  Borg, 

Var  jeg  dog  tidt  bedrøvet 
Og  mindre  fri  og  glad. 
End  da,  som  Fugl  bag  Løvet, 
Jeg  ubemærket  sad. 

Men  aldrig  dog  min  Stemme 
Mig  selv  saa  liflig  klang 
Og  følte  ret  sig  hjemme. 
Som  naar  til  dig  den  sang  ; 
Som  naar  den  til  dit  Hjerte 
Sig  turde  trænge  ind, 
Og  dulme  lidt  dets  Smerte, 
Og  qvæge  huldt  dit  Sind  ! 


^: 

